ངོ་མཚར་ཆེ་བའི་རྨ་ཆུའི་ཆུ་འགོ་མཚོ་སྐྱ་རིང་དང་སྔོ་རིང་།
ལུང་ཆོན། ཀྲུང་གོའི་བོད་ལྗོངས་༢༠༡༡ལོའི་དེབ་བཞི་པ། 2012-06-13
མཚོ་ཡིས་མི་ལ་དབེན་ཞིང་བདེ་བའི་སྣང་བ་ཞིག་སྟེར་སྲིད། གལ་ཏེ་མཚོ་དེའི་ངོ་མཚར་ཆེ་བའི་ས་རུ་གནས་པར་མ་ཟད། ད་དུང་ལྷ་སྒྲུངདང་གཏམ་རྒྱུད་ཀྱིས་ཕྱུག་ཚེ། མཚོ་འདིར་རང་བྱུང་ཁམས་དང་བསམ་པའི་རྣམ་ཤེས་ལྡན་པར་གྱུར་ནས་སྔར་ལས་མཛེས་ཤིང་སྡུག་པར་ངེས། རྨ་ཆུའི་འབྱུང་གནས་ལ་པཎྜལ་གྱིས་རྒྱན་སྤྲས་པ་དང་ཀུན་ནས་མཚུངས་པའི་མཚོ་སྐྱ་རིང་སྔོ་རིང་ཟུང་ནི་མཚོ་འདི་ལྟ་བུ་གཉིས་ཡིན་ཞིང་། མཚོ་འདི་གཉིས་ཀྱི་ཉེ་སར་བཅར་བའི་མི་ཧ་ཅང་ཉུང་མོད་ཀྱང་། འདི་གཉིས་ཀྱི་མཛེས་སྡུག་དང་སྒེག་ཉམས་ཀྱིས་སྐྱེ་བོ་ཀུན་གྱི་ཡིད་སེམས་རང་དབང་མེད་པར་འགུག་བཞིན་ཡོད།
ལྷ་སྒྲུང་དང་གཏམ་རྒྱུད་ཀྱིས་ཕྱུག་པའི་བླ་མཚོ།
རྨ་སྟོང་རྫོང་ནས་ནུབ་ཕྱོགས་སུ་སྤྱི་ལེ༦༠སོང་མཚམས་སུ་མཚོ་སྔོ་རིང་མཐོང་ཐུབ་ལ། དེ་ནས་མདུན་དུ་སྤྱི་ལེ༣༠ལྷག་སོང་རྗེས་མཚོ་སྐྱ་རིང་མཐོང་ཐུབ།
རྨ་ཆུའི་འབྱུང་གནས་རྨ་སྟོད་རྫོང་ཁོངས་སུ་མཚོ་དང་མཚེའུ་ཆེ་ཆུང་༤༠༠༠ལྷག་ཡོད།དེ་དག་གི་ཁྲོད་དུ་མཚོ་སྐྱ་རིང་དང་སྔོ་རིང་གཉིས་ནི་མཚོ་ཆེ་ཤོས་དང་སྒེག་ཉམས་ལྡན་ཤོས་ཡིན་པ་སྨོས་ཅི་དགོས། མཚོ་འདི་གཉིས་ནི་འཛམ་གླིང་ཐོག་ས་བབ་མཐོ་ཤོས་སུ་གནས་པའི་ཚྭ་མེད་མཚོ་ཡིན་ལ། རྒྱ་མཚོ་ངོས་ལས་མཐོ་ཚད་སྨི༤༣༠༠ལྷག་ཡོད་པས། སྙན་གྲགས་ཆེ་བའི་མཚོ་སྔོན་པོ་ལས་ཀྱང་སྨི༡༠༠༠ལྷག་གིས་མཐོན་པོ་ཡོད། མཚོ་འདི་གཉིས་ཨ་ཆེན་གངས་རི་དང་བུ་ཆེན་རི་བོ་ཟུང་བར་གྱི་གྲོག་རོང་ཆེན་པོར་ཆགས་ཤིང་། འོད་མདངས་རབ་ཏུ་རྒྱས་པའི་རིན་ཆེན་དབང་སྔོན་ཟུང་དང་མཚུངས་པར་ཆུ་བོའི་འབྱུང་ཁུངས་མཐོ་སྒང་ལ་མཛེས་པའི་རྒྱན་ཆ་སྤྲས། ས་འདིའི་རྨ་ཆུའི་འབྱུང་ཁུངས་ནི་ཨ་ཆེན་གངས་རིའི་བྱང་འདབས་ཀྱི་འཁར་ཆུ་ནས་འགོ་ཚུགས་ཏེ། རྫ་ཆུ་དང་ཡོས་གི་སླང་ལེབ་ཆུ་གཉིས་དང་འདྲེས་ནས་མར་སྤྱི་ལེ༢༠ལྷག་བཞུར་རྗེས། སྔོན་ལ་མཚོ་སྐྱ་རིང་དང་དེ་ནས་མཚོ་སྔོ་རིང་དུ་འབབ། དེ་ནས་མཚོ་འདི་གཉིས་གཤགས་ནས་ཀྱག་ཀྱོག་གི་རྒྱུ་མ་ལྟར་སྨད་རྒྱུད་དུ་བཞུར། མཚོ་འདི་གཉིས་ཀྱི་མིང་གི་ཡོང་ཁུངས་ནི། གནའ་སྔ་མོར་ཡུལ་འདིའི་མི་རྣམས་ཀྱིས་མཚོ་འདི་གཉིས་ཀྱི་ཁ་མདོག་དང་དབྱིབས་ལ་གཞིགས་ནས་བཏགས་པ་རེད། ང་ཚོ་ས་འདིར་དངོས་སུ་འབྱོར་ནས་རྟོག་ཞིབ་བྱེད་སྐབས།མཚོ་སྐྱ་རིང་གི་ཁ་མདོག་དོན་པས་སྐྱ་ཤས་ཆེ་ཞིང་མཚོ་སྔོ་རིང་གི་ཁ་མདོག་སྔོ་ཤས་ཅུང་ཆེ་བས། མིང་འདི་དོན་ལ་གནས་པ་ཞིག་རེད།
ཡིད་དུ་འོང་བའི་རང་བྱུང་མཛེས་ལྗོངས་ནི་མིའི་མཛེས་སྡུག་ལྡན་པའི་བསམ་པའི་འཆར་སྒོའམ་ལྷ་སྒྲུང་དང་ལྷན་དུ་འདྲེས་ཡོད།
རྨ་སྟོད་རྫོང་གི་དམངས་ཁྲོད་དུ་རྨ་ཆུའི་སྟེང་དུ་རྨ་བྱ་ཡོད། གཤོག་སྒྲོ་བུམ་པའི་ནང་དུ་ཡོད་ཅེས་པའི་གཏམ་དཔེ་ཞིག་ཡོད། ས་བཀྲའི་ངོས་ནས་བལྟས་ན། མཛེས་སྡུག་ལྡན་པའི་རྒྱུ་སྐར་མཚོ་དང་མཚེའུ་ཚོགས་དངོས་གནས་རྨ་བྱའི་སྒྲོ་གུར་ཕུབ་པ་ལྟར་མཚོ་སྐྱ་རིང་དང་འབྲེལ་བ་ནི། བུམ་པ་ཞིག་ཏུ་ཡིད་འོང་གི་རྨ་བྱའི་གཤོག་སྒྲོ་བཙུགས་པ་དང་གཉིས་སུ་མ་མཆིས། དེར་བརྟེན་ཡུལ་འདིའི་མི་རྣམས་ཀྱིས་རྨ་ཆུར་རྨ་བྱའི་ཆུ་སྟེ་རྨ་ཆུ་ཞེས་འབོད་པའང་ཡ་མཚན་རྒྱུ་ཅི་ཡང་མེད།
རྨ་སྟོད་དུ་མཚོ་སྐྱ་རིང་དང་སྔོ་རིང་གཉིས་ཀྱི་ལྷ་སྒྲུང་དང་ངག་རྒྱུན་མི་ཉུབ་ཡོད་དེ། ངག་རྒྱུན་ཞིག་ཏུ། གནའ་སྔ་མོ་ཞིག་ལ། ཨ་ཆེན་གངས་རིའི་འདབས་སུ་ལུས་གཟུགས་ཆེ་ལ་སྟོབས་ལྡན་པའི་སྤུན་གཉིས་ཡོད་ཅིང་། ཁོང་གཉིས་ཀྱིས་རང་གི་ཨ་མ་གཏན་ནས་མཐོང་མ་མྱོང་བས་དྲན་པའི་སྡུག་བསྔལ་གྱིས་བསྐུལ་ནས་ཤར་ཕྱོགས་སུ་ཨ་མ་འཚོལ་བར་སོང་། ཡུན་རིང་གི་ལམ་བར་དུ་ཧ་ཅང་ཐང་ཆད་ནས་ཁོང་གཉིས་སར་བརྒྱལ་ནས་གཅིག་གི་གདོང་དཀར་བོ་དང་ཅིག་ཤོས་ཀྱི་གདོང་སྐྱ་བོར་གྱུར་སྐབས་ལུག་རྫི་འགས་ཁོང་གཉིས་ཀྱི་སྲོག་བསྐྱབས་པ་རེད། དེ་ནས་ཁོང་གཉིས་མུ་མཐུད་དེ་མདུན་དུ་སོང་ནས་ས་སེར་མཐོ་སྒང་དུ་སླེབས། ཉིན་ཞིག་ཁོང་གཉིས་ངལ་གསོ་རྒྱག་སྐབས་རྨི་ལམ་དུ་ཨ་མ་ལགས་རྨིས་ཤིང་། ཨ་མས་ཁོང་གཉིས་ལ་ཕྱིར་ལོག་ནས་ཁོང་གཉིས་སྐྱོབ་མཁན་ལུག་རྫི་དག་ལ་དྲིན་ལན་འཇལ་དགོས་པའི་ཁ་ཏ་བསླབ་བྱ་གནང་། དེ་ནས་ཁོང་གཉིས་ཕྱིར་ཨ་ཆེན་གངས་རིའི་འདབས་སུ་ཕེབས་ནས་མཚོ་སྐྱ་རིང་དང་སྔོ་རིང་དུ་གྱུར་སྐད། དེ་ནས་བཟུང་འབྲོག་པ་སྔར་ལས་མང་བ་འདིར་གནས་སྤོས་པ་དང་། བྱ་རིགས་དང་ཉ་མོ། སྲོག་ཆགས། རྩྭ་དང་མེ་ཏོག་སོགས་ཕུན་སུམ་ཚོགས་པར་གྱུར་ནས་ཡུལ་འདི་འཇིག་རྟེན་གྱི་ལྷ་ཡུལ་ལྟ་བུར་གྱུར་ཞེས་བཤད་རྒྱུན་ཡོད།
རྨ་སྟོད་དུ་དུང་ཧ་ཅང་ཡིད་སྐྱོ་བའི་ངག་རྒྱུན་ཞིག་ཡོད་པ་སྟེ། ལྷའི་ཕོ་བྲང་གི་ལྷ་མོ་སྒྲོལ་མ་ལྐོག་ཏུ་མི་ཡུལ་དུ་ཕེབས་པ་དང་། ཨ་ཆེན་གངས་རིའི་འདབས་སུ་མཚན་ལ་སྐྱ་རིང་ཞེས་པའི་ཕོ་གསར་ཞིག་དང་བརྩེ་དུང་གི་ཆུ་ཀླུང་དུ་ལྟུང་། ལྷ་དབང་གིས་ཤེས་ནས་སྒྲོལ་མར་ཕྱིར་ལོག་དགོས་པའི་བཀའ་ཕབ། ཡིན་ན་ཡང་སྒྲོལ་མས་ཅིས་ཀྱང་དང་ལེན་མ་བྱས། མཐར་ལྷ་དབང་གིས་མངགས་པའི་ལྷ་ཡིས་སྒྲོལ་མར་ཕོག་ཐུག་བཏང་བས་སྒྲོལ་མར་ནད་ཕོག་ནས་ཉལ་སར་ལྷུང་། སྐབས་དེར་ཕོ་གསར་སྐྱ་རིང་སེམས་འཚུབ་རབ་ཏུ་བྱུང་སྟེ་རི་རབ་ལྷུན་པོར་སྨན་ཀུར་གུམ་འཚོལ་བར་སོང་ནས་ཡུན་རིང་འགོར། ཉིན་ཞིག་སྒྲོལ་མས་སྐྱ་རིང་སྟག་གིས་སོ་བརྒྱབ་ནས་བསད་པའི་གཏམ་ངན་ཐོས་པས་སེམས་སྡུག་ཚད་མེད་བྱུང་ནས་རང་ཉིད་ནད་ཀྱིས་མནར་བར་མ་བལྟས་པར་སྐྱ་རིང་འཚོལ་བར་ཕྱིན། ཡིན་ན་ཡང་མཐར་ཡོས་གི་སླང་ལེབ་གཞོང་སར་འབྱོར་དུས་དྲན་པ་ཐོར་ནས་སར་འགྱེལ། དོན་དངོས་ཐོག་སྐྱ་རིང་ཤི་མེད་པར་རི་རབ་ལྷུན་པོ་ནས་སྨན་གུར་གུམ་རྙེད་དེ་ཕྱིར་ལོག འོན་ཀྱང་སྐབས་དེར་སྒྲོལ་མར་མིག་ཆུ་ཤོར་བ་ལས་སྐད་ཆ་ཅི་ཡང་བཤད་མི་ཐུབ་པར་གྱུར་པས་སྐྱ་རིང་ཡང་སྐྱོ་སྣང་ཚད་མེད་སྐྱེས་ནས་མིག་ཆུ་ཆད་མེད་ཤོར། ཁོང་གཉིས་ཉིན་ཞག་འགར་ངུས་རྗེས་སྒྲོལ་མའི་ལུས་པོ་བཞུས་ནས་ཆུ་མིག་ཅིག་ཏུ་གྱུར་ཅིང་། དེ་ནི་རྨ་ཆུའི་ཆུ་འགོ་ལགས། སྐྱ་རིང་གི་ལུས་ཀྱང་ཞུས་ནས་རྨ་ཆུའི་ཆུ་འགོ་དང་དམ་པོ་འབྲེལ་བའི་མཚོ་སྐྱ་རིང་དུ་གྱུར་སྐད།
མཚོ་གཉིས་ལ་རྟོག་ཞིབ་བྱས་པ།
རང་བྱུང་ས་ཁམས་དང་ས་དབྱིབས་ཀྱི་ཁྱད་ཆོས་ཐད་ནས་བརྗོད་ན། མཚོ་གཉིས་དང་རྨ་ཆུའི་ཆུ་འགོའི་ས་ཁུལ་དུ་འགྱིང་ངེར་ལངས་པའི་ཨ་ཆེན་གངས་རི་དང་བུ་ཆེན་རི་ནི་གས་སྲུབས་གྲུབ་ཚུལ་ལས་ཆགས་པའི་དུས་ཡུན་རིང་པོར་འབུར་དུ་ཐོན་པའི་ས་རྒྱུད་དུ་གཏོགས་པ་དང་། རྨ་ཆུ་དང་མཚོ་སྐྱ་རིང་དང་སྔོ་རིང་གཙོ་བོར་གྱུར་པའི་མཚོ་མཚེའུ་མང་བའི་གཤོང་ས་ནི་ཅུང་མར་བརྡིབས་པའི་ས་རྒྱུད་རེད། ས་གཤིས་གྲུབ་ཚུལ་གྱི་བསྟུན་ཤུགས་ཤིན་ཏུ་ཆེ་བ་དེས་རྨ་ཆུའི་ཆུ་འགོ་ས་ཁུལ་གྱི་མཚོ་གཉིས་རོ་བོ་ཟུང་གི་བར་དུ་གནས་པའི་ས་དབྱིབས་ཁྱད་པར་ཅན་ཞིག་ཆགས་པ་དེ་གངས་རི་བཞུ་བ་དང་ས་ངོས་ཀྱི་ཆར་ཆུ་གཅིག་ཏུ་འབབ་པར་ཕན་ཞིང་ཕན་ཚུན་འབྲེལ་བའི་མཚེའུ་སྟོང་ཕྲག་དུ་མ་ཆགས་པས། དེར་ཡོས་གི་སླང་ལེབ་གཤོང་སའི་མཚེའུ་མང་པོ་དང་། རྒྱུ་སྐར་མཚོ་ཡོད་པར་གྱུར་ཅིང་། དེར་ཆུ་བསགས་ཚད་ཉིན་རེ་ལས་ཉིན་རེར་མང་དུ་སོང་ནས་མར་འབབ་སྟེ་དམའ་བའི་གཤོང་སར་མཚོ་སྐྱ་རིང་དང་སྔོ་རིང་གཉིས་ཆགས་པ་རེད། མིག་སྔར་མཚོ་སྐྱ་རིང་གི་རྒྱ་ཁྱོན་ལ་སྤྱི་ལེ་གྲུ་བཞི་མ༥༤༢དང་། མཚོ་སྔོ་རིང་གི་རྒྱ་ཁྱོན་ལ་སྤྱི་ལེ་གྲུབ་བཞི་མ་༦༠༨ལྷག་ཡོད། འདི་ནི་མཚོ་བོད་མཐོ་སྒང་དུ་མཚོ་སྔོན་པོ་ཁོ་ན་ལས་ཆུང་བའི་མཚོ་ཆེན་པོ་གཉིས་ལགས།
མཚོ་གཉིས་ཀྱི་ཆུའི་དྲོད་ཚད་དམའ་བ་དང་དར་ཆགས་པའི་དུས་ཡུན་རིང་བས། མཚོའི་ནང་དུ་ཆུ་ཐོག་ཏུ་གཡེང་བའི་སྲོག་ཆགས་སམ་རྩི་ཤིང་དང་ཉ་རིགས་ཧ་ཅང་ཉུང་། ཡིན་ན་ཡང་མཚོའི་ནང་དུ་ཡོད་པའི་ཉ་རིགས་ཧ་ཅང་ཆེ་བ་དཔེར་ན། ཉ་སྔོ་དམར་ཁྲ་རིས་རེའི་ལྗིད་ཚད་ལ་སྤྱི་རྒྱ་༡༠ལྷག་ཡོད། ཡུལ་འདི་རྩ་ཆུ་འཛོམས་ཤིང་ལེགས་པས་མཚོ་གཉིས་ཉེ་འཁོར་དུ་རི་སྐྱེས་ཐོན་ཁུངས་ཧ་ཅང་ཕུན་སུམ་ཚོགས་པ་ཡོད། འདིར་ཧ་ཅང་དཀོན་ཞིང་རྩ་ཆེ་བའི་འབྲོང་དང་། གཙོད། རྐྱང་། རྒོ་བ། ཤྭ་བ། དྲེད་མོང་སོགས་རིགས་སྣ་མང་པོ་ཡོད། དེས་མ་ཚད་བྱའི་རིགས་ཀྱང་༣༨ལྷག་ཡོད་ཅིང་།ལྷག་པར་དུ་གླག་དང། གོ་བོ། ཁྲུང་ཁྲུང་། ཁྲུང་ཁྲུང་མགོ་ཁྲ། ངང་སེར་། ངང་ནག་སོགས་ནི་ཧ་ཅང་དཀོན་ཞིང་རྩ་ཆེ་བ་ཡིན།
རྨ་ཆུའི་ཆུ་འགོ་ས་ཁུལ་ནི་རྒྱ་མཚོ་ངོས་ལས་མཐོ་ཚད་སྨི་༤༣༠༠ཡོད་པའི་ས་བབ་མཐོ་ཞིང་གནམ་གཤིས་ཧ་ཅང་གྲང་བའི་ས་ཁུལ་ཡིན་ལ།ལོ་ཧྲིལ་པོར་དུས་ཚིགས་བཞི་པོ་མི་གསལ་ཞིང་དྲོད་གྲང་གི་དབྱེ་བ་གསལ་བའི་དུས་ཚིགས་གཉིས་ལས་མེད། ལོ་རེའི་ཆ་སྙོམས་ཀྱི་གནམ་གཤིས་ཧྲེ་ཧྲིའི་དྲོད་ཚད་ཀླད་ཀོར་མན་གྱི་ཏུའུ་བཞི་དང་གྲངས་ཆུང་གཅིག་ལས་མེད་ལ། གྲང་ངན་ཧ་ཅང་ཆེ་བའི་ཟླ་བ་དང་པོའི་ཧྲེ་ཧྲིའི་དྲོད་ཚད་དམའ་ཤོས་ཀླད་ཀོར་མན་གྱི་ཏུའུ་བཞི་བཅུ་ཞེ་བརྒྱད་དང་གྲངས་ཆུང་གཅིག་ལ་ཟིན་པས། མཚོ་སྔོན་ས་ཁུལ་གྱི་གྲང་ངར་ཆེ་ཤོས་ཀྱིས་ཁུལ་ཡིན། དབྱར་དུས་གནམ་གཤིས་དྲོད་ཤོས་ཟླ་བ་བདུན་པ་ཡིན་ཞིང་། ཆ་སྙོམས་སུ་ཧྲེ་ཧྲིའི་དྲོད་ཚད་ཏུའུ་དང་གྲངས་ཆུང་ལྔ་ཟིན། འདི་རུ་ཉིན་མོ་དང་མཚན་མོའི་དྲོད་ཚད་ཀྱི་ཧེ་བག་ཆེ་ཤོས་ཧྲེ་ཧྲིའི་ཏུའུ་བཅུ་བདུན་དང་གྲངས་ཆུང་བཞི་ཟིན་ཡོད། ལོ་གཅིག་གི་དུས་ཚིགས་བཞི་པོར་མཚོ་སྐྱ་རིང་དང་སྔོ་རིང་གཉིས་མཐའ་འོཁར་གྱི་རི་འགོར་ཁ་བ་བཞུ་མི་སྲིད་ལ། དབྱར་དུས་ཀྱང་ཁ་བ་བུ་ཡུག་འཚུབ་པའི་གནམ་གཤིས་མཐོང་ཐུབ། དེར་བརྟེན་མཚོ་གཉིས་ཀྱི་ཉེ་འཁོར་དུ་གནས་སྡོད་བྱེད་པའི་འབྲོག་པ་རྣམས་ཀྱིས་ལོ་ཧྲིལ་པོར་མེ་འབུད་དགོས། དབྱར་དུས་རྫོང་གི་མགྲོན་ཁང་དུའང་ཉིན་མཚན་མེད་པར་མེ་ཐབ་འབུད་ཀྱང་ད་དུང་གྲང་བའི་སྣང་བ་སྟེར། འབྲོག་པ་རྣམས་ཀྱི་རིན་གོང་ཆེ་བའི་རྡོ་སོལ་འབུད་མི་ཐུབ་པས་སྔར་བཞིན་ལྕི་བ་འབུད་དེ་དྲོད་ལེན་བྱེད་བཞིན་ཡོད། ཡུལ་འདིའི་མི་རྣས་ཀྱིས་ང་ཚོར་ལྕི་བ་འབུད་པའི་བཟང་ཆ་རེ་རེ་བཞིན་བགྲངས་པའི་ཐོག་ནས་རྨ་སྟོད་པ་རྣམས་བག་ཡངས་ཤིང་བདེན་པ་བདེན་ཐུབ་ཡིན་པའི་སྣང་བ་སྐྱེས་སུ་བཅུག
རྨ་ཆུའི་ཆུ་འགོའི་ས་ཁུལ་གནའ་སྔ་མོ་ནས་གནམ་གཤིས་ཧ་ཅང་གྲང་བའི་མི་མེད་ས་ཁུལ་ཡིན། ཡིན་ན་ཡང་དེའི་ངོ་མཚར་ཆེ་ཞིང་ལྐོག་ཏུ་གྱུར་པ་དེས་མིའི་རིགས་ཀྱིས་དེར་མཚར་སྣང་སྐྱེ་བ་དང་རྟོག་ཞིབ་བྱེད་པའི་སྙིང་སྟོབས་བསྐྱེད་དུ་བཅུག དུས་རབས་བདུན་པའི་དུས་སྟོད་ཐང་རྒྱལ་རབས་ཀྱི་སྐབས་སུ་མིའི་རིགས་ཀྱིས་རྨ་ཆུའི་ཆུ་འགོའི་ས་ཁུལ་ལ་རྟོག་ཞིབ་དང་བྟག་དཔྱད་བྱེད་འགོ་བརྩམས། འ་ཞ་རྒྱལ་རབས་སྐབས་སུ་ལི་ཏའོ་ཙུང་ལྷོ་ཕྱོགས་ཀྱི་ལམ་འགྲིམས་ཏེ་རྨ་ཆུའི་ཆུ་འགོའི་ས་ཁུལ་དུ་ལྟ་ཞིབ་བྱེད་མྱོང་བ་དང་། ཡོན་རྒྱལ་རབས་ཀྱི་སྐབས་སུ་གོང་མས་བློན་ཆེན་ཏུའུ་ཧྲི་རྨ་ཆུའི་ཆུ་འགོའི་ས་ཁུལ་དུ་རྟོག་ཞིབ་བྱེད་པར་མངགས་པ་དང་། དུས་ཡུན་ཟླ་བ་བཞིའི་རིང་རྟོག་ཞིབ་བྱས་པ་བརྒྱུད་མཐོང་ཐོས་མྱོང་གྲུབ་ཀྱི་དཔྱད་གཞི་མང་པོ་རྙེད་པ་མ་ཟད། མཚེའུ་ཁ་ཤས་ལ་སོག་སྐད་ཀྱིམིང་བཏགས་པ་རེད། ཆིང་རྒྱལ་རབས་ཀྱི་གོང་མ་ཁང་ཞི་དང་ཆན་ལུང་གི་སྐབས་སུ་སྔ་རྟིང་དུ་ལ་ཞི་དང་། ཧྲུའུ་ལན། ཨ་སྨི་ཏ་བཅས་མངགས་ནས་རྟོག་ཞིབ་རུ་ཁག་སྒྲིག་འཛུགས་བྱས་ཏེ་རྨ་ཆུའི་ཆུ་འགོ་དང་མཚོ་གཉིས་ས་ཁུལ་རྟོག་ཞིབ་བྱས། ཉེ་རབས་ཨུ་རུ་སུའི་ས་རྒྱུས་སློབ་ཚོགས་བོད་ལྗོངས་མྱུར་ཞིབ་རུ་ཁག་གི་ཕུར་བ་སི་ཅིས་ཀྱང་མཚོ་སྐྱ་རིང་དང་སྔོ་རིང་ལ་རྟོག་ཞིབ་བྱས་མྱོང་ཞིང་། ལྷོ་ཕྱོགས་སུ་ཟབ་འཇུག་བྱས་ཏེ་བ་ཡན་ཧ་རིར་སླེབས་མྱོང་། བཅིངས་འགྲོལ་བཏང་རྗེས་རང་རྒྱལ་གྱི་ཚན་རིག་རྟོག་ཞིབ་བྱེད་སྒོ་རྨ་ཆུའི་ཆུ་འགོའི་ས་ཁུལ་དུ་སྤེལ་མྱོང་།ཡིན་ནའང་བསམ་ཡུལ་ལས་འདས་པ་ཞིག་ལ།སྐབས་ཤིག་རིང་མཚོ་སྐྱ་རིང་དང་སྔོ་རིང་གི་ཆགས་གནས་གོ་ལྡོག་བྱུང་ཞིང་། པར་སྐྲུན་ཡིག་རིགས་དང་ས་བཀྲ་མང་པོའི་ནང་མ་དག་རྒྱུན་འབྱམས་བྱས་པ་དང་། ཐ་ན་ཕྱི་རྒྱལ་གྱི་ས་བཀྲ་ཕྱོགས་བསྡུས་ནང་དུ་ནོར་འཁྲུལ་དེ་བྱུང་རེད།ནོར་འཁྲུལ་འདི་ནི་༡༩༧༩ལོར་ད་གཟོད་ནོར་བཅོས་བྱས་ནས་ས་ཁུ་དེའི་གནས་ཚུལ་དངོས་དང་ལོ་རྒྱུས་ཀྱི་ཟིན་བཀོད་དང་མཐུན་པའི་ནུབ་ཏུ་མཚོ་སྐྱ་རིང་དང་ཤར་དུ་མཚོ་སྔོ་རིང་ཡིནཔའི་གནས་ཚུལ་བསྐྱར་གསོ་བྱས་པ་རེད།
མཚོའི་མཛེས་སྡུག་ཉམས་སུ་མྱོང་བ།
ད་ལྟ་ང་ཚོས་རྨ་ཆུའི་ཆུ་འགོ་དང་མཚོ་གཉིས་ས་ཁུལ་དུ་རྟོག་ཞིབ་བྱེད་པར་སོང་བ་ཡིན་ན་སྔོན་ལས་ལས་སླ་པོ་ཡིན། རྨ་སྟོད་ནས་སྑུལ་འདིའི་ཕྱོགས་སུ་སོང་་ན། ས་ལམ་ཆུང་ཆུང་ཞིག་ཡོད། རྨ་ཆུའི་བཞུར་རྒྱུན་དེད་ནས་ནུབ་ཕྱོགས་སུ་སོང་ཚེ། ལམ་བར་དུ་བང་རྩལ་འགྲན་པའི་རི་དྭགས་དགོ་བ་དང་རྐྱང་། ཆུ་བྱ་སོགས་མང་པོ་རང་བྱུང་ཁམས་ཀྱིས་བསྩལ་བའི་བདེ་སྐྱིད་ལ་རོལ་བཞིན་པ་མཐོང་ཐུབ།
རྨ་སྟོད་རྫོང་ནས་རླངས་འཁོར་ལ་བསྡད་དེ་སྤྱི་ལེ༥༠ལྷག་སོང་རྗེས་སྐད་གྲགས་ཆེ་བའི་རྨ་ཆུ་ཁ་ཞེས་པར་འབྱོར། ཆུ་བོའི་ཕ་རོལ་དུ་སྐྱ་རིང་དང་ཤང་དང་དགོན་པའི་དར་ལྕོག་མཐོན་པོ་རླུང་གིས་འདེད་བཞིན་ཡོད་པ་མཐོང་ཐུབ།དེ་སྔོན་སྐད་གྲགས་ཧ་ཅང་ཆེ་བའི་ཤིང་ཟམ་སྟེ་རྨ་ཆུའི་ཟམ་པ་ཨང་དང་པོ་ཞེས་པ་ད་ལྟ་མེད་པར་ཆགས་ཏེ་དེའི་ཚབ་ཏུ་ཆུ་གློག་ས་ཚིགས་གསར་པ་ཞིག་བརྒྱབ་ཡོད།
དེ་ནས་ད་དུང་མདུན་ཕྱོགས་སུ་སྤྱི་ལེ༡༠ལྷག་སོང་ན་མཚོ་སྔོ་རིང་གི་བྱང་ངོས་སུ་སླེབས། མཚོ་སྔོ་རིང་ནི་མུ་མཐའ་བྲལ་བའི་གནམ་སྔོན་པོ་ས་ལ་ལྷུང་བ་དང་གཉིས་སུ་མ་མཆིས། ཡུལ་འདི་ནི་རྨ་ཆུ་མཚོ་གཉིས་དང་ཁ་བྲལ་རྗེས་མཚོ་སྔོ་རིང་ལས་མར་འབབ་པའི་དུས་ལ་འཁེལ་ཚེ།མཚོ་སྔོ་རིང་གིས་སྨུག་པ་དང་ན་བུན་གྱི་རྒྱན་ཆ་སྤྲས་པའི་སྒེག་ཉམས་ཅིས་ཀྱང་ངག་ནས་བརྗོད་དཀའ། གང་ལྟར་འདིར་གང་ས་གང་དུ་མཛེས་སྡུག་ལྡན་ཞིང་སྐུ་ཉིད་ཀྱི་ཡིད་དབང་འཕྲོག་ངེས་ཡིན།
མཚོ་སྐྱ་རིང་དང་སྔོ་རིང་གི་བར་དུ་འགྱིང་ངེར་ལངས་པའི་རྒྱ་མཚོ་ངོས་ལས་མཐོ་ཚད་སྨི༤༦༡༠ལྷག་ཡོད་པའི་མཚོ་བར་དཀར་རྩེ་རི་བོ་ནི་མཛེས་སྡུག་ལྡན་པའི་རི་བོ་ཞིག་ཡིན་ལ། རྫོང་མཁར་དང་བར་ཐག་སྤྱི་ལེ༩༠ལྷག་ཡོད་ཅིང་། ཡུལ་སྐོར་བ་དག་རྨ་ཆུའི་ཆུ་འགོའི་ས་ཁུལ་དུ་འགྲོ་དུས་ངེས་པར་བརྒྱུད་དགོས་པའི་རི་བོ་ཞིག་ཡིན། རི་འགོ་རུ་རྨ་ཆུའི་ཆུ་འགོ་མཚོན་པའི་འབྲོང་མགོའི་རྡོ་རིང་ཞིག་བཙུགས་ཡོད་ལ།ཕྱོགས་བཞིར་ཁ་མདོག་སྣ་ཚོགས་ཀྱི་དར་དཔྱངས་འཐེན་ཡོད་པ་མ་ཟད། ག་ས་གང་དུ་མ་ཎི་རྡོ་འབུམ་གྱིས་ཁེངས། འདི་ནི་དུས་རབས་རིམ་བྱུང་གི་དད་ལྡན་པ་རྣམས་ཀྱིས་མཚོ་སྐྱ་རིང་དང་སྔོ་རིང་ལ་ཕུལ་བིའ་འབུལ་རྟེན་ཡིན། རི་འགོར་ལངས་དུས་མཚོ་སྐྱ་རིང་དང་སྔོ་རིང་གཉིས་ཀྱི་མཛེས་ཉམས་ཡོངས་སུ་མྱོང་ཐུབ། ཤར་ཕྱོགས་སུ་མཚོ་སྔོ་རིང་དང་ནུབ་ཕྱོགས་སུ་མཚོ་སྐྱ་རིང་ཡིན་ལ། ལྷོ་ཕྱོགས་ནི་མཚོ་གཉིས་ཀྱི་འབྲེལ་མཚམས་ཡིན། རི་བོ་མཚོ་བར་དཀར་རྩེའི་འདབས་སུ་མ་ཎི་རྡོ་འབུམ་གྱིས་བསྐོར་ཞིང་མཆོད་རྟེན་ནགས་ཚལ་གྱི་སྡོང་པོ་ལྟར་ལངས་པ་དང་དར་དཔྱངས་ཀྱིས་གཡོགས་པའི་དགོན་པ་ངོ་མཚར་ཅན་ཞིག་ཡོད། དགོན་པའི་ཉེ་འཁོར་གྱི་རི་འདབས་སུ་གཞི་ཁྱོན་ཅུང་ཆེ་བའི་དུར་ཁྲོད་ཅིག་གནས། རྨ་ཆུའི་འགོའི་ས་ཁུལ་ཉིན་བཞིན་སྡུག་ཏུ་འགྲོ་བཞིན་པའི་སྣོད་བཅུད་འཁོར་ཡུག་སླར་གསོ་ཡོང་ཆེད། རྨ་སྟོད་ཀྱི་མཚོ་གཉིས་ས་ཁུལ་དུ་མི་དང་ཕྱུགས་ཟོག་ཕྱིར་གནས་སྤོ་བའི་ལས་དོན་གཞི་རྩའི་ཐོག་ནས་མཇུག་བསྒྲིལ་ཞིང་། སྔར་འདི་རུ་གནས་ཤིང་འཚོ་བའི་འབྲོག་ཁྱིམ་རྣམས་ཚང་མ་གནས་སྤས་ཟིན་པས། མཚོ་སྐྱ་རིང་དང་སྔོ་རིང་གཉིས་ཡང་བསྐྱར་མི་མེད་ཁུལ་དུ་གྱུར་པ་དང་། ཕྱི་ནས་ཡོང་བའི་མི་ཡང་འདིར་འགྲོ་རུ་མི་འཇུག ཡོད་ཚད་ཕྱིར་རང་བྱུང་ཁམས་ལ་ཕུལ་བས་རྨ་ཆུའི་ཆུ་འགོའི་རི་དང་མཚོ་མཚེའུའི་མཛེས་སྡུག་དང་སྒེག་ཉམས་ཡང་བསྐྱར་མངོན་ངེས་ཡིན་པས། འདི་ནི་མི་རྣམས་ཀྱི་ཡིད་སེམས་ལ་སྤྲོ་སྣང་སྐྱེ་འོས་པའི་དོན་བཟང་ཞིག་རེད་ཨང་། །
༼ རྩོམ་སྒྲིག་འགན་ཁུར་བ་ཨོ་རྒྱན་དོན་གྲུབ། ༽


བོད་མིའི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་སྐྱབས་མགོན་ཆེན་པོ་མཆོག་ནས་དེ་རིང་བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ་ཨེ་ཤ་ཡའི་ཡུལ་གྲུ་ཁག་གི་དད་ལྡན་ཆོས་ཞུ་བ་གཙོས་པའི་ཕྱི་ནང་གི་མང་ཚོགས་སྟོང་ཕྲག་ལྷག་ལ་བདེན་བཞི་མི་རྟག་སོགས་བཅུ་དྲུག་དང་། བྱང་ཕྱོགས་སོ་བདུན། དཔལ་མགོན་འཕགས་པ་ཀླུ་སྒྲུབ་ཀྱིས་མཛད་པའི་བྱང་ཆུབ་སེམས་འགྲེལ་བཅས་ཀྱི་བཀའ་ཆོས་ཉིན་གཉིས་པའི་སྟེང་སེམས་ཅན་གཞན་གྱི་དོན་བསྒྲུབ་པར་སེམས་ཅན་གྱི་ཁམས་དང་མོས་པ་སྣ་ཚོགས་ཡོད་སྟབས་དེ་དག་དང་འཚམ་པའི་གྲུབ་མཐའ་གོང་འོག་གི་སྟོང་ཉིད་ཀྱི་ལྟ་བ་བཞེད་ཚུལ་གང་ཡིན་ཤེས་དགོས་གལ་ཡིན་པ་ལམ་སྟོན་བསྩལ་སོང་།
དེ་ཡང་མགོན་པོ་མཆོག་དེ་རིང་སྔ་དྲོ་བཞུགས་སྒར་༸རྒྱལ་བའི་ཕོ་བྲང་ནས་ཆིབས་བསྒྱུར་གྱིས་གཙུག་ལག་ཁང་གི་བཞུགས་ཁྲིར་༸ཞབས་སོར་འཁོད་གྲུབ་བསྟུན་ཕྱི་ནང་གི་དད་ལྡན་ཆོས་ཞུ་བ་རྣམས་ལ་ཐོག་མར་མགོན་པོ་༸གང་ཉིད་མཆོག་ནས་དཔལ་མགོན་འཕགས་པ་ཀླུ་སྒྲུབ་ཀྱིས་མཛད་པའི་བྱང་ཆུབ་སེམས་འགྲེལ་གྱི་ལུང་དེ་དགའ་ལྡན་ཁྲི་ཟུར་རི་རྫོང་རིན་པོ་ཆེ་མཆོག་གི་སྐུ་མདུན་ནས་ཞུས་ཡོད་སྐོར་ངོ་སྤྲོད་མཛད་པ་དང་འབྲེལ། དེ་སྔ་བོད་ནང་ལ་མཁན་ཆེན་ཞི་བ་འཚོའི་ལམ་སྟོན་འོག་ལེགས་སྦྱར་གྱི་སྐད་ཡིག་བསླབ་མི་དགོས་པར་བོད་ཀྱི་ལོ་པཎ་ཚོས་རྒྱ་གར་ནས་ནང་པ་སངས་རྒྱས་པའི་བཀའ་བསྟན་ཡོངས་རྫོངས་བོད་སྒྱུར་གནང་ཡོད་པ་ཙམ་མ་ཟད། བོད་ཀྱི་ཆོས་རྒྱས་ཚོས་ཀྱང་ལྷག་བསམ་རྣམ་དག་གིས་སྐུལ་ལས་བསྐྱོན་ཡོད་པ་བཀའ་བསྩལ་སོང་།
མགོན་པོ་༸གང་ཉིད་མཆོག་གིས་བྱང་ཆུབ་སེམས་འགྲེལ་གྱི་སྐབས་སུ་བསྟན་པའི་བྱང་ཆུབ་ཀྱི་སེམས་ཞེས་པ་འདི་ནི་མདོ་སྔགས་ཐུན་མོང་གི་གཞུང་ནས་གསུངས་པའི་བྱང་ཆུབ་ཀྱི་སེམས་ལ་གོ་དགོས་པར་བཀའ་བསྩལ་ཡོད།
གཞན་ཡང་༸གོང་ས་མཆོག་གིས་སེམས་ཅན་གཞན་གྱི་དོན་བསྒྲུབ་པར་སེམས་ཅན་གྱི་ཁམས་དང་མོས་པ་སྣ་ཚོགས་པ་ཞིག་ཡོད་སྟབས་དེ་དག་དང་འཚམ་པའི་གྲུབ་མཐའ་གོང་འོག་གི་སྟོང་ཉིད་ཀྱི་ལྟ་བའི་རྣམ་གཞག་གང་ཡིན་ངེས་པར་དུ་ཤེས་དགོས་གལ་ཡིན་པ་ལམ་སྟོན་བཀྲིན་ཆེ་བ་བསྩལ་སོང་།
༸གོང་ས་༸སྐྱབས་མགོན་ཆེན་པོ་མཆོག་གིས་དེ་རིང་གི་ཆོས་འབྲེལ་ལེགས་པར་བསྩལ་རྗེས་ཨེ་ཤ་ཡའི་ཁུལ་གྱི་དད་ལྡན་ཆོས་ཞུ་བ་ཚོས་༸གང་ཉིད་མཆོག་ལ་བཀའ་འདྲི་དགོངས་བསྐོར་ཞུ་རྒྱུའི་ལས་རིམ་སྐབས་ཆོས་ཞུ་བ་གཅིག་གིས་ང་ཚོའི་ཉིན་རེའི་འཚོ་བའི་ཁྲོད་དུ་བྱང་ཆུབ་ཀྱི་སེམས་ཉམས་ལེན་གང་འདྲ་བྱེད་དགོས་སམ་ཞེས་བཀའ་འདྲི་ཞུས་པར་༸གོང་ས་མཆོག་གིས་བཀའ་ལན་དུ་སྡུག་བསྔལ་འདོར་འདོད་ཀྱི་བློ་ཡོད་པ་ལྟར་སྡུག་བསྔལ་གྱི་རྒྱུ་གང་ཡིན་ངོ་ཤེས་པའི་ཐོག་ནས་སྡུག་བསྔལ་གཏན་དུ་སྤངས་པའི་བྲལ་བ་དེ་འཐོབ་ཐབས་སུ་བྱང་ཆུབ་ཀྱི་སེམས་དེ་གལ་ཆེན་པོ་ཆགས་ཡོད་པ་ཤེས་ཏེ་ཉམས་ལེན་གནང་དགོས་པའི་ལམ་སྟོན་བསྩལ་ཡོད།


ཨ་རིའི་ནང་གཞུང་གི་ལས་ཁུངས་གང་ཙམ་ཞིག་སྒོ་བརྒྱབས་པ་དང་དེ་བཞིན་ཨ་རིས་བུ་ལོན་སྔ་གཡར་བྱེད་བའི་དངུལ་འབོར་སྤར་བྱ་མ་བཏང་བར་ལྷག་ཉེན་བཅས་པའི་གནས་སྟངས་དེ་བཞིན་དགག་རྩའི་རང་བཞིན་དུ་ལྷུང་གྲབས་བྱེད་བའི་སྐབས་དེར་གྲོས་ཚོགས་གོང་འོག་གིས་འཕྲལ་སེལ་དཀའ་ངལ་སེལ་ཐབས་སུ་ཏེ་ད་ཆ་གཞུང་གི་ལས་ཁུངས་ཡོངས་རྗོགས་སླར་ཡང་སྒོ་ཕྱེ་ཡོད་པ་དང་ དེ་བཞིན་ཨ་རིའི་གཞུང་གིས་དངུལ་བུན་སྔ་གཡར་གྱི་གྲངས་བོར་ཡང་ཇེ་མང་དུ་གཏོང་རྒྱུའི་ཐག་ཆོད་བྱུང་ཡོད་པ་རེད། འདིའི་ཐད་ཨ་རིའི་རླུང་འཕྲིན་ཁང་གི་གསར་འགོད་པ་དང་གཞན་ཡང་རྒྱལ་སྤྱིའི་གསར་ཤོག་ཁག་གི་ནང་ཐད་པའི་གནས་ཚུལ་རྣམས་པདྨ་བདེ་ཆེན་ལགས་ཀྱིས་ཕྱོགས་བསྒྲིགས་དང་སྙན་སྒྲོན་ཞུ་གི་རེད།


སྐབས་བཅུ་བཞི་བའི་བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ཚོགས་དུས་བརྒྱད་པ་དངོས་སུ་ཚོགས་མགོ་བརྩམས་ཡོད་ལ། ཐེངས་འདིའི་ཚོགས་འདུའི་སྟེང་སྤྱི་ལོ་ ༢༠༠༨ ནས་ ༢༠༠༩ བར་གྱི་བོད་གཞུང་ལྷན་ཁང་མ་ལག་དང་བཅས་པའི་ལོ་འཁོར་ལས་བསྡོམས་ཡོངས་ལ་ཞིབ་འཇུག་དང་། གནད་དོན་གཞན་བཅས་ཀྱི་ཐད་དུ་གྲོས་བསྡུར་བྱ་རྒྱུ་ཡིན་འདུག
དེ་རིང་སྔ་དྲོའི་ཆུ་ཚོད་ ༩ དང་ཕྱེད་ཀའི་སྟེང་སྐབས་བཅུ་བཞི་བའི་བོད་མི་མང་སྤྱི་འཐུས་གྲོས་ཚོགས་ཚོགས་དུས་བརྒྱད་པ་དེ་གངས་སྐྱིད་སྤྱི་འཐུས་ཚོགས་ཁང་ནང་ཚོགས་མགོ་བརྩམས་ཡོད་ལ། ཐེངས་འདིའི་གྲོས་ཚོགས་ཕྱི་ཚེས་ ༧ ནས་ ༡༩ བར་གྱི་ཉིན་གྲངས་ ༡༣ རིང་འཚོགས་འཆར་ཡོད་པ་དང་། ཚོགས་འདུའི་ནང་དོན་གཙོ་བོ་སྤྱི་ལོ་ ༢༠༠༨ ནས་ ༢༠༠༩ བར་གྱི་བོད་གཞུང་ལྷན་ཁང་མ་ལག་དང་བཅས་པའི་ལས་ཁུངས་ཁག་གི་ལོ་འཁོར་ལས་བསྡོམས་སྙན་སྒྲོན་དང་། དེ་ལ་བགྲོ་གླེང་གོ་བསྡུར་དང་དྲི་བ་དྲིས་ལན་གནང་རྒྱུ་ཡིན་འདུག གྲོས་ཚོགས་མགོ་འཛུགས་སྐབས་བཀའ་བློན་ཁྲི་པ་གཙོས་པའི་ལྷན་ཁང་ཁག་གི་བཀའ་བློན་རྣམ་པ་དང་། སྤྱི་འཐུས་ཚོགས་གཙོ་གཞོན་གཉིས་གཙོས་པའི་གྲོས་ཚོགས་འཐུས་མི་རྣམ་པ། དེ་བཞིན། ལས་ཁུངས་ཁག་གི་དྲུང་ཆེ་རྣམ་པ་དང་ཟུར་ཉན་པ་བཅས་ལྷན་བཞུགས་ཐོག བོད་རྒྱལ་ཁབ་ཆེན་པོའི་རྒྱལ་གླུ་སྐྱོར་འདོན་དང་སྦྲགས། ༢༠༠༦ ལོར་རྒྱ་གར་ལྷོ་ཕྱོགས་ཨམྲ་ཝ་ཏིའི་དུས་འཁོར་དབང་ཆེན་སྐབས། མཐུན་འགྱུར་རོགས་རམ་གནང་མཁན་དང་། དུས་རྒྱུན་བོད་དོན་ལ་རྒྱབ་སྐྱོར་དང་༧གོང་ས་མཆོག་ལ་གུས་བརྩི་ལྷོད་མེད་གནང་མཁན་རྒྱ་གར་ཨན་ངྷར་མངའ་སྡེའི་སྤྱི་ཁྱབ་བློན་ཆེན་སན་ཌེན་ཊེ་རཱ་རྗ་སཀ་ཧ་རྭ་རེ་ཌེ་ Yeduguri Sandinti Rajasekhara Reddy མཆོག་ཟླ་འདིའི་ཚེས་ ༢ ཉིན་གློ་བར་དུ་སྐུ་ཚེ་འཕེན་པ་རྫོགས་པ་དང་། ༧གོང་ས་མཆོག་ལ་ཐུགས་འདྲིས་ཟབ་ཅིང་བོད་མིའི་འགྲོ་བ་མིའི་ཐོབ་ཐང་དང་རང་དབང་ཐད་ཐུགས་སྣང་མཛད་མཁན། ཨ་རིའི་གྲོས་ཚོགས་གོང་མའི་འཐུས་མི་སྐུ་ཞབས་ཨེ་ཌི་ཝར་ཌི་ཁེན་ནེ་ཌེ་ M. Kennedy མཆོག་ཟླ་སྔོན་མའི་ཚེས་ ༢༥ ཉིན་སྐུ་གཤེགས་པ་རྣམ་གཉིས་ལ་གཞུང་འབྲེལ་གྱིས་མྱ་ངན་གུས་འདུད་དང་ནང་མིར་ཐུགས་གསོའི་འཚམས་འདྲི་ཞུས་ཡོད།
སྐབས་དེར་བོད་མི་མང་སྤྱི་འཐུས་ཚོགས་གཙོ་སྤེན་པ་ཚེ་རིང་མཆོག་གིས་ཚོགས་འདུ་དབུ་འཛུགས་ཀྱི་གསུང་བཤད་གནང་དོན། སྤྱི་ནོར་༧གོང་ས་མཆོག་གིས་སྤྱིར་འཛམ་གླིང་ཞི་བདེ་དང་། སྒོས་བོད་གཞིས་བྱེས་གཉིས་ཀྱི་བདེ་སྡུག་ཐད། སྐུ་ངལ་ཁྱད་བསད་ཀྱིས་མཛད་འཕྲིན་རླབས་ཆེན་བསྐྱངས་དང་སྐྱོང་མུས་ལ་བཀའ་དྲིན་རྗེས་དྲན་ཞུ་རྒྱུ་དང་། ཉེ་ཆར་ཐའེ་ཝན་ལ་རང་བྱུང་རྐྱེན་ངན་གོད་ཆག་བྱུང་བར་དུས་ཚོད་ཐུང་ཐུང་ནང་མཛད་འཕྲིན་རླབས་ཆེན་བསྐྱངས་པ་དང་། ད་ལྟ་མུ་མཐུད་དུ་ཡུ་རོབ་ཁུལ་དུ་ཆིབས་སྒྱུར་གྱིས་ཉིན་ཚན་ལྟོས་མེད་ལ་ཕྱག་ལས་གནང་གིན་ཡོད་པར་ཐེངས་འདིའི་གྲོས་ཚོགས་བརྒྱུད་དེ་བཀའ་དྲིན་བླ་མེད་ཆེ་ཞུ་རྒྱུ་ཡིན། བོད་ནང་གི་གནས་སྟངས་ད་དུང་མུ་མཐུད་ཛ་དྲག་གི་གནས་སྟངས་འོག་བསྡད་ཡོད་ལ། བོད་ཀྱི་བདེན་མཐའ་དུས་ཚོད་ཐུང་ཐུང་ནང་སེལ་སྲིད་ལ། དུས་ཚོད་རིང་པོ་འགོར་ཡང་སྲིད་སྟབས། འདས་པའི་མི་ལོ་ལྔ་བཅུའི་རིང་བོད་མི་ཚོས་ཆོད་སེམས་བརྟན་པོ་དང་སྙིང་སྟོབས་ཞིམ་མེད་ཐོག་ཕྱག་ལས་གནང་བར་བཀའ་དྲིན་རྗེས་དྲན་དང་། འབྱུང་འགྱུར་མུ་མཐུད་ཧུར་སྐྱེད་ཡོང་བའི་འབོད་སྐུལ་ཞུ་རྒྱུ་ཡིན། རྒྱ་གཞུང་གིས་ཉེ་བའི་ཆར་ཕྱིའི་རྒྱལ་ཁབ་ཁག་ཅིག་གི་སྐུ་ཚབ་བོད་ནང་གཟིགས་སྐོར་དུ་འཁྲིད་ཀྱིན་ཡོད་པ་དེ་ནི། བོད་ནང་གི་གནས་སྟངས་དངོས་མཁྱེན་རྟོགས་ཆེད་མ་ཡིན་པར། དེང་སྐབས་རྒྱལ་སྤྱིའི་ནང་བོད་དོན་ཁྱབ་བསྒྲགས་ཤུགས་ཆེན་འགྲོ་བཞིན་ཡོད་པར་ཁ་གཏད་དང་། རྒྱལ་སྤྱིའི་ནང་གི་བོད་དོན་ལ་འཁྱོག་བཤད་བྱ་ཆེད་ཡིན་པར་ངོས་འཛིན་བྱེད་ཀྱིན་ཡོད། གཞིས་བཞུགས་སྤུན་ཟླ་ཚོའི་ཞིམ་མེད་ཀྱི་སྙིང་སྟོབས་ལ་བརྟེན་ཏེ། རྒྱལ་ཁབ་ཁག་གི་གཞུང་དང་གྲོས་ཚོགས་འཐུས་མི། མི་མང་བཅས་ནས་བོད་དོན་ལ་རྒྱབ་སྐྱོར་ཤུགས་ཆེ་རུ་འགྲོ་བཞིོན་ཡོད་པ་མངོན་གསལ་ཡིན། ཞེས་གསུངས།
ཐེངས་འདིའི་གྲོས་ཚོགས་ནང་ལས་རིམ་གཙོ་བོ་ཁག་ཅིག་ཡོད་པ་ལས་ད་ལོའི་སྤྱི་ཟླ་ ༤ ནས་ ༨ བར་སྤྱི་འཐུས་རྣམ་པ་ས་གནས་ཁག་ཏུ་ཕྱོགས་སྐྱོད་གནང་སྟེ། ས་གནས་ཀྱི་གནས་སྟངས་དང་མི་དམངས་ཀྱི་བདེ་སྡུག་ལ་རྟོག་ཞིབ་ཡག་པོ་བྱས་ཏེ། ས་གནས་སོ་སོའི་ལས་བསྡོམས་རྒྱས་པ་རེ་བཟོས་ཡོད། དེ་ནི་མང་ཚོགས་ཀྱིས་འོས་འདེམ་བྱས་པའི་འཐུས་མི་དང་། འོས་འདེམ་བྱེད་མཁན་མི་དམངས་བར་འབྲེལ་བ་དམ་ཟབ་དང་། དམངས་གཙོའི་འཕེལ་རིམ་ལ་ཡར་རྒྱས་ཀྱི་རྣམ་ཡིན་པ་མ་ཟད། མ་འོངས་པར་མུ་མཐུད་དུ་མི་དམངས་ལ་ཆབ་སྲིད་ཀྱི་གོ་རྟོགས་སྤེལ་རྒྱུ་དང་། དམངས་གཙོའི་འཕེལ་རིམ་ཐོག་སློབ་གསོ། གཞིས་ཆགས་སྲ་བརྟན། ཉམ་ཐག་ལ་གོ་སྐབས་བསྐྲུན་རྒྱུ། གཞི་རིམ་ཤེས་ཡོན་ཡར་རྒྱས་བཅས་ཀྱི་ལས་དོན་མང་དག་ཅིག་བརྩམས་ཐུབ་ཡོད། ལས་དོན་འདི་དག་ལ་དབུས་ཀྱི་གོ་སྒྲིག་ལྟར། སྤྱི་འཐུས་རྣམ་པས་ལས་དོན་ཚགས་ཚུད་བྱུང་བར་བསྔགས་བརྗོད་ཞུ་རྒྱུ་ཡིན། སྤྱི་འཐུས་ཚོ་ས་གནས་ཁག་ཏུ་སྐོར་སྐྱོད་བྱས་པའི་གོ་རིམ་ཁྲོད། མི་མང་གི་བསམ་ཚུལ་དང་དྲི་བ་ ༤༥༢ ཙམ་སླེབས་ཡོད། དེ་ལ་བཀའ་ཤག་གིས་དུས་ཚོད་ཐུང་ཐུང་ནང་ཐུགས་ཁུར་ཆེ་བཞེས་ཀྱིས་ལན་འདེབས་གསལ་བོ་གནང་བར་ཐུགས་རྗེ་ཆེ་ཞུ་རྒྱུ་ཡིན། གཞན། ཐེངས་འདིར་སྤྱི་ལོ་༢༠༠༨ ནས་ ༢༠༠༩ བར་གྱི་ལྷན་ཁང་མ་ལག་དང་བཅས་པའི་ལས་བསྡོམས་ཤོག་ཕྲེང་ ༡༤༦༩ ཙམ་ཡོད་པ་སྤྱི་འཐུས་རྒྱུན་ལས་ཀྱི་སྡེ་ཚན་སོ་སོར་ཆ་བགོས་ཀྱིས་ཞིབ་འཇུག་བྱས་མཐར། སྤྱི་འཐུས་རྒྱུན་ལས་ནས་ཞིབ་འཇུག་འབྲི་སྣོན་གང་དགོས་ཞིབ་ཚགས་བྱས་ཏེ་ཐེངས་འདིའི་གྲོས་ཚོགས་ནང་བསྣམས་ཡོད། ཅེས་གསུངས་རྗེས་ལྷན་ཁང་ཁག་གི་བཀའ་བློན་ཚོས་ལས་བསྡོམས་གྲོས་ཚོགས་ལ་སྙན་སྒྲོན་ཞུ་མགོ་བརྩམས་སོང་།


དཀར་ཆག
༡། སྔོན་གླེང༌།
༢། ཕྱི་ལོ་༡༩༩༤ ཟླ་༥ པར་བོད་ཁྱིམ་སྤྱི་ཁྱབ་ཡིག་ཚང་ཟུར་འཛུགས་གནང་བ་ནས་ད་ལྟ་བར་གྱི་འཛིན་སྐྱོང་གནང་ཕྱོགས།
༣། བོད་ཁྱིམ་ཤེས་ཡོན་འཕེལ་རྒྱས་སྡེ་ཚན།
༤། བྷེང་ལོར་ཏཱ་ལའི་བླ་མ་མཐོ་རིམ་སློབ་གཉེར་ཁང༌།
༥། བོད་ཁྱིམ་དགེ་འོས་སློབ་གཉེར་ཁང༌།
༦། སྔོན་འགྲོའི་སློབ་སྦྱོང༌།
༧། མ་ཚབ་འོས་སྦྱོང༌།
༨། བོད་ཁྱིམ་ལས་རིགས་སློབ་གཉེར་ཁང༌།
༩། ཕྱི་རོགས་སྡེ་ཚན།
༡༠། བོད་ཁྱིམ་མཐོ་སློབ་ཉལ་ཁང༌།
༡༡། སློབ་ཐོན་དང་ཤེས་ཡོན་ལས་རིམ།
༡༢། ཤེས་ཡོན་དང་འབྲེལ་བའི་ལམ་སྟོན་བཀའ་སློབ།
༡༣། ཤེས་ཡོན་སྲིད་བྱུས་ལག་བསྟར།
༡༤། བོད་ཁྱིམ་ལ་རོགས་རམ་གནང་མཁན་དུ་མ་ཡོད་པའི་ནང་ནས་དཔེ་མཚོན་ལྟ་བུར་བཀོད་པ་གཤམ་གསལ།
༡༥། མཛད་རྗེས་གཟེངས་རྟགས།
༡། སྔོན་གླེང༌།
རང་ཅག་བོད་ནི་འཕགས་མཆོག་ཕྱག་ན་པདྨོའི་གདུལ་ཞིང་བོད་ཁ་བ་ཅན་གྱི་ཡུལ་ཞེས་མི་ལོ་སྟོང་ཕྲག་དུ་མའི་ལོ་རྒྱུས་ཡོད་པའི་རྒྱལ་ཁབ་ཅིག་ཡིན་ཞིང༌། དུས་ཡུན་དེའི་རིང་ཁྱིམ་མཚེས་རྒྱ་ནག་རྒྱལ་ཁབ་དང་སྐབས་རེར་གཉེན་གྱི་ཟླ་དང༌། སྐབས་རེར་འཐབ་ཀྱི་ཡ་བྱས་ཏེ་གནས་པ་ཡོངས་གྲགས་ཡིན། འོན་ཀྱང་ཕྱི་ལོ་༡༩༤༩ ལོར་རྒྱ་ནག་དམར་པོའི་གཞུང་བཙུགས་པ་ནས་བཟུང་འདོད་རྔམས་ཀྱི་འདྲེ་ལག་བོད་དུ་བརྐྱངས་འགོ་ཚུགས་ཏེ་ཞི་དྲག་གཡོ་ཐབས་སྣ་ཚོགས་ལ་བརྟེན་ནས་བོད་ས་རིམ་ཟོས་ཀྱི་བཙན་འཛུལ་བྱས་པ་དང༌། ཕྱི་ལོ་༡༩༥༩ ལོར་ལོག་སྨོན་དུས་སུ་བདོས་ཏེ་ྋགོང་ས་ྋསྐྱབས་མགོན་ཆེན་པོའི་སྐུ་ཕྱྭ་དང་བོད་ཀྱི་བསྟན་སྲིད་མི་རིགས་དང་བཅས་པ་རྩ་བརླག་གཏོང་བའི་དམག་གི་དྲག་གནོན་མི་བཟད་པ་བྱ་རྒྱུའི་ངན་གཤོམ་མིག་མཐོང་གཟུགས་གྲུབ་ཛ་དྲག་གི་གནས་སུ་གྱར་བར་བརྟེན། བོད་མི་མང་རྣམས་འུ་ཐུག་ཐབས་ཟད་ཀྱིས་རྒྱལ་ས་ལྷ་སར་རང་དབང་སྒེར་ལངས་ཀྱིས་འཐབ་རྩོད་བྱས་པ་དང༌། ྋགོང་ས་ྋསྐྱབས་མགོན་ཆེན་པོ་མཆོག་དང་བཀའ་ཤག་གིས་དབུས་ཆོས་སྲིད་ཞི་དྲག་སོགས་བྱེད་གཞུང་གི་ངོ་བོ་ཡོངས་སུ་ཚང་བ་ཉེན་གཡོལ་དུ་ཆིབས་བསྒྱུར་གྱིས་རྒྱ་གར་འཕགས་པའི་ཡུལ་དུ་ྋཞབས་སོར་བདེ་འཁོད་བྱུང་མ་ཐག བོད་ཀྱི་རང་དབང་སླར་གསོའི་ལས་གཞི་རྣམ་མང་ཕྱག་བསྟར་གནང་བའི་ནང་ཚན་བོད་མི་རིགས་ཀྱི་ངོ་བོ་མཚོན་པའི་ཆོས་དང་རིག་གཞུང་སྲུང་སྐྱོབ་དང༌། འབྱུང་འགྱུར་བོད་ཀྱི་བདག་པོ་ད་ཡོད་བྱིས་པ་ན་གཞོན་གསར་བཙས་དང་བཅས་པ་ཕྱི་ནང་ཤེས་ཡོན་གཉིས་ལྡན་ཕུལ་བྱུང་མི་རིགས་ཀྱི་རྒྱུན་འཛིན་པར་གསོ་སྐྱོང་གནང་སླད་དྷ་ས་བོད་ཕྲུག་ཁྱིམ་སྡེ་འདི་ཡང་ཕྱི་ལོ་༡༩༦༠ ཕྱི་ཟླ་ ༥ ཚེས་༡༧ ཉིན་བཙན་བྱོལ་བོད་མིའི་བུ་བཅོལ་ཁང་གི་མིང་ཐོག་དབུ་འཛུགས་གནང་བ་དང༌། དེ་ཡང་ལ་དྭགས་ལམ་བཟོའི་འགན་འཛིན་རྒྱལ་རོང་ནང་སོ་བཞུགས་སྒར་དུ་བཅར་ནས་ཇཱ་མུ་ཁུལ་ལ་དྭགས་ལམ་བཟོ་པ་ཚོ་ས་ཆུ་མ་འཕྲོད་པ་ལྟ་བུས་ནད་མནར་འཆི་རྐྱེན་བྱུང་བའི་དཀའ་ངལ་སྙན་སེང་ཞུས་པ་བཞིན་ཐུགས་བརྩེས་མ་དོར་བར་སྐུ་ངོ་ཐུབ་བསྟན་ཉིན་བྱེད་ས་གནས་སུ་ཆེད་རྫོང་གནང་སྟེ་ལམ་བཟོ་པ་ཚོར་སེམས་གསོ་འཚམས་འདྲི་དང་སྦྲགས་བུ་ཕྲུག་རང་ལོ་༡༥ མན་ཇི་ཡོད་མཉམ་དུ་འཁྲིད་དགོས་ཀྱི་བཀའ་མངགས་ཡོད་པ་ལྟར་ཕ་མ་ཚོས་མོས་མཐུན་ཞུས་ཏེ། བུ་གྲངས་༢༨ དང་བུ་མོ་གྲངས་༢༣ མ་མ་པདྨ་ཆོས་སྒྲོན་དང་དཀོན་མཆོག་ཆོས་སྒྲོན་གཉིས་བཅས་མཉམ་ཁྲིད་གནང་བ་ལྟར། ཐོག་མའི་ལས་གཞི་ཀོ་ནེམ་དུ་དབུ་འཛུགས་ཀྱིས་སྐུའི་གཅེན་མོ་དམ་པ་ཚེ་རིང་སྒྲོལ་མ་མཆོག་དང་ཕྱག་རོགས་བཀའ་ཟུར་སྐུ་ངོ་ཐུབ་བསྟན་ཉིན་བྱེད་དམ་པ་གཉིས་ནས་བཀའ་འབྲེལ་ལྟར་ཐུགས་འགན་བཞེས་པ་དང༌། སྐབས་དེའི་མཛད་འཆར་ལྟར། སློབ་ལོ་སོན་པའི་བུ་ཕྲུག་རྣམས་གཏན་སློབ་ཁག་འཛུགས་རིམ་བཞིན་དེ་དག་གི་ནང་གཏོང་རྒྱུ་སོགས་ཡར་རྒྱས་ཀྱི་ལམ་དུ་ཞུགས་བཞིན་ཡོད། འོན་ཀྱང༌། ཕྱི་ལོ་༡༩༦༤ ལོར་དབུ་འཛིན་སྐུའི་གཅེན་མོ་ཚེ་རིང་སྒྲོལ་མ་མཆོག་སྐུ་ཚེ་མ་ཟིན་པའི་ཡིད་སྐྱོའི་གནས་ཚུལ་བྱུང་ཞིང༌། དེ་རྗེས་སྐུའི་གཅུང་མོ་བཀའ་ཟུར་རྗེ་བཙུན་པདྨ་མཆོག་ལ་ཐུགས་འགན་སྩལ་བ་བཞིན་མུ་མཐུད་མཇུག་སྐྱོང་གིས་རྒྱུན་གཏན་གནང་སྒོ་སྤྱི་དང༌། ལྷག་པར་སྐབས་དེའི་གནས་སྟངས་ཀྱི་ཆ་ནས་བུ་ཕྲུག་རྣམས་ཕྱི་ནང་གི་ཤེས་ལྡན་དུ་འཚར་ལོངས་ཡོང་ཆེད་ཕྱི་རྒྱལ་ཕྲུ་གུའི་ཁྱིམ་སྡེ་ཡོད་སར་བོད་ཁྱིམ་གསར་འཛུགས་གནང་བ་ཁག་ལ་བུ་ཕྲུག་གཏོང་ཐབས་གནང་བ་དང༌། དེ་བཞིན་སྒེར་གྱི་ཁྱིམ་ཚང་ཁག་ལ་བུ་ཚབ་ཏུ་བཏང་བ། ཕྱི་རྒྱལ་དང་རྒྱ་གར་བཅས་པའི་སློབ་གྲྭ་ཁག་ལ་འབྲེལ་ལམ་གྱིས་བུ་ཕྲུག་གང་མང་སློབ་སྦྱོང་དུ་གཏོང་ཐབས་གནང་ཡོད། རིམ་པས་གཏན་སློབ་ཁག་ཏུ་ཡང་སློབ་འཇུག་གི་ས་མིག་མེད་པའི་གནས་ཚུལ་བྱུང་སྟབས། ཕྱི་ལོ་༡༩༧༡ ལོར་བཙན་བྱོལ་བོད་མིའི་བུ་བཅོལ་ཁང་དེ་བཞིན་བོད་ཕྲུག་ཁྱིམ་སྡེར་མིང་བསྒྱུར་དང་འབྲེལ་ཁྲིམས་མཐུན་དེབ་སྐྱེལ་གནང་སྟེ། དམིགས་ཡུལ་གཙོ་བོ་ཤེས་ཡོན་སློབ་སྦྱོང་སྤྲོད་རྒྱུ་གསལ་བ་བཞིན་ལས་འགུལ་འགོ་འཛུགས་གནང་གལ་ཆེ་བ་ལྟར་ཕྱི་ལོ་༡༩༧༤ ལོར་རྒྱ་གར་དབུས་འབྲིང་རིམ་ཤེས་ཡོན་ལྷན་ཚོགས་(CBSE)འོག་ངོས་འཛིན་ཐོབ་ཐུབ་པ་བྱུང་བ་སོགས་རིམ་པས་བུ་ཕྲུག་ཚོའི་འཚར་ལོངས་དང་མཐུན་པའི་སློབ་སྦྱོང་གི་མཐུན་རྐྱེན་འཛོམས་པར་བརྟེན། མི་རིགས་རང་ཉིད་ཀྱི་རིག་གཞུང་དང་འབྲེལ་ཕྱིའི་ཤེས་ཡོན་ཡང་སློབ་སྦྱོང་སྤྲད་དེ་འདབ་ཤོག་གཉིས་ལྡན་དུ་གསོ་སྐྱོང་གནང་གཏན་འཁེལ་བ་ལྟར་ཕྱི་རྒྱལ་སློབ་ཁག་དང་སྒེར་གྱི་བུ་ཚབ་ཏུ་གཏོང་རྒྱུའང་མཚམས་འཇོག་གནང་ཡོད། སྤྱི་ནོར་ྋགོང་ས་ྋསྐྱབས་མགོན་ཆེན་པོའི་བཀའ་དགོངས་གཞིར་བཟུང་དགོས་གལ་དང་བསྟུན་ཏེ་བོད་མི་གནས་ཡུལ་ས་ཁུལ་ཁག་ནང་ཁྱིམ་སློབ་གསར་རྒྱག་གཙོ་བོར་གྱུར་པའི་ལས་གཞི་ཁག་ཕྱག་བསྟར་གནང་བ་གཤམ་དུ་རགས་ཙམ་ྋསྙན་གསོལ་ཞུ་རྒྱུར། སྐུའི་གཅུང་མོ་བཀའ་ཟུར་རྗེ་བཙུན་པདྨ་མཆོག་ནས་ལྷག་བསམ་རྣམ་དག་དང༌། སྐུ་ངལ་ཞུམ་མེད་ཀྱི་འབད་བརྩོན་གནང་བའི་འབྲས་བུར་མཛད་རྗེས་མངོན་གསལ་ཀུན་གྱི་མཐོང་ཆོས་སུ་གྱུར་པར་བརྟེན། ཕྱི་ནང་གང་ས་ནས་གཟེངས་བསྟོད་ཀྱི་བྱ་དགའ་རིམ་པ་ཕུལ་བ་སོགས་ཀྱིས་བོད་ཁྱིམ་འདི་ཚང་མས་ཡིད་སྨོན་བྱེད་ཡུལ་གྱི་ཚོགས་པ་ཞིག་ཏུ་གྱུར་ཡོད་པ་ཞིབ་འགྲེལ་མ་དགོས་པ་དང༌། སྐུའི་གཅུང་མོ་མཆོག་དགུང་ལོའི་བབ་དང་བསྟུན་མང་གཙོའི་ལམ་སྲོལ་གཞིར་བཟུང་ལོ་ན་གཞོན་པ་ཚོར་གོ་སྐབས་ཐོབ་སླད་འོས་བསྡུའི་ལམ་ནས་དབུ་འཛིན་གསར་པ་འདེམས་བསྐོ་གནང་བ་ལྟར་ཕྱི་ལོ་༡༩༧༤ ལོ་ནས་ཁྱིམ་སྡེའི་འཛིན་སྐྱོང་སྡེ་ཚན་ནང་ཞབས་ཞུ་གནང་བ་གཙོ་འཛིན་གཞོན་པ་ཚེ་དབང་ཡེ་ཤེས་ལགས་སུ་མང་མོས་འོས་འདེམས་བྱུང་སྟེ། ཕྱི་ལོ་༢༠༠༦ ཟླ་༨ ནས་འགན་ཁུར་ཞུ་བཞིན་ཡོད། འོན་ཀྱང་ལྷ་སྐུ་མཆོག་ཁྱིམ་སྡེ་འདིར་མེད་དུ་མི་རུང་བ་ཡིན་སྟབས་ཁྱིམ་ཚང་གཅིག་གི་ནང་མིའི་ཚུལ་དུ་བཞུགས་ནས་རྒྱུན་གྱི་འཛིན་སྐྱོང་ཐུགས་འགན་བཞེས་མི་དགོས་ཀྱང་སྤྱི་ཡོངས་ཀྱི་ལས་དོན་ལ་གཟིགས་རྟོག་ལམ་སྟོན་དང་ལྷག་པར་མཐོ་སློབ་ཀྱི་ལས་གཞིའི་ཐོག་ཐུགས་འགན་རྐང་བཞེས་ཡོང་བ་ཞེས་སྐབས་འདིའི་འབྲེལ་ཡོད་ཚང་མས་ནན་གསོལ་ཞུས་པར་བརྟེན་དེ་ལྟར་བཀའ་བཞེས་གནང་སྟེ་ཐུགས་འགན་བཞེས་མུས་སུ་ཡོད།
༢། ཕྱི་ལོ་༡༩༩༤ ཟླ་༥ པར་བོད་ཁྱིམ་སྤྱི་ཁྱབ་ཡིག་ཚང་ཟུར་འཛུགས་གནང་བ་ནས་ད་ལྟ་བར་གྱི་འཛིན་སྐྱོང་གནང་ཕྱོགས།
ཀ) ཚོགས་པའི་མགོན་སྐྱབས་གཞིས་བྱེས་བོད་མིའི་ཆོས་སྲིད་གཉིས་ཀྱི་དབུ་འཁྲིད་འཛམ་གླིང་ཞི་བདེའི་དེད་དཔོན་ྋགོང་ས་ྋསྐྱབས་མགོན་ཆེན་པོ་མཆོག་ཡིན། ཁ) ཚོགས་པའི་འགན་འཛིན་ལྷན་ཚོགས། ག) བོད་ཁྱིམ་འཛིན་སྐྱོང་ལྷན་ཚོགས། ང) བོད་ཁྱིམ་འཛིན་སྐྱོང་དང་འཕེལ་རྒྱས་ལྷན་ཚོགས། ཅ) བོད་ཁྱིམ་ཤེས་ཡོན་འཕེལ་རྒྱས་ལྷན་ཚོགས། ཆ) སྤྱི་ཁྱབ་ཡིག་ཚང་དང༌། སྡེ་ཚན་སོ་སོའི་ནང་འགན་འཛིན་ཚོགས་ཆུང་དང༌། དེ་དག་གི་འོག་ལས་རིམ་གཞི་བཅོལ་གྱི་ཚོགས་ཆུང་ཁག གོང་གསལ་སྒྲིག་འཛུགས་སོ་སོར་ལས་དོན་ཞུ་སྒོའི་བཀོད་སྒྲིག་ལམ་སྟོན་ཡིག་ཆ་ཡོད་པ་ལྟར་ཞུ་རྒྱུའི་ཐོག་ལས་སློབ་ཀྱི་ཚོགས་ཆེན་ཁག་ནས་སྤྱི་སྨན་དགོངས་འཆར་བྱུང་བ་དེ་དོན་ལེགས་ཆ་སྤེལ་ཐབས་ཀྱི་ལམ་སྟོན་ཞུ་མུས་ཐོག་ྋགོང་ས་ྋསྐྱབས་མགོན་ཆེན་པོ་མཆོག་གི་བཀའ་དགོངས་ལྟར་བུ་ཕྲུག་རྣམས་རང་རང་གི་རྣམ་འབྱེད་ཀྱི་ཤེས་རབ་ཡོངས་སུ་སད་དེ་བླང་དོར་གྱི་གནས་ལ་རང་སྟོབས་ཀྱིས་ལེགས་ཉེས་དབྱེ་འབྱེད་ཀྱི་ནུས་པ་ལྡན་པའི་བོད་མི་ཚད་ལྡན་འདབ་གཤོག་གཉིས་ལྡན་འབའ་ཞིག་འཚར་ལོངས་ཡོང་ཐབས་ཀྱི་བཀའ་མངགས་དགོངས་དོན་འགྲུབ་ཐབས་སོགས་ལ་དམིགས་ཏེ་སྐབས་སོ་སོར་དགོས་གལ་གྱི་ལས་འགུལ་སྤེལ་རྒྱུ་དང༌། ལྷག་པར་དགེ་རྒན་གྱི་འོས་སྦྱོང༌། སློབ་ཚན་དང་མཐུན་པའི་ཟབ་སྦྱོང༌། སློབ་འཁྲིད་ལམ་སྟོན་གནང་ཕྱོགས་སོགས་སློབ་ཕྲུག་གཙོ་བོར་བཞག་པའི་ཐབས་ཚུལ་འོག་སློབ་ཕྲུག་སོ་སོའི་མོས་འདུན་དང་མཐུན་པའི་བསམ་བློ་དང་ཤེས་ཚད་གོང་འཕེལ་ཡོང་སླད། ཟུར་སྦྱོང་གི་ལས་འཆར་སྣ་ཚོགས་སྤེལ་རྒྱུ་སོགས་དུས་བསྟུན་གྱི་ཞུ་སྒོ་ཅི་མཆིས་མཚམས་སྦྱོར་ཐུབ་ཐབས་བྱ་རྒྱུ་སོགས་དོན་སྙིང་བུ་ཕྲུག་ཚོའི་ཕྱི་ལུས་དང་ནང་སེམས་ཀྱི་འཚར་ལོངས་བོད་མི་རྣལ་མ་ཞིག་ཡོང་བའི་སློབ་སྦྱོང་སྤྲོད་ཐབས་སུ་མི་དང་དངོས་པོའི་ཆ་རྐྱེན་མ་ཚང་བ་མེད་པ་དང༌། ཟས་གོས་གནས་མལ་ཡང་གྲོང་འབྲིང་ཞིག་གི་ཆུ་ཚད་ལ་སླེབས་པའི་མཐུན་རྐྱེན་སྦྱོར་རྒྱུ་བཅས་ནི་གལ་ཆེའི་ནང་ནས་གལ་ཆེར་ངོས་འཛིན་གྱིས་དོན་འཁྱོལ་བྱེད་བཞིན་ཡོད་པ་ལྟར་ཁྱིམ་སྡེའི་ཡན་ལག་ཁག་གི་གནས་སྟངས་སྙིང་བསྡུས་གཤམ་དུ་རིམ་པར་བཀོད་ཡོད།
༣། བོད་ཁྱིམ་ཤེས་ཡོན་འཕེལ་རྒྱས་སྡེ་ཚན།
ཕྱི་ལོ་༡༩༧༢ ལོ་བོད་ཕྲུག་ཁྱིམ་སྡེའི་དུས་དྲན་དང་སྟབས་བསྟུན་ཁྱིམ་ཚང་གཉིས་པ་དབུ་འབྱེད་སྐབས་ྋགོང་ས་ྋསྐྱབས་མགོན་ཆེན་པོ་མཆོག་ནས་ཤེས་ཡོན་སློབ་སྦྱོང་སྤྲོད་ཕྱོགས་ཐད་ལམ་སྟོན་བཀའ་སློབ་སྤྱི་ཕེབས་དགོངས་དོན་བཞིན་བུ་ཕྲུག་ཚོར་བོད་མི་རིགས་རང་ཉིད་ཀྱི་སྐད་ཡིག་ཐོག་སློབ་སྦྱོང་སྤྲོད་གལ་ཆེ་ཞིང༌། སྤྱི་ལོ་༡༩༨༣ ལོ་ནས་སློབ་དེབ་རྣམས་བོད་ཡིག་ནང་ཕབ་བསྒྱུར་གྱི་ལས་གཞི་འགོ་འཛུགས་གནང་བ་དང༌། ཕྱི་ལོ་༡༩༨༤ དང་༡༩༨༥ ལོར་ཤེས་རིག་ཚོགས་ཆེན་རིམ་པར་ྋགོང་ས་ྋསྐྱབས་མགོན་ཆེན་པོ་མཆོག་ནས་ལས་དོན་འདིའི་སྟེང་བཀའ་སློབ་ནན་སྩལ་བྱུང༌། ལོ་དེར་བོད་རིགས་སློབ་དགེའི་ཚོགས་འདུ་ཐེངས་གསུམ་པ་སྐོང་ཚོགས་གནང་བ་དང༌། བཙན་བྱོལ་བོད་མིའི་ཤེས་ཡོན་དང་འབྲེལ་བའི་གནད་དོན་ཐད་བགྲོ་གླེང་དང་གོ་བསྡུར་རྒྱ་ཆེར་བྱ་ཆེད་བོད་ཀྱི་སྐད་ཡིག་རིག་གནས་ཐོག་རྒྱལ་སྤྱིའི་མཁས་པའི་བགྲོ་གླེང་ཚོགས་འདུ་ཞིག་བཞུགས་སྒར་དྷ་སྟེང་བོད་ཁྱིམ་དུ་སྐོང་ཚོགས་གནང་གཏན་འཁེལ་བ་ལྟར་གྲ་སྒྲིག་འགོ་འཛུགས་གནང༌། དེ་བཞིན་རྒྱ་གར་དབུས་གཞུང་དང་འཛམ་གླིང་མཉམ་སྦྲེལ་རྒྱལ་ཚོགས་ཀྱི་ཤེས་ཡོན་དང་ཚན་རིག་བལྟ་རྟོག་ལྷན་ཚོགས་(UNESCO)གཉིས་ནས་ཀྱང་དམའ་རིམ་འཛིན་གྲྭའི་ནང་མི་རིགས་རང་སྐད་ཐོག་སློབ་ཁྲིད་དགོས་པའི་གསལ་བསྒྲགས་གནང་ཡོད་སྟབས། བོད་ཁྱིམ་སྤྱི་ཁྱབ་འཛིན་སྐྱོང་ནས་དེ་སྔ་ལས་གཞི་དབུ་བཙུགས་ཟིན་པ་ཁག་ལ་དམིགས་བསལ་ཐུགས་འཁུར་ཟབ་བཞེས་ཀྱིས་སློབ་དེབ་རྩོམ་སྒྲིག་ཚོགས་ཆུང་གསར་འཛུགས་གནང༌། ཕྱི་ལོ་༡༩༨༦ ལོར་བོད་ཁྱིམ་སྤྱི་ཁྱབ་འགན་འཛིན་ལྕམ་སྐུ་རྗེ་བཙུན་པདྨ་མཆོག་གི་དམིགས་བསལ་ཐུགས་ཁུར་དང་བཀའ་བསྐུལ་འོག་ཤེས་ཡོན་འཕེལ་རྒྱས་སྡེ་ཚན་ཟུར་འཛུགས་ཀྱིས་དེང་དུས་ཀྱི་ཚན་རིག་དང༌། སྤྱི་ཚོགས་རིག་གནས། ཨང་རྩིས་སོགས་སློབ་ཚན་ཁག་བོད་སྐད་ཐོག་ཕབ་བསྒྱུར་གྱིས་དཔར་འགྲེམས་གནང་བ་མ་ཟད། ཕྱི་ལོ་༡༩༨༦ ཕྱི་ཟླ་༣ ཚེས་༡ ནས་འཛིན་རིམ་དང་པོའི་སློབ་དེབ་ཚོད་བལྟའི་སླད་སློབ་ཁྲིད་འགོ་འཛུགས་ཀྱིས་འབྲེལ་ཡོད་ཁག་གི་དགོངས་ཚུལ་དང་ཉམས་མྱོང་ཕྱོགས་བསྡོམས་གནང༌། དེ་རྗེས་ལོ་རིམ་བཞིན་རྩོམ་སྒྱུར་དང་བསྐྱར་ཞིབ་ཟུང་འབྲེལ་གྱིས་ཕྱི་ལོ་༡༩༩༡ ལོར་འཛིན་རིམ་ལྔ་པ་བར་བོད་སྒྱུར་ཕྱག་བསྟར་ཐུབ་པ་བྱུང༌། དེ་ཡང་ཕྱི་ལོ་༡༩༨༨ ནས་༡༩༩༠ བར་ཤེས་རབ་རྒྱ་མཚོ། དགའ་གཞོན་པདྨ་ཚེ་རིང༌། པདྨ་རྡོ་རྗེ། ངག་དབང་ལགས། ཕུན་རབ་ཆོས་བཟང༌། ངག་དབང་རྡོ་རྗེ། ཚེ་རིང་བཀྲ་ཤིས། ཚེ་དབང་རྡོ་རྗེ་བཅས་ལས་གྲུབ་པའི་རྩོམ་སྒྲིག་ཚོགས་ཆུང་གིས་འཛིན་གྲྭ་དང་པོའི་ཚན་རིག་དང༌། སྤྱི་ཚོགས་རིག་གནས། ཨང་རྩིས་བཅས་སློབ་དེབ་ཁག་བོད་ཡིག་ཐོག་ཕབ་བསྒྱུར་ཟིན་པ་རྣམས་ཤེས་རིག་ལས་ཁུངས་སུ་མཐའ་མའི་བསྐྱར་ཞིབ་ཆེད་ཕུལ་ཞིང༌། ཤེས་རིག་ལས་ཁུངས་ནས་ཀརྨ་སྨོན་ལམ་དང༌། རག་ར་རིན་པོ་ཆེ། རྒྱལ་མཚན་བྱམས་པ། རི་ཁ་བློ་བཟང་བསྟན་འཛིན། སྣར་སྐྱིད་ངག་དབང་དོན་གྲུབ། ཤེལ་དཀར་གླིང་པ། རིགས་སློབ་དབུ་དགེ་བློ་བཟང་རྒྱ་མཚོ་བཅས་ལས་གྲུབ་པའི་བསྐྱར་ཞིབ་ཚོགས་ཆུང་གིས་ཞུ་དག་དང༌། བསྐྱར་ཞིབ་གྲུབ་འཕྲལ་བོད་ཁྱིམ་ནས་དཔར་སྐྲུན་གྱིས་ལོ་གཅིག་རིང་ཚོད་ལྟའི་ཚུལ་དུ་སློབ་གྲྭ་ཁག་ཏུ་འགྲེམས་སྤེལ་གནང་སྲོལ་ལག་བསྟར་གནང་ཡོད། བོད་ཁྱིམ་གྱི་ཉམས་མྱོང་བོད་གཞུང་གཏན་སློབ་གཞན་དང་ཁྱད་པར་སྐབས་དེར་སློབ་གྲྭ་མང་ཤོས་ཡིན་པའི་བོད་སློབ་འཛིན་ཚོགས་སློབ་ཁག་ནང་གཅིག་གྱུར་ལག་བསྟར་ཡོང་ཆེད་བོད་གཞུང་ཤེས་རིག་བཀའ་བློན་ལྕམ་སྐུ་རྗེ་བཙུན་པདྨ་མཆོག་ནས་བཀའ་བསྐུལ་གནང་དོན་བཞིན། ཕྱི་ལོ་༡༩༩༤ ལོ་ནས་དངོས་སུ་འགོ་འཛུགས་ཀྱིས་སློབ་དེབ་ཁག་བོད་ཁྱིམ་ནས་དམིགས་བསལ་ཆག་ཡང་དང་སྦྲགས་བོད་ཁྱིམ་ནས་ནར་གཏོང་གནང་ཡོད། བོད་ཁྱིམ་ཤེས་ཡོན་འཕེལ་རྒྱས་སྡེ་ཚན་འདི་ནི་བཙན་བྱོལ་གཞུང་གི་སྒྲིག་འཛུགས་ནང་སློབ་དེབ་ཐོག་ཆེད་ལས་རྩོམ་སྒྲིག་སྡེ་ཚན་ཟུར་འཛུགས་གནང་བའི་ཐོག་མ་ཡིན་ལ། སྡེ་ཚན་འདི་ཉིད་ལ་བརྟེན་ནས་དེང་བཙན་བྱོལ་བོད་མིའི་གཏན་ཉིན་སློབ་ཁག་ནང་སྔོན་འགྲོ་ནས་གཞི་རིམ་འོག་མ་བར་གྱི་སློབ་ཚན་ཡོད་ཚད་བོད་སྐད་བརྒྱུད་ལམ་ཐོག་སློབ་ཁྲིད་ལག་བསྟར་བྱ་བར་དཀའ་ངལ་ཅི་ཡང་མེད་པའི་གྲུབ་འབྲས་རླབས་ཆེན་འདི་བྱུང་ཡོད། ཕྱི་ལོ་༢༠༠༧།༠༨ ལོར། བོད་ཁྱིམ་དང་དབུས་ཤེས་རིག་ལས་ཁུངས་ནས་སློབ་དེབ་རྩོམ་སྒྲིག་སྔར་ལྷག་ཚགས་ཚུད་གཏོང་ཐབས་བཀའ་བསྡུར་གནང་སྟེ། ཕྱི་ལོ་༢༠༠༨ ནས་བཟུང་སྔོན་འགྲོ་ནས་གཞི་རིམ་འོག་མ་འཛིན་རིམ་ལྔ་པ་བར་གྱི་སློབ་དེབ་རྩོམ་སྒྱུར་དང་རྩོམ་སྒྲིག་གི་ལས་འགན་ཡོངས་རྫོགས་བོད་ཁྱིམ་ཤེས་ཡོན་འཕེལ་རྒྱས་སྡེ་ཚན་ནས་བཞེས་རྒྱུའི་ཐོག དབུས་ཤེས་རིག་ནས་བོད་ཁྱིམ་ལ་དགོས་ངེས་མཐུན་རྐྱེན་མཁོ་འདོན་གནང་རྒྱུ། འཛིན་རིམ་དྲུག་པ་ཡན་གྱི་སློབ་དེབ་རྩོམ་སྒྲིག་ལས་གཞི་རྣམས་ད་མུས་བཞིན་ཤེས་རིག་ལས་ཁུངས་ནས་ཐུགས་འགན་བཞེས་རྒྱུའི་ཐག་གཅོད་བྱུང་བ་བཞིན་ལག་བསྟར་རྒྱུན་འཁྱོངས་གནང་བཞིན་ཡོད་དོ། །
༤། བྷེང་ལོར་ཏཱ་ལའི་བླ་མ་མཐོ་རིམ་སློབ་གཉེར་ཁང༌།
བོད་ཁྱིམ་མཐོ་སློབ་ཀྱི་དགོས་དམིགས་ནི། ྋགོང་ས་ྋསྐྱབས་མགོན་ཆེན་པོ་མཆོག་ནས་ལམ་སྟོན་རྒྱུན་མར་གནང་བའི་དགོངས་དོན་བཞིན་བུ་ཕྲུག་རྣམས་ལ་མི་རིགས་རང་ཉིད་ཀྱི་རིག་གཞུང་གཙོ་བོར་གྱུར་པའི་དེང་དུས་ཀྱི་ཤེས་ཡོན་སྤྲོད་ཐབས་དགོས་པ་བཞིན་གཞི་རིམ་གོང་མ་འཛིན་རིམ་བཅུ་གཉིས་བར་ལག་བསྟར་གནང་མུས་ཡིན་ནའང༌། གཞི་རིམ་སློབ་གྲྭ་ཐོན་རྗེས་ཀྱང་དེ་མཚུངས་སྲིད་བྱུས་ལག་བསྟར་གནང་གལ་ཆེ་བས། བོད་མིའི་སྤྱི་ཚོགས་ཁྲོད་བོད་མི་རང་གི་མཐོ་སློབ་ཚད་ལྡན་ཞིག་དགོས་གལ་ཆེ་བའི་གླེང་བ་སྔ་མོ་ནས་བྱུང་ཞིང༌། རྒྱུ་རྐྱེན་སྣ་ཚོགས་ལ་བརྟེན་ནས་དངོས་སུ་འགོ་འཛུགས་མ་ཐུབ་པར་ལོ་མང་ཕྱིན་ཡོད་ནའང༌། ཉེ་བའི་ལོ་ཤས་ནང་བོད་ཁྱིམ་རང་ངོས་ནས་འདི་ལྟ་བུའི་མཐོ་སློབ་ཅིག་གསར་འཛུགས་གནང་རྒྱུའི་ཐོག་འབྲེལ་ཡོད་ཁག་ལ་གྲོས་བསྡུར་དང་འབྲེལ་ཐ་མར་ྋསྤྱི་ནོར་ྋགོང་ས་སྐྱབས་མགོན་ཆེན་པོ་མཆོག་ལ་སྙན་གསེང་དགོངས་སྐོར་ཞུས་པར། ཐུགས་དགྱེས་སྣང་ཆེན་པོས་བསྔགས་བརྗོད་དང་སྦྲགས་མཐོ་སློབ་འཛུགས་སྐྲུན་ཐད་དཔལ་འབྱོར་གྱི་དཀའ་ངལ་སེལ་ཕྱིར་སྐུ་སྒེར་ནས་ཕྱག་གྲོན་ཨ་སྒོར་ས་ཡ་མང་པོ་གསོལ་རས་བཀའ་དྲིན་སྩལ་རྒྱུའི་ཞལ་བཞེས་བཟང་པོ་ཐོབ་པས། རྒྱ་གར་ལྷོ་ཕྱོགས་ཀར་ཎ་ཊ་ཀ་ཞེས་པའི་མངའ་སྡེའི་བྷེང་ལོར་གྲོང་ཁྱེར་ཉེ་འགྲམ་དུ་ས་ཆ་ཨེར་ཀ་༣༧ ཙམ་སྤུས་གཟིགས་གནང་བའི་ཐོག བཀའ་ཟུར་ལྷ་སྐུ་རྗེ་བཙུན་པདྨ་མཆོག་ནས་ཐུགས་འགན་གཙོ་བཞེས་ཀྱིས་ལས་འཆར་ཞིབ་བཀོད་དང་འབྲེལ་ཕྱི་ལོ་༢༠༠༦ ཟླ་༡༠ ཚེས་༡ ནས་ཨར་ལས་འགོ་འཛུགས་ཀྱིས་ལས་འཆར་བང་རིམ་དང་པོ་ལེགས་འགྲུབ་ཟིན་བཞིན་པའི་གནས་སྟངས་ལ་བརྟེན་བཞུགས་སྒར་དྷ་སྟེང་བོད་ཁྱིམ་དུ་ཡོད་པའི་གཞི་རིམ་འོག་མའི་དགེ་རྒན་འོས་སྦྱོང་སྡེ་ཚན་བྷེང་ལོར་མཐོ་སློབ་ཏུ་གནས་སྤོ་བྱས་ཏེ་ཕྱི་ལོ་༢༠༠༨ ཕྱི་ཟླ་༧ ཚེས་༣༠ ནས་སློབ་འཁྲིད་དབུ་འཛུགས་ཐུབ་པ་བྱུང་ཡོད། སླད་ཀྱང་བང་རིམ་བཞིན་ཨར་ལས་གྲུབ་མཚམས་མཐོ་རིམ་སྡེ་ཚན་རིམ་བཞིན་འགོ་འཛུགས་གནང་རྒྱུ་དང༌། མཐོ་སློབ་འདིར་ཐོག་མར་སློབ་ཕྲུག་༥༠༠ ཙམ་ནས་འགོ་བཙུགས་ཏེ་མཐར་འཆར་གསལ་ཨར་ལས་ཡོངས་སུ་གྲུབ་མཚམས་བུ་ཕྲུག་༣༠༠༠ ཙམ་ལ་རྒྱ་བསྐྱེད་ཀྱིས་ཚན་རིག་དང༌། འབྱུང་རིག གློག་ཀླད། སློབ་སྟོན་པ་སོགས་དེང་དུས་མཐོ་རིམ་སློབ་སྦྱོང་གི་སྡེ་ཚན་ཁག་ཡོད་པའི་ཐོག་མི་རིགས་རང་ཉིད་ཀྱི་རིག་གཞུང་ལའང་སློབ་ཕྲུག་གི་འདོད་མོས་དང་མཐུན་པའི་སློབ་སྦྱོང་གི་མཐུན་རྐྱེན་སྦྱོར་སྤྲོད་ཞུ་རྒྱུ་ཡིན།
ཕྱི་ལོ་༢༠༠༩ ཟླ་༢ ཚེས་༡༦ ཉིན་ྋསྤྱི་ནོར་ྋགོང་ས་སྐྱབས་མགོན་ཆེན་པོ་མཆོག་བྷེང་ལོར་དུ་ཞབས་སོར་འཁོད་དེ་བཙན་བྱོལ་བོད་མིའི་དེང་རབས་མཐོ་སློབ་ཐོག་མ་འདིའི་དམིགས་ཡུལ་དོན་ལྡན་བྱིན་གྱིས་རླབས་ཕྱིར་ཐུགས་སྨོན་རབ་གནས་མ་ཟད། མཐོ་སློབ་དེར་“ཏཱ་ལའི་བླ་མ་མཐོ་རིམ་སློབ་གཉེར་ཁང་བྱབྱཞེས་པའི་མཚན་གསོལ་གནང་བ་དང༌། དགེ་སློབ་འགོ་ལས་ཡོངས་ལ་ལམ་སྟོན་བཀའ་སློབ་ཟབ་རྒྱས་སྩལ། སྐབས་དེའི་མཛད་སྒོར་སྐུ་མགྲོན་ཀར་ཎ་ཊ་ཀ་མངའ་སྡེའི་ཤེས་རིག་བློན་ཆེན་ཟུར་པ་སྐུ་ཞབས་ཌོག་ཊར་པཱ་རཱ་མི་ཤི་ཝ་ཊར་.(Dr. G. Parameshwatr)དང༌། ཞིང་ལས་གཙུག་ལག་སློབ་གཉེར་ཁང་གི་དབུ་འཛིན་གཞོན་པས་དབུས་པའི་རྒྱ་གར་བ་མི་གྲངས་༢༠༠ ཙམ་དང་ཁྱོན་མི་གྲངས་༢༠༠༠ ཙམ་ཆེད་བཅར་གནང་ཡོད།
༥། བོད་ཁྱིམ་དགེ་འོས་སློབ་གཉེར་ཁང༌།
ལོ་རབས་དགུ་བཅུ་པའི་སྔོན་དུ་བཙན་བྱོལ་བོད་མིའི་གཏན་ཉིན་སློབ་གྲྭར་དགེ་རྒན་འོས་སྦྱོང་མ་ཐོབ་པའམ་ཆ་ཚང་མ་ཐོབ་པའི་དགེ་རྒན་གྲངས་འབོར་མི་ཉུང་བ་ཞིག་ཡོད་ནའང༌། རིམ་གྱིས་མཐོ་སློབ་ཁག་ནས་དགེ་རྒན་འོས་སྦྱོང་ཐོབ་མཁན་ཇེ་མང་དུ་སོང་བས་སློབ་གྲྭ་ཁག་ཏུ་འོས་སྦྱོང་ཡོད་པའི་དགེ་རྒན་གང་མང་བསྐོ་འཛུགས་ཐུབ་པ་བྱུང་ཡོད་ནའང༌། སློབ་ཁྲིད་བརྒྱུད་ལམ་བོད་ཡིག་ཐོག་བསྒྱུར་རྗེས་གཞི་རིམ་འོག་མའི་ནང་བོད་སྐད་ཐོག་སློབ་ཁྲིད་འཕེར་བའི་དགེ་རྒན་འདང་ངེས་མ་བྱུང་ཚེ་དམིགས་ཡུལ་དོན་འཁྱོལ་དཀའ་བར་བརྟེན། ཕྱི་ལོ་༡༩༩༥ ཕྱི་ཟླ་༧ ཚེས་༡ ནས་དམའ་རིམ་དགེ་རྒན་འོས་སྦྱོང་ཟུར་འཛུགས་ཀྱིས་ལོ་གཉིས་དང་ཟླ་ཕྱེད་ཀྱི་རིང་དགེ་འོས་སྦྱོང་བརྡར་སྤྲད་དེ་ད་ཕན་ཐོན་ཐེངས་ཁག་༡༠ བྱུང་ཞིང༌། ཁྱོན་བསྡོམས་སློབ་མ་༢༠༢ དགེ་འོས་སྦྱོང་བརྡར་ལེགས་ཐོན་རྣམས་ལ་བོད་གཞུང་ཤེས་རིག་ལས་ཁུངས་ནས་དགེ་འོས་མཐར་ཕྱིན་ལག་འཁྱེར་སྩལ་ཏེ་གཞི་རིམ་སློབ་གྲྭར་ལས་བགོས་ཀྱིས་སློབ་ཁྲིད་ཀྱི་ལས་ཁུར་ཞུ་མུས་ཡིན། ད་ཡོད་འོས་སྦྱོང་འགོ་འཛུགས་མ་གནང་གོང་ས་རཱ་བོད་ཀྱི་མཐོ་སློབ་ནང་སློབ་ཞུགས་ཀྱིས་ཟླ་དྲུག་རིང་བོད་ཡིག་གནས་ཚད་ཡར་རྒྱས་གཏོང་རྒྱུའི་ལས་རིམ་གོ་སྒྲིག་གནང་བས་འོས་སྦྱོང་དངོས་གཞིར་འཇུག་པར་ཕན་རླབས་ཆེན་པོ་བྱུང༌། ཕྱི་ལོ་༢༠༠༨ ལོར་འོས་སྦྱོང་ལོ་རིམ་དང་གཉིས་ནང་འོས་སྦྱོང་པ་གྲངས་༧༡ ཡོད་ཅིང༌། ཕྱི་ལོ་༢༠༠༨ ཟླ་༧ པ་ནས་བྷེང་ལོར་བོད་ཁྱིམ་མཐོ་སློབ་གསར་རྒྱག་བྱེད་བཞིན་པའི་ཁོངས་ནས་ཨར་ལས་གྲུབ་པའི་སྡེ་ཚན་ནང་གནས་སྤོས་གནང་ཡོད།
༦། སྔོན་འགྲོའི་སློབ་སྦྱོང༌།
བོད་ཁྱིམ་ནང་སྔོན་འགྲོའི་ལམ་ལུགས་ཐོག་མར་བུ་བཅོལ་ཁང་གི་མིང་ཐོག་འགོ་འཛུགས་གནང་བ་དང༌། བུ་ཕྲུག་ཚོར་ཤེས་ཡོན་སྤྲོད་སྐབས་སྔོན་འགྲོ་ནས་འགོ་འཛུགས་དགོས་པར་བརྟེན། སྔོན་འགྲོའི་སློབ་སྦྱོང་སྤྲོད་ཕྱོགས་མི་འདྲ་བ་དུ་མ་ཞིག་ཡོད་པའི་ནང་ནས་རང་རེའི་བུ་ཕྲུག་ཚོར་རན་ཤོས་གང་ཡིན་འབྲེལ་ཡོད་མཁས་དབང་ཁག་ལ་འབྲེལ་ལམ་དང་བཀའ་བསྡུར་ཞུ་རྒྱུ་དང༌། ཆེད་དུ་གདན་ཞུས་ཀྱིས་དངོས་སུ་སློབ་འཁྲིད་ཚོད་གཟིགས་བརྒྱུད་ལམ་སྟོན་བཀའ་སློབ་ཞུ་སྒོ་སོགས་དོ་ནན་ཞུས་མཐར། མན་ཊེ་སོ་རི་(Montessori)ལམ་ལུགས་ཀྱི་ཐོག་ནས་སློབ་སྟོན་བྱ་རྒྱུ་འོས་ཤོས་སུ་གཟིགས་ཏེ།
ཕྱི་ལོ་༡༩༧༢ ལོ་མན་ཊི་སོ་རི་ལམ་ལུགས་སྐོར་གྱི་ཆེད་མཁས་མི་སྣ་གདན་ཞུས་ཀྱིས་འབྲེལ་ཡོད་དགེ་རྒན་ཚོར་ཟབ་སྦྱོང་གོ་སྒྲིག་གིས་ཉམས་མྱོང་གོང་འཕེལ་ཡོང་ཐབས་དང༌། ཁྱིམ་སྡེའི་ཁོངས་སུ་སྔོན་འགྲོའི་སློབ་དགེ་དགོས་གལ་ཡོད་པ་བཞིན་ཕྱི་ལོ་༡༩༧༩ ལོར་དགེ་རྒན་གྲངས་༢༠ ཅན་གྱི་འོས་སྦྱོང་འགོ་འཛུགས་གནང་བ་ནས་བཟུང་ཕྱི་ལོ་༢༠༠༨ བར་འོས་སྦྱོང་ཐེངས་༡༠ ནས་དགེ་རྒན་གྲངས་༢༩༥ ཐོན་ཡོད། ཐེངས་གསུམ་ལ་རང་གཞུང་ཤེས་རིག་ལས་ཁུངས་ཀྱི་བཀའ་འབྲེལ་ལྟར་འོས་སྦྱོང་པ་དང་འགྲོ་གྲོན་ཡང་ཆ་ཚང་ཤེས་རིག་ལས་ཁུངས་ནས་འཆར་གསལ་ལྟར་གསོལ་རས་གནང༌། སྔོན་འགྲོའི་སློབ་སྦྱོང་གི་ལམ་སྟོན་ཞུ་སྒོ་དེ་བཞིན་གལ་ཆེར་བརྩིས་ཏེ་གཟིགས་རྟོག་བདེ་ཆེད་བོད་ཁྱིམ་སྤྱི་ཁྱབ་ཡིག་ཚང་འོག་སྡེ་ཚན་ཟུར་འཛུགས་གནང་བའི་ཁོངས་ནས་འོས་སྦྱོང་དང་ཟབ་སྦྱོང་སྤྲོད་རྒྱུ། དེ་བཞིན་འཁྲིད་ཆས་བཟོ་རྒྱུ་སོགས་ཀྱི་ལས་འགུལ་སྤེལ་ནས་སྤྱི་ཚོགས་ནང་སྔོན་འགྲོའི་སྡེ་ཚན་ཚང་མར་དགོས་ཕན་ཆེན་པོ་བྱུང་ཡོད།
༧། མ་ཚབ་འོས་སྦྱོང༌།
བོད་ཁྱིམ་ནང་བུ་ཕྲུག་ཚོའི་ཁྱིམ་ཚང་ནང་སློབ་ཕྲུག་ཚོའི་རྒྱུན་ལྡན་འཚོ་བར་གཟིགས་རྟོག་གནང་མཁན་མ་ཚབ་རེ་བསྐོ་ལམ་ཡོད་པ་དེ་རྣམས་ནས་བུ་ཕྲུག་མང་པོ་ཞིག་ལ་སྐྱེད་མ་དངོས་དང་དབྱེར་མེད་ཀྱི་འཚོ་སྐྱོང་དགོས་པ་ཡིན་པས། དེ་ནི་ལུས་སེམས་གཉིས་ཐོག་ནས་བྱ་དགོས་པའི་དཀའ་ཚེགས་དང་གལ་འགངས་ཆེ་བའི་ལས་དོན་ཞིག་ཡིན་སྟབས། འབྲེལ་ཡོད་མཁས་དབང་གདན་ཞུས་ཀྱིས་ཨ་མ་ཚོར་བུ་ཕྲུག་འཚོ་སྐྱོང་དང་འབྲེལ་བའི་སློབ་གསོ་ལམ་སྟོན་སོགས་ལ་དོ་སྣང་རྒྱུན་དུ་གནང་མུས་ཐོག བུ་ཕྲུག་འཚོ་སྐྱོང་ཞུ་རྒྱུའི་ལས་དོན་ཉམས་མྱོང་དང་བསྟུན་ནས་ནུས་པ་གོང་འཕེལ་ཡོང་ཐབས་སུ་ཨ་མའི་ལས་ཀ་མ་གནང་གོང་འོས་སྦྱོང་སྤྲོད་རྒྱུ་གལ་འགངས་ཆེ་བར་སོང༌། ཕྱི་ལོ་༡༩༩༨ ཕྱི་ཟླ་༨ ཚེས་༡ ནས་འོས་སྦྱོང་སྤྲོད་རྒྱུ་དངོས་སུ་འགོ་འཛུགས་ཀྱིས་ཐེངས་དང་པོར་ཨ་མ་གྲངས་༡༨ ལ་འོས་སྦྱོང་སྤྲད་པ་དང༌། དེ་ནས་ཕྱི་ལོ་༢༠༠༨ བར་མ་ཚབ་འོས་སྦྱོང་ཐེངས་༡༣ གོ་སྒྲིག་གནང་བའི་ནང་ཁྱོན་བསྡོམས་ཨ་མ་གྲངས་༢༥༤ ལ་འོས་སྦྱོང་ཐོབ་ཡོད། འོས་སྦྱོང་ཐོབ་པའི་མ་ཚབ་རྣམས་ལའང་འོས་སྦྱོང་ཟིན་མཚམས་འོས་འགབ་མཆིས་མིན་སོགས་དཔྱད་ཞིབ་དང་འབྲེལ་ས་མིག་གཞིར་བཟུང་ཁྱིམ་ཚང་ཁག་ཏུ་ལས་བསྐོས་གནང་བཞིན་ཡོད།
༨། བོད་ཁྱིམ་ལས་རིགས་སློབ་གཉེར་ཁང༌།
ཀ། དྷ་ས་བོད་ཁྱིམ་ལས་རིགས་སློབ་གཉེར་ཁང༌། བོད་ཁྱིམ་ནང་སློབ་འཇུག་བྱས་པའི་བུ་ཕྲུག་ཕལ་མོ་ཆེ་ཕ་མ་སྤུན་ཉེ་སོགས་ནས་ལམ་སྟོན་གཟིགས་རྟོག་ཇི་བཞིན་མ་ཐུབ་པའི་གྲས་ཡིན་སྟབས། སློབ་གྲྭའི་ནང་ཤེས་ཡོན་མུ་མཐུད་སྦྱང་རྒྱུར་ཤེས་ནུས་ཀྱི་ཆ་ནས་དཀའ་བའི་རིགས་ཀྱི་མ་འོངས་མདུན་ལམ་ཆེད་རང་རང་བློ་མོས་དང་བསྟུན་ནས་ལས་རིགས་སློབ་སྦྱོང་ནང་འཇུག་པའི་གོ་སྐབས་སྤྲོད་རྒྱུ་གལ་ཆེར་བརྩིས་ཏེ། ཕྱི་ལོ་༡༩༦༣ ཙམ་ནས་ལས་རིགས་སྡེ་ཚན་འགོ་འཛུགས་གནང་ཡོད་པ་དེ་བཞིན་ཕྱི་ལོ་༡༩༧༤ ལོ་ཟུར་དུ་འཛུགས་གནང་བ་སོགས་ཁྱོན་བུ་ཕྲུག་གྲངས་༦༤༢ བཞེས་ཉར་གནང་བའི་ཁོངས་ནས་ལེགས་ཐོན་ཐུབ་པའི་གྲངས་ཐོ་གཤམ་གསལ། ༡། འཐག་ལས་དང་འབྲེལ་བའི་ཁོངས་༨༧ ༢། སྲོལ་རྒྱུན་ལྷ་བྲིས་པ་༤༤ ༣། ཚེམ་བཟོ་སློབ་ཐོན་པ་༡༦༡ ༤། ཤོག་དཔེ་བཟོ་སྐྲུན་སློབ་ཐོན་པ་༡༠ བཅས་ཁྱོན་༣༠༢ ལེགས་ཐོན་བྱུང་ཡོད། དེ་བྱིངས་བུ་ཕལ་མོ་ཆེ་དྭང་ཞབས་ཁོངས་སུ་ཞུགས་པ་དང༌། ལྷག་འཕྲོས་རྣམས་ཕ་མ་སྤུན་ཉེ་སོགས་ནས་རང་འགོ་འདོན་ཐབས་སུ་རྩ་དགོངས་སོང་བ་སོགས་བྱུང་ཡོད། འཐག་ལས་དང་འབྲེལ་བའི་སློབ་སྦྱོང་གིས་བུ་ཕྲུག་ཚོའི་མ་འོངས་འཚོ་ཐབས་ཆེད་ཕན་ཆ་དེ་ཙམ་ཡོང་མིན་ལ་གཟིགས་ཏེ། ཕྱི་ལོ་༡༩༩༢ ལོ་ནས་སྒོ་བརྒྱབ་པ་དང༌། ཕྱི་ལོ་༡༩༩༦ ལོ་ནས་ལྷ་བྲིས་སྡེ་ཚན་ཀུ་ལུར་གནས་སྤོ་བྱས། དེང་སྐབས་བོད་ཁྱིམ་ཚེམ་བཟོ་སྡེ་ཚན་ནང་སློབ་ཕྲུག་གྲངས་༢༧ དང༌། དགེ་རྒན་ལས་བྱེད་༦ བཅས་ཡོད། ལས་རིགས་སློབ་སྦྱོང་ཐོན་མཁན་གྱི་བུ་ཕྲུག་ཚོར་འཚེམ་འཁོར་དང༌། དེ་འབྲེལ་གྱི་ཡོ་ཆས་ཆ་ཚང་རིན་མེད་གནང་ལམ་ཡོད་པ་མ་ཟད། བུ་ཕྲུག་ཚོ་སློབ་ཐོན་རྗེས་ལག་ཤེས་ལ་བརྟེན་པའི་འཚོ་ཐབས་རང་མགོ་ཐོན་པ་བྱུང་ཡོད། ཁ། ཀུ་ལུ་བོད་ཁྱིམ་ལས་རིགས་སློབ་གཉེར་ཁང༌། ༡། པ་ཀུལ་བོད་ཁྱིམ་སློབ་གྲྭ་ཅོན་ཏ་རར་གནས་སྤོས་བྱས་རྗེས། ལས་རིགས་སློབ་གཉེར་ཁང་ཡོད་བཞིན་པ་སུ་ཇ་དང༌། ལ་དྭགས། དྷ་སྟེང་བཅས་ནས་ལྷ་བྲིས་སྡེ་ཚན་དང༌། སུ་ཇ་ཁུལ་གྱི་ཚེམ་བུའི་སྡེ་ཚན་བཅས་གནས་སྤོ་གནང་བའི་འཆར་གཞི་ལྟར་ཕྱི་ལོ་༢༠༠༤ ཟླ་༩ ཚེས་༣ ནས་འགོ་བཙུགས་ཏེ་ལས་རིགས་སྡེ་ཚན་གཉིས་ནང་བུ་ཕྲུག་གྲངས་༢༩༩ དང་ལས་བྱེད་དང༌། ལས་མི་བསྡོམས་མི་གྲངས་༢༦ ཡོད། ༢། ལས་རིགས་སློབ་སྦྱོང་ཐོན་མཚམས་རང་རང་ལག་ཤེས་དང་མཐུན་པའི་ཡོ་ཆས་ལག་ཆ་གནང་རྒྱུ་སོགས་བོད་ཁྱིམ་ཡིག་ཚང་ནས་དོ་བདག་སོ་སོ་རང་འཚོ་ཐུབ་ཐབས་སུ་རོགས་འདེགས་གང་ནུས་གནང་མུས་ཡིན། ༣། ལས་རིགས་སློབ་གཉེར་ཁང་གི་ནང་ལས་བྱེད་བགྲེས་ཡོལ་དང༌། བུ་ཕྲུག་དང་སྤུན་ཉེ་སོགས་ནས་རོགས་སྐྱོང་གནང་མཁན་མེད་པ་བཅས་ཀྱི་ཆེད་རྒན་གསོ་ཁང་གི་སྡེ་ཚན་ཞིག་ཡོད་པ་དེའི་ནང་ད་ལྟའི་ཆར་མི་གྲངས་༡༠ ཡོད་པ་ཚོར་གཟིགས་རྟོག་ཆ་ཚང་གནང་བཞིན་ཡོད། ག། སེ་ལ་ཀུཡེ་བོད་ཁྱིམ་ལས་རིགས་སློབ་གཉེར་ཁང༌། ༡། ཁྱིམ་སྡེའི་མ་ལག་ནང་བུ་ཕྲུག་གྲངས་འབོར་མང་ཞིང༌། ཕལ་ཆེ་བར་ཕ་མའི་འགན་ཡང་ཁྱིམ་སྡེ་ནས་འཁུར་དགོས་པའི་གྲས་ཡིན་སྟབས། བུ་ཕྲུག་ཚོའི་ནང་ནས་རང་རང་གི་ཤེས་ནུས་དང་མོས་པ་འདྲ་མིན་སྣ་ཚོགས་ཤིག་ཡོད་པ་གཞིར་བཞག་ཐོག་དེ་དག་གི་མི་ཚེའི་མདུན་ལམ་ཆེད་ལས་རིགས་སྣ་ཚོགས་ཀྱི་སློབ་སྦྱོང་སྤྲོད་གལ་ཆེ་བར་བརྟེན། ལྡེ་ར་ཌོན་མངའ་ཁོངས་སེ་ལ་ཀུཡེ་ནས་ས་ཆ་སྤུས་གཟིགས་ཀྱིས་ལས་རིགས་སྡེ་ཚན་སྣ་ཚོགས་ཀྱི་འཆར་འགོད་དང་འབྲེལ་ཨར་ལས་འགོ་འཛུགས་གནང་སྟེ། ཕྱི་ལོ་༢༠༠༠ ཕྱི་ཟླ་༡༡ ཚེས་༨ ཉིན་ཨེ་ས་ཨོ་ཨེ་ས་(SOS)ཚོགས་པའི་གཙོ་འཛིན་ཀུ་ཀྲིན་མཆོག་དང་འབྲེལ་ཡོད་རྣམས་ཆེད་དུ་གདན་ཞུས་ཀྱིས་དབུ་འབྱེད་གནང༌། སྐབས་དེར་ལས་རིགས་སློབ་གྲྭ་དེའི་ནང་བུ་ཕྲུག་གྲངས་༡༣༠ དང་སྡེ་ཚན་སྣ་ཚོགས་༡༨ ཡོད་པའི་ཁོངས་ནས་རིམ་བཞིན་བུ་ཕྲུག་ཚོར་ལས་ཐོབ་བདེ་ལ་མོས་པ་མང་བའི་ལས་རིགས་རྒྱ་བསྐྱེད་དང༌། མོས་འདེམས་མི་བྱེད་པའི་ལས་རིགས་སྡེ་ཚན་ཁག་སྒོ་རྒྱག་རྒྱུ་སོགས་སྐབས་དུས་སོ་སོར་བསྟུན་བསྐྱར་ཞིབ་གནང་སྟེ།
ད་ཆ་ལས་རིགས་སྡེ་ཚན་༡༧ ནང་སློབ་སྦྱོང་བྱེད་བཞིན་པའི་སློབ་ཕྲུག་གྲངས་༣༤༡ དང༌། ལས་བྱེད་དང་ལས་མི་བསྡོམས་༤༠ ཡོད། ༢། ཕྱི་ལོ་༢༠༠༨ ལོ་བར་ལས་རིགས་སློབ་གཉེར་ཁང་འདིའི་སྡེ་ཚན་ཁག་ནས་ལག་ཤེས་སློབ་སྦྱོང་ལེགས་ཐོན་བྱུང་བ་བུ་ཕྲུག་གྲངས་༧༣༡ བྱུང་ཡོད་པ་བཞིན། ཐོག་མའི་དམིགས་ཡུལ་གཞིར་བཟུང་བུ་ཕྲུག་མང་པོ་ཞིག་ལ་སྤྱི་ཚོགས་ཞབས་ཞུ་དང་རང་འཚོ་འཕེར་བར་དགོས་ཕན་ཆེན་པོ་བྱུང་ཡོད། ང༌། ལ་དྭགས་བོད་ཁྱིམ་ལས་རིགས་སློབ་གཉེར་ཁང༌། ལ་དྭགས་བོད་ཁྱིམ་ཐོག་མར་དབུ་འཛུགས་གནང་སྐབས་ཚེམ་བཟོ་སྡེ་ཚན་ཞིག་དགོས་གལ་ཆེ་བར་གཟིགས་པ་བཞིན་འགོ་འཛུགས་ཀྱིས་རིམ་བཞིན་ལས་རིགས་སློབ་སྦྱོང་ལ་ཞུགས་འདོད་ཡོད་པའི་སློབ་ཕྲུག་རྒན་གྲས་འོས་བབ་ཅན་ཚོར་ལག་ཤེས་སློབ་སྦྱོང་སྤྲོད་རྒྱུའི་ལས་འཆར་སྤེལ། དེ་ནས་རིམ་གྱིས་ཚེམ་བུ་དང༌། ལྷ་བྲིས་སྡེ་ཚན་གཉིས་ཡོད་པ་ནས་ལྷ་བྲིས་སྡེ་ཚན་པ་ཀུལ་ལས་རིགས་སློབ་གཉེར་ཁང་དུ་གནས་སྤོས་གནང་བ་དང༌། ཚེམ་བུའི་སྡེ་ཚན་རང་འཇགས་ཡོད་པ་དེའི་ནང་སློབ་ཕྲུག་གྲངས་༡༥༧ ལ་ལམ་སྟོན་སློབ་སྦྱོང་སྤྲད་ཡོང་ཁོངས་ནས་༦༣ ལེགས་ཐོན་ཐུབ་པ་བྱུང་ཡོད། དེ་བྱིངས་ཕལ་མོ་ཆེ་དྭང་ཞབས་སུ་བཅར་བ་སོགས་བྱུང་ཡོད། ད་ལྟ་ཡོད་བཞིན་པ་སློབ་ཕྲུག་གྲངས་༢༦ དང་ལས་བྱེད་༤ ཡོད།
༩། ཕྱི་རོགས་སྡེ་ཚན།
༡། ཕྱི་ལོ་༡༩༦༤ ཙམ་ནས་བཟུང་བོད་ཁྱིམ་གྱིས་བཞུགས་སྒར་ཁུལ་དུ་གནས་པའི་རྒས་གཅོང་མི་ཧྲེང་ཚོར་རོགས་སྐྱོར་གནང་མཁན་མེད་གྲས་ལ་འཚོ་གོས་ཀྱི་རོགས་སྐྱོར་གང་ཐུབ་གནང་རྒྱུ་འགོ་འཛུགས་གནང་ཡོད། དེ་ནས་རིམ་བཞིན་བོད་མིའི་གཞིས་སྒར་ཁག་ནང་ཁྱིམ་ཚང་ཉམ་ཐག་གི་བུ་ཕྲུག་དང་རྒས་གཅོང་སོགས་ལ་འཚོ་གོས་ཐོག་རོགས་རམ་མུ་མཐུད་གནང་བ་མ་ཟད། ད་ལྟའི་ཆར་ཡང་བོད་ཁྱིམ་ཕྱི་རོགས་སྡེ་ཚན་ནས་རང་གཞུང་གི་ལམ་སྟོན་གཞིར་བཟུང་བུ་ཕྲུག་གྲངས་༡༩༣༦ དང་རྒས་གཅོང་གྲངས་༣༣༥ ལ་རོགས་སྐྱོར་གནང་བཞིན་ཡོད། ༢། རང་རེའི་སྤྱི་ཚོགས་ནང་སྐབས་དུས་སོ་སོར་དཀའ་ངལ་འདྲ་མིན་རིམ་འཕྲད་ལ་གདུང་སེམས་མཉམ་བསྐྱེད་བྱེད་རྒྱུ་གལ་ཆེ་བ་ལྟར་འབྲུག་སྡོད་མི་མང་དང༌། གློ་ཡུལ་མི་མང༌། གཞན་ཡང་ཕྱོགས་མཐའི་གཞིས་ཁག་སོགས་ལ་ཛ་དྲག་དཀའ་ངལ་བྱུང་སྐབས་བོད་ཁྱིམ་གྱི་རྩ་དོན་བཞིན་གདུང་སེམས་མཉམ་བསྐྱེད་ཀྱི་ཚུལ་དུ་འོས་རན་གྱི་རོགས་འདེགས་གང་ཐུབ་གནང་ཡོད། ༣། ཀུ་ལུ་ཁུལ་དུ་བོད་མི་ལམ་བཟོ་པ་མང་བའི་སྐབས་ཕྱི་ལོ་༡༩༧༠ ནང་རྒས་གཅོང་ཚོར་འཚོ་གྲོན་དང་བུ་ཕྲུག་ཆེ་བ་བཞེས་རྒྱུ་དང༌། ཆུང་བ་ཚོ་ལམ་བཟོ་སར་མཉམ་འཁྲིད་མི་དགོས་པར་གུར་གྱི་ནང་སྔོན་འགྲོའི་སློབ་སྦྱོང་དང་ཉིན་གང་དེར་ཉར་ནས་ཉིན་གུང་ལྟོ་ཆས་སྤྲོད་རྒྱུའི་ལས་འཆར་སྤེལ་ནས་དཀའ་ངལ་དངོས་སེལ་ཐུབ་པ་ཙམ་དུ་མ་ཟད། དགེ་རྒན་ཚོར་ཡང་སྔོན་འགྲོའི་འོས་སྦྱོང་སྤྲོད་རྒྱུ་སོགས་ཀྱང་སྐབས་བསྟུན་ཡར་རྒྱས་གཏོང་སྒོ་ཇི་ཡོད་རིམ་བཞིན་མཁོ་སྒྲུབ་ཀྱིས་སྤྱི་ཚོགས་ཁྲོད་དགོས་ཕན་ཆེན་པོ་བྱུང་ཡོད།
༡༠། བོད་ཁྱིམ་མཐོ་སློབ་ཉལ་ཁང༌།
ལྡི་ལི་བོད་ཁྱིམ་མཐོ་སློབ་ཉལ་ཁང༌། བོད་ཁྱིམ་ཁྱབ་ཁོངས་ནས་ལོ་རེར་སློབ་ཕྲུག་༥༠༠ ཡས་མས་སློབ་ཐོན་གྱིས་ཕལ་ཆེ་བ་ཞིག་རྒྱ་གར་ལྷོ་བྱང་གི་མཐོ་སློབ་ཁག་ཏུ་འཛུལ་ཞུགས་ཀྱིས་མཐོ་རིམ་སློབ་སྦྱོང་བྱེད་པ་དེས་འདས་པའི་ལོ་དུས་ནང་མཐོ་རིམ་སློབ་སྦྱོང་ཆེད་བོད་མིའི་སྤྱི་ཚོགས་ཁོར་ཡུག་དང་ཁ་བྲལ་བའི་རྒྱུ་རྐྱེན་ལ་བརྟེན་ནས་གཞོན་སྐྱེས་ཚོའི་སྐད་དང་གོམས་གཤིས་གང་ཅིར་ཉམས་ཆག་འབྱུང་མུས་ཀྱི་གནས་སྟངས་འདི་རིགས་ལ་དགོངས་བཞེས་ཀྱིས་གདོང་ལེན་བྱ་གལ་ཆེ་གཤིས། བོད་ཁྱིམ་སྤྱི་ཁྱབ་འཛིན་སྐྱོང་ནས་ཐོག་མའི་ཆར་ལྡི་ལི་ཁུལ་མཐོ་སློབ་མང་པོའི་ནང་བུ་ཕྲུག་ཆེད་གཏོང་དགོས་དབང་གིས་བུ་ཕྲུག་ཚོར་རྒྱུན་དུ་རང་གི་རིག་གཞུང་མི་ཉམས་རྒྱུན་འཛིན་ཐུབ་ཐབས་དགོས་པ་སོགས་ཀྱི་ཆ་ནས་རྒྱ་གར་གཞུང་ལ་དགོས་དམིགས་དང་སྦྲགས་ས་ཆ་ཨེ་ཀར་བཞི་ཙམ་གནང་ཐབས་ལོ་མང་བསྟུད་མར་སྙན་སེང་ཞུས་མཐར། རང་གཞུང་ལྡི་ལི་སྐུ་ཚབ་དོན་གཅོད་བརྒྱུད་ཨེ་ཀར་གཉིས་དམིགས་བསལ་རིན་གོང་ཐོག་ཉོ་འཐུས་ཀྱི་བཀའ་འཁྲོལ་གནང་བ་བཞིན་སྤུས་གཟིགས་དང་འབྲེལ། སློབ་ཕྲུག་༢༠༠ ཙམ་ཞིག་གནས་སྡོད་བྱ་ཆེད་འཆར་འགོད་བྱས་པ་ཇི་བཞིན་འཛུགས་སྐྲུན་ཞུས་ཏེ། ཕྱི་ལོ་༡༩༩༡ ཟླ་༣ ཚེས་༢༦ ཉིན་ྋགོང་ས་ྋསྐྱབས་མགོན་ཆེན་པོ་མཆོག་ལ་ཇི་ལྟར་གསོལ་འདེབས་སྔོན་ཞུས་བཞིན་ཞལ་བཞེས་བཟང་པོས་ཆིབས་བསྒྱུར་སྐབསྔSOSརོགས་ཚོགས་ཀྱི་གཙོ་འཛིན་དང༌། ལྡི་ལི་ཁུལ་ཕྱི་ནང་གི་གནད་ཡོད་དཔོན་རིགས་ཁག་ཀྱང་གདན་ཞུས་ཀྱིས་དབུ་འབྱེད་རབ་གནས་བཀའ་དྲིན་ཆེ་ཐོབ་བྱུང་ཡོད། ཕྱི་ལོ་༢༠༠༨ ལོར་ཁྱོན་བསྡོམས་སློབ་ཕྲུག་༡༧༧ དང༌། འགན་འཛིན་གྱིས་གཙོས་ལས་བྱེད་ཁྱོན་བསྡོམས་༡༧ ཡོད། བུ་ཕྲུག་ཚོའི་སྡོད་ཁང་དང༌། དཔེ་མཛོད། ཚོགས་ཁང༌། གསོལ་གཉེར་སྡེ་ཚན། ཡིག་ཚང༌། ལས་ཤག་སོགས་མཐུན་རྐྱེན་ཆ་ཚང་བ་གྲ་སྒྲིག་ཞུས་ཡོད་པ་བཞིན། ཐོག་མའི་དམིགས་ཡུལ་ལྟར་དགོས་ཕན་ཆེན་པོ་བྱུང་ཡོད། བྷེང་ལོར་བོད་ཁྱིམ་མཐོ་སློབ་ཉལ་ཁང༌། བྷེང་ལོར་ཁུལ་མཐོ་རིམ་སློབ་གཉེར་བ་ཚོར་གོང་མཚུངས་ཉལ་ཁང་དགོས་གལ་ཆེ་བ་བཞིན། དེ་སྔོན་ཁང་པ་གཡར་ནས་འཛིན་སྐྱོང་ཞུས་ཤིང༌། ཕྱི་ལོ་༢༠༠༠ ལོར་ནང་སྲིད་ལས་ཁུངས་དང་ལྷན་དུ་ས་ཆ་སྤུས་གཟིགས་ཐོག་ཉལ་ཁང་གསར་རྒྱག་གནང་སྟེ། ཕྱི་ལོ་༢༠༠༣ ཕྱི་ཟླ་༡ ཚེས་༡༧ ཉིན་དབུ་འབྱེད་ཀྱི་སྐབས་དེར་སློབ་ཕྲུག་༥༢ ཡོད། ཕྱི་ལོ་༢༠༠༨ ལོར་སློབ་ཕྲུག་གྲངས་༡༧༥ དང་དགེ་རྒན་དང་ལས་མི་ཁྱོན་མི་གྲངས་༡༣ ཡོད། སློབ་མའི་ཉལ་ཁང་དང༌། དཔེ་མཛོད། གསོལ་གཉེར་སྡེ་ཚན། ཚོགས་ཁང༌། ཡིག་ཚང༌། ལས་ཤག་སོགས་གྲ་སྒྲིག་ཆ་ཚང་ཞུས་ཏེ་བུ་ཕྲུག་ཚོར་དགོས་ཕན་ཧ་ཅང་ཆེན་པོ་བྱུང་ཡོད། ལྡི་ལི་དང༌། བྷེང་ལོར་སོ་སོར་མཐོ་སློབ་སློབ་མའི་ཉལ་ཁང་གསར་རྒྱག་ཐུབ་པ་དེས་འཛིན་རིམ་བཅུ་གཉིས་ཐོན་པའི་སློབ་ཕྲུག་གཞོན་སྐྱེས་རྣམས་རྒྱ་གར་མཐོ་སློབ་ཁག་ཏུ་སློབ་གཉེར་བྱེད་པའི་ཞོར་དུ་བོད་མི་རིགས་ཀྱི་རིག་གཞུང་དང་གོམས་གཤིས་བཟང་པོ་རྣམས་རྒྱུན་འཛིན་དང་གོང་སྤེལ་ཡོང་སླད་དགོས་ཕན་ཆེན་པོ་བྱུང་ཡོད། དེ་སྔོན་ལྟར་སློབ་ཕྲུག་རྣམས་རྒྱ་གར་མཐོ་སློབ་ཁག་ཏུ་ཁ་ཐོར་ངང་སྡོད་པའི་རྐྱེན་གྱིས་དཔལ་འབྱོར་གྱི་འགྲོ་གྲོན་ཆེ་ཞིང༌། ཁྱད་པར་གཞོན་སྐྱེས་ཚོར་ཁོར་ཡུག་གི་ཤུགས་རྐྱེན་ངན་པའི་འོག་སྒོ་གསུམ་གྱི་སྤྱོད་ལམ་ལ་བག་ཆགས་ངན་པ་ཐེབས་ཉེན་ཆེ་བའི་སེམས་ཁྲལ་གཙང་ཐུབ་པ་བྱུང་ཡོད། མཐོ་རིམ་སློབ་གྲྭ་དང་སྦྱོང་བརྡར་ཁག་མང་པོའི་ནང་འགྲོ་བཞིན་པའི་སློབ་གཉེར་བ་གྲངས་༡༡༠༩ ཡོད་པ་རྣམས་ལ་ལྟ་སྐྱོང་གནང་ཕྱོགས་ས་བགོས་ལྟ་བུ་གནང་སྟེ། རྒྱ་གར་ལྷོ་ཕྱོགས་མཐོ་སློབ་ཁག་བྷེང་ལོར་མཐོ་སློབ་སྡོད་ཁང་ནས་གཟིགས་རྟོག་གནང་རྒྱུ། ལྡི་ལི་ཁུལ་དུ་ལྡི་ལིའི་ཉེ་འཁོར་མཐོ་སློབ་སློབ་མའི་སྡོད་ཁང་སྡེ་ཚན་དང༌། དེ་བྱིངས་བྱང་ཕྱོགས་གཙོ་གྱུར་མཐོ་སློབ་ཁག་སོགས་ལ་སྤྱི་ཁྱབ་ཡིག་ཚང་གི་མཐོ་སློབ་སྡེ་ཚན་ནས་སློབ་གཉེར་བ་མི་རེ་ངོ་རེའི་ཤེས་སྤྱོད་ལ་སྤྱི་ཁྱབ་གཟིགས་རྟོག་གནང་མུས་ཡིན། མོན་གྷོ་བོད་ཁྱིམ་སློབ་ཕྲུག་ཉལ་ཁང༌། མོན་གྷོ་འདོད་རྒུ་གླིང་གཏན་སློབ་ནང་ལས་རིགས་སློབ་སྦྱོང་དང་འབྲེལ་བའི་འཛིན་རིམ་བཅུ་གཉིས་བར་གྱི་སློབ་སྦྱོང་གནང་བཞིན་པའི་ཁོངས་སུ། བོད་ཁྱིམ་ཁག་ནས་བཅུ་པ་ཐོན་སྐབས་བརྒྱ་ཆ་ཚད་གཞི་མ་ལོངས་པ་རྣམས་བོད་གཞུང་ཤེས་རིག་ལས་ཁུངས་སུ་བཞེས་ཉར་ཡོང་ཐབས་སྐྱབས་ཞུས་བཞིན་དགོངས་བཞེས་བཀའ་དྲིན་ཆེ་ཐོབ་བྱུང་བ་ལྟར་གཏན་སློབ་ནང་ཉལ་ཁང་མ་ཐོབ་པའི་དཀའ་ངལ་ཡོད་སྟབས་ཕྱི་ལོ་༡༩༩༣ ལོ་ནས་གཞིས་ཁོངས་རྒན་གསོ་ཁང་ནས་ཁང་པ་གཡར་ཞུས་ཀྱིས་འཛིན་སྐྱོང་ཞུས་ཤིང༌། གཞིས་ཆགས་ཁག་ནང་བོད་ཁྱིམ་ནས་རོགས་ཞུ་བྱེད་བཞིན་པའི་བུ་ཕྲུག་དང༌། དེ་བཞིན་ནང་མི་འཚོ་གོས་ཀྱི་དོན་དུ་ཕྱིར་ཚོང་ལ་འགྲོ་དགོས་སོགས་ཀྱི་བུ་ཕྲུག་ལ་བལྟ་རྟོགས་དཀའ་གྲས་ཀྱི་རིགས་ལ་དགོས་ཕན་ཡོང་ཆེད་གཞིས་ལས་ཁག་གི་འབྲེལ་ཡོད་རྣམ་པ་དང་བཀའ་བསྡུར་བྱུང་དོན་བཞིན། མོན་གྷོ་མཉམ་འབྲེལ་གྱི་ས་ཁོངས་ནས་ས་ཆ་གནང་བ་ལྟར་བུ་ཕྲུག་༢༠༠ སྐོར་གནས་སྡོད་བྱ་ཡུལ་གྱི་སྡོད་ཁང་གསར་རྒྱག་བྱས་ཏེ། ཕྱི་ལོ་༢༠༠༨ ཟླ་༡ ཚེས་༡༠ ཉིན་ྋགོང་ས་ྋསྐྱབས་མགོན་ཆེན་པོ་མཆོག་ནས་དབུ་འབྱེད་རབ་གནས་བཀའ་དྲིན་བསྐྱངས་གནང་མཛད། སྐབས་དེར་བྷོལ་ཛ་ནོ་རང་སྐྱོང་སྲིད་འཛིན་མཆོག་ནས་སྡོད་ཁང་ལས་འཆར་གྱི་རོགས་རམ་གནང་བ་བཞིན་དེ་ཉིན་སྲིད་འཛིན་མཆོག་དང་འབྲེལ་ཡོད་དཔོན་རིགས་ཁག་གདན་ཞུས་ཀྱིས་ཆེད་ཕེབས་གནང་བ་དང༌། སྐབས་དེར་གཞིས་ལས་ཁང་གཙོ་གྱུར་གྱི་འབྲེལ་ཡོད་རྣམས་ནས་མཉམ་རུབ་བྱུང་བ་སོགས། མ་འོངས་པར་དམིགས་ཡུལ་ལྟར་དགོས་ཕན་ཡོང་རེ་ཡིན།
༡༡། སློབ་ཐོན་དང་ཤེས་ཡོན་ལས་རིམ།
བོད་ཕྲུག་ཁྱིམ་སྡེ་ནས་ཕྱི་ལོ་༡༩༧༩ ནས་ཕྱི་ལོ་༢༠༠༨ བར་རིག་ཚན་འདྲ་མིན་ཐོག་མཐོ་རིམ་སློབ་སྦྱོང་དང་སྦྱོང་བརྡར་ཁག་ལ་བཏང་བའི་གྲངས་ཐོ་གཤམ་གསལ།
|ཨང༌།||རིག་ཚན།||ཕྲུག་གྲངས།|
|༡||བོད་ཀྱི་མཐོ་རིམ་རིག་གནས་རབ་འབྱམས་པ།||༣༨༠|
|༢||ད་ལྟ་འགྲོ་བཞིན་པའི་མཐོ་རིམ་རིག་གནས་རབ་འབྱམས་པ།||༡༣༠༧|
|༣||ཆེས་མཐོའི་རིག་གནས་རབ་འབྱམས་སློབ་ཐོན་པ།||༣༣༥|
|༤||འཕྲོད་བསྟེན་དང་སྨན་ཞབས་ལས་རིགས་སློབ་ཐོན་པ།||༣༡༧|
|༥||ཀམ་པུ་ཊར་དང་བརྡ་འཕྲིན་ལག་རྩལ་སློབ་ཐོན་པ།||༡༧༢|
|༦||སློབ་གསོའི་ལས་རིགས་སློབ་ཐོན་པ།||༤༡༧|
|༧||དམའ་རིམ་སྦྱོང་བརྡར་དང་DIPLOMA སློབ་ཐོན་པ།||༡༣༦|
|༨||མཐོ་རིམ་DIPLOMA སློབ་ཐོན་པ།||༡༣༥|
|ཁྱོན་བསྡོམས་སློབ་ཐོན་གྲངས།||༣༡༩༩|
༄༅། །ཕྱི་ལོ་༡༩༧༨ ནས་༢༠༠༨ ལོའི་བར་གྱི་བོད་ཁྱིམ་མ་ལག་ཁག་གི་རྒྱ་གར་རྒྱལ་ཡོངས་འཛིན་རིམ་བཅུ་པ་དང་བཅུ་གཉིས་ཀྱི་ཡིག་རྒྱུགས་གྲུབ་འབྲས་གཤམ་གསལ།
|བོད་ཁྱིམ་སློབ་གྲྭ་ཁག||དྷ་སྟེང༌།||བྷེལ་ཀོབ།||ལ་དྭགས།||དྷ་ཤོད།||སུ་ཇ།||གྷོ་པལ་པུར།||སེ་ལ་ཁུ།|
|འཛུལ་ཞུཌ་གྲངས།||༣༠༢༡||༡༡༦༥||༡༦༩༨||༡༣༩༨||༤༤༣||༤༩༨||༡༠༤|
|རྒྱུགས་འཕྲོད་གྲངས།||༢༣༥༢||༨༦༢||༩༩༧||༡༢༦༢||༣༧༦||༣༨༡||༡༠༤|
|མ་འཕྲོད་པའི་གྲངས།||༡༢༨||༡༠༢||༢༢༦||༡༡||༠||༠||༠|
|བསྐྱར་རྒྱུགས་གྲངས།||༥༤༡||༢༠༨||༤༧༡||༡༢༥||༦༧||༡༡༤||༠|
|མཐར་ཕྱིན་བརྒྱ་ཆ།||༧༧་༨༥||༧༣་༩༩||༥༨་༧༡||༩༠་༢༧||༨༤་༨༧||༧༦་༩༦||༡༠༠|
ལས་རིགས་ཁག་ནས་སློབ་ཐོན་བྱུང་བའི་རེའུ་མིག་གཤམ་གསལ།
|ཨང༌།||ལས་རིགས།||མི་གྲངས།|
|༡།||ལྷ་བྲིས།||༡༣༧|
|༢།||རུམ་འཐག||༧༣|
|༣།||ཚེམ་ལས།||༢༩༨|
|༤།||པང་གདན་འཐག་ལས།||༡༤|
|༥།||ཤོག་དཔེ་འབྲི་ལས་པ།||༡༠|
|༦།||ལས་རིགས་སློབ་ཁང་སྡེ་ཚན་༡༧ ཁོངས་ནས་སློབ་ཐོན་གྲངས།||༧༣༡|
|ཁྱོན་བསྡོམས་གྲངས།||༡༢༦༣|
བོད་ཁྱིམ་སློབ་ཁག་ནང་གཏན་ཉིན་སློབ་འཇུག་ཞུས་པ།
|ཀ།||གཏན་སློབ་ཁོངས་སློབ་ཕྲུག་གྲངས།||༣༥༥༨༧|
|ཁ།||ཉིན་སློབ་ཁོངས་སློབ་ཕྲུག་གྲངས།||༨༢༣༣|
|ཁྱོན་བསྡོམས།||༤༣༨༢༠|
བོད་ཁྱིམ་གྱི་གཟིགས་སྐྱོང་འོག་ཡོད་པའི་མི་འབོར་ཕྱོགས་བསྡོམས་གཤམ་གསལ།
|༡།||གཏན་སློབ་སློབ་མ་ཁྱོན་བསྡོམས།||༡༠༡༦༧|
|༢།||ཉིན་སློབ་སློབ་མ་ཁྱོན་བསྡོམས།||༡༩༡༩|
|༣།||མཐོ་རིམ་སློབ་གཉེར་བ།||༡༡༠༩|
|༤།||ལས་རིགས་སློབ་གཉེར་བ།||༦༩༡|
|༥།||ཕྱི་རོགས་སྡེ་ཚན་འོག་གཟིགས་སྐྱོང་གནང་བཞིན་པ།|
|ཀ||རྒས་གཅོང༌།||༥༣༨|
|ཁ||བུ་ཕྲུག་གྲངས།||༡༩༣༦|
|༦།||དགེ་རྒན་དང་ལས་བྱེད་ཁྱོན་བསྡོམས།||༡༥༡༧|
|གོང་གསལ་ཁྱོན་བསྡོམས།||༡༧༨༧༧|
༡༢། ཤེས་ཡོན་དང་འབྲེལ་བའི་ལམ་སྟོན་བཀའ་སློབ།
རང་གཞུང་གི་འབྲེལ་ཡོད་མཛད་གཙོ་རྣམ་པས་དབུས་རང་རེའི་མཁས་དབང་ཁག དེ་བཞིན་ལྗམ་ཤེཌ་པུར་(Jamshedpur)རྒྱ་གར་མཐོ་སློབ་དང༌། ཨིན་ཡུལ་ལི་ཝར་པུལ་(Liverpool)མཐོ་སློབ་སོ་སོའི་ལམ་སྟོན་འོག་མཁས་དབང་སློབ་དཔོན་རྣམ་པས་ཟབ་སྦྱོང་དང་འབྲེལ་བའི་ལམ་སྟོན་དུ་མ་གནང་བ། ལྷག་པར་གཞིས་བྱེས་བོད་མིའི་ཆོས་སྲིད་གཉིས་ཀྱི་བླ་ན་མེད་པའི་དབུ་འཁྲིད་ྋགོང་ས་ྋསྐྱབས་མགོན་ཆེན་པོ་མཆོག་ནས་དུས་གསུམ་གསལ་གཟིགས་ཀྱི་ལམ་སྟོན་རིམ་ཅན་དུ་ཕེབས་པ་རྣམས་བོད་ཁྱིམ་དགེ་སློབ་ཡོངས་ཀྱི་ཞུ་བྱར་བློ་མུན་གསལ་བའི་སྒྲོན་མེ་དང༌། གཞན་ཕན་གྱི་བྱ་བར་ནུས་པ་བྱིན་པའི་སྨན་མཆོག་ལྟར་ཕན་འབྲས་མངོན་གསལ་དུ་བྱུང་ཡོད།
༡༣། ཤེས་ཡོན་སྲིད་བྱུས་ལག་བསྟར།
ཕྱི་ལོ་༢༠༠༤ ཟླ་༩ པར་བོད་མི་མང་སྤྱི་འཐུས་ལྷན་ཚོགས་ནས་བཙན་བྱོལ་བོད་མིའི་བཅའ་ཁྲིམས་རིན་པོ་ཆེའི་དགོངས་དོན་བཞིན་བཙན་བྱོལ་བོད་མིའི་དངོས་ཡོད་གནས་སྟངས་དང་འཚམས་པའི་གཞི་རིམ་ཤེས་ཡོན་སྲིད་བྱུས་སྤྱི་མོས་གཏན་འབེབས་གནང་བར་རྗེས་སུ་ཡི་རངས་ཞུ་བཞིན་ཡོད་པ་མ་ཟད། ྋསྤྱི་ནོར་ྋགོང་ས་སྐྱབས་མགོན་ཆེན་པོ་མཆོག་གིས་ལོ་རེ་བཞིན་བོད་ཁྱིམ་དབུ་བརྙེས་དུས་ཆེན་གྱིས་གཙོས་པའི་དུས་སྐབས་རྣམས་སུ་བོད་མིའི་ཤེས་ཡོན་དང་འབྲེལ་བའི་ལམ་སྟོན་བཀའ་སློབ་སྤྱི་སྩལ་གནང་བ་སྤྱི་དང༌། ཁྱད་པར་ཕྱི་ལོ་༡༩༨༥།༨༦ ཤེས་རིག་ཚོགས་ཆེན་སྔ་རྗེས་སུ་བཀའ་སློབ་ཟབ་རྒྱས་སྩལ་བའི་དགོངས་དོན་ཐོག་བགྲོ་གླེང་དང་བསམ་གྲོས་ཞིབ་བསྡུར་གྱིས་བོད་ཕྲུག་ཁྱིམ་སྡེའི་སློབ་ཁག་གི་སྔོན་འགྲོ་དང༌། གཞི་རིམ་འོག་མའི་འཛིན་གྲྭའི་ནང་ཕྱི་ལོ་༡༩༨༦ ལོ་ནས་ཤེས་ཡོན་སྲིད་བྱུས་ཀྱི་དགོངས་གཞི་དང་མཚུངས་པ་ལག་ལེན་བསྟར་ཏེ། བུ་ཕྲུག་ཚོར་སློབ་སྦྱོང་གི་ངོ་སྤྲོད་དང་པོ་མ་སྐད་ཀྱི་ལམ་ནས་བྱ་རྒྱུ་དེ་བཞིན་འོས་ཤིང་རན་ལ་གྲུབ་འབྲས་ལྡན་པ་ཞིག་ཀྱང་བྱུང་ཡོད། མི་རིགས་རང་ཉིད་ཀྱི་ངོ་བོ་ལྡན་ཐབས་སུ་དམིགས་པའི་ལས་འཆར་གྲ་སྒྲིག་དང་མུ་མཐུད་ནུས་པ་འདོན་རྒྱུ་དེ་བོད་ཁྱིམ་གྱི་ལས་འགན་ཡོད་ཚད་ཀྱི་ནང་ནས་གལ་འགངས་ཆེ་ཤོས་སུ་ངོས་འཛིན་བྱེད་བཞིན་ཡོད།
ད་ཕན་ཤེས་ཡོན་སློབ་སྦྱོང་སྤྲོད་རྒྱུར་གཞི་རིམ་གོང་མ་ཐོན་ཉིད་མཐོ་སློབ་ཁག་ལ་བུ་ཕྲུག་ཚོའི་མོས་ནུས་དང་བསྟུན་ནས་དཔལ་འབྱོར་གྱི་ངལ་བ་འཛེམས་མེད་ངང་དེ་དག་རིམ་ཐོན་བྱུང་ནས་སྤྱི་ཚོགས་སྤྱི་དང༌། ལྷག་པར་ཁྱིམ་སྡེ་རང་གི་ནང་ཤེས་ཡོན་དང་འབྲེལ་བའི་ལས་བྱེད་བརྒྱ་ཆ་༦༢་༣༥ སློབ་ཟུར་ཡིན་པ་དང༌། ཁྱད་ལས་པ་འཛུགས་སྐྲུན་འཆར་འགོད་པ། སྨན་པ། ཤེས་ཡོན་ལམ་སྟོན། གནའ་དེང་གི་རི་མོ་སོགས་ལ་གྲུབ་འབྲས་ལེགས་ཐོན་བྱུང་བར་ངོས་འཛིན་ཞུ་བཞིན་ཡོད།
༡༤། བོད་ཁྱིམ་ལ་རོགས་རམ་གནང་མཁན་དུ་མ་ཡོད་པའི་ནང་ནས་དཔེ་མཚོན་ལྟ་བུར་བཀོད་པ་གཤམ་གསལ།
1. Save the Children Fund, UK
2. Mr.Eric Muhlmann and Friends, Hawaii
3. Swiss Red Cross
4. American Emergency Committee for Tibetans
5. Tibetan Refugee Aid Society, Canada
6. Dutch Aid to Tibetans, ( S.H.A.T)
7. Tibetan Children Relief Society, New Zealand
8. Heart Open to the World, Belgium
9. Tibetan Refugee Children’s Sponsorship Committee, Australia
10. Swedish Tibet Committee, Sweden
11. Deutsche Welthungerhilfe, Germany
12. United Church Board for World Ministries, USA
13. Norwegian Refugee Aid Council
14. SOS Kinderdorf International, Vienna
15. Catholic Relief Services, India
16. Hermann-Gmeiner-Fonds Deutschland e.V. Germany
17. Miriam Dean Trust Fund, UK
18. Norwegian Tibet Aid
19. Aide a’l’Enfance Tibetaine, France
20. World Federation of Japan Buddhist Association, Japan
21. 18 Temple of Shingon, Japan
22. German Aid to Tibetans
23. CEBEMO, France
24. Les amis du Tibet, Switzerland
25. Les amis du Tibet, Belgium
26. Les amis du Tibet, Luxembourg
27. Foundation Alexandra David Neel, France
28. Verein TibetFreunde, Switzerland
29. Danish Tibetan Cultural Society
30. Pestalozzi Children’s Village Trust, UK
31. Save Tibet, Austria
32. Tibet Foundation, UK
33. Virtue Generose, Italy
34. Asia Association, Italy
35. Belicue in yourself & Kickstart the World-Slovenia
༡༥། མཛད་རྗེས་གཟེངས་རྟགས།
༡༩༨༠།༤།༡ ཉིན་བོད་མི་མང་སྤྱི་འཐུས་ལྷན་རྒྱས་ནས་བོད་ཁྱིམ་གྱི་ཕྱི་ནང་འཛིན་སྐྱོང་ཚགས་ཚུད་མིག་དཔེ་འོས་པའི་གྲུབ་འབྲས་ཅི་ཆེ་བྱུང་བར་དམིགས་བསལ་གཟེངས་རྟགས་གསོལ་རས་གནང༌།དཀའ་སྡུག་དུ་མའི་བརྒྱུད་ལམ་གྱི་འོག་ནས་དེང་འཛམ་གླིང་ནང་སྐྱབས་བཅོལ་བ་ས་ཡ་མང་པོ་ཡོད་པའི་ཁྲོད་བཙན་བྱོལ་བོད་མིའི་ཤེས་ཡོན་གྱི་སྒྲིག་འཛུགས་འདི་ཉིད་ཚགས་ཚུད་ཤོས་ཤིག་ཏུ་ངོས་འཛིན་གནང་བའི་མཐོ་ཚད་དུ་སླེབས་ཡོད། འོན་ཀྱང༌། ཤེས་ཡོན་སློབ་གསོའི་བྱ་བ་ལ་མཐའ་མེད་ཅིང༌། བོད་གཞིས་བྱེས་གཉིས་ཀྱི་དངོས་ཡོད་གནས་སྟངས་ལ་བལྟོས་ཚེ་ང་ཚོའི་ཞུ་བྱར་ནུས་འདོན་འབད་འབུངས་གང་ཆ་ནས་ཞུ་གལ་ཆེ་བ་བཞིན། བུ་ཕྲུག་ཚོའི་བདེ་དོན་སྤྱི་དང༌། ལྷག་པར་མི་རིགས་རང་ཉིད་ཀྱི་རིག་གཞུང་གཙོ་གྱུར་གྱི་ཡུལ་གོམས་གཤིས་ལུགས་བཟང་པོ་རྣམས་མ་ཉམས་རྒྱུན་འཛིན་ཐུབ་ཐབས་དང་འབྲེལ་བོད་མི་རིགས་ཀྱི་སོན་རྩ་སྤུས་དག་སྐྲུན་པའི་ལས་ལ་སྤྲོ་སྣང་ཆེན་པོས་མདུན་བསྐྱོད་ཐབས་བྱུས་གང་དགེ་ལག་བསྟར་ཞུ་མུས་ཐོག འཛམ་གླིང་ཡུལ་ཁག་འདྲ་མིན་གྱི་བོད་མིའི་མཐུན་གྲོགས་རྣམས་ནས་ཀྱང་ལམ་སྟོན་དང་མཐུན་འགྱུར་གནང་དང་གནང་མུས་ཡིན།


ཁ་བརྡའི་མཆན་གྱི་རྩ་འཛིན།
མཆན་བུ་འགོད་སྟངས་ཀྱི་རྩ་འཛིན།
ངོ་སྤྲོད།
ཁ་བརྡ་དྲ་དེབ་འདི་སྒོ་ཕྱེས་པ་ནས་ད་བར། མཆན་བུ་སྤེལ་མཁན་དག་གིས་ཐུགས་སྣང་དགོས་གནད་སྐོར་མཆན་བུ་སྤེལ་སའི་ཐོད་དུ་གསལ་བཤད་བཀོད་ཡོད་ནའང་། དེ་ཙམ་གྱི་ཐུགས་སྣང་མ་གནང་བའི་གནས་སྟངས་འོག མཆན་བུ་བསུབ་པ་དང་མཆན་སྒོ་རྒྱག་དགོས་པ་སོགས་ཀྱི་གནས་ཚུལ་ཡོང་བཞིན་ཡོད་པ་དང་། ཡང་མཆན་བུ་སྤེལ་མཁན་ཚོའི་ནང་། གློག་འཕྲིན་ཁ་བྱང་རྫུན་མ་སྤྱོད་མཁན་རིགས་གཅིག་དང་། དེ་བཞིན་མི་གཅིག་གིས་སྨྱུག་མིང་བཞི་ལྔ་ཉར་ནས་མཆན་བུ་སྤེལ་མཁན་གང་འཚམ་ཞིག་བྱུང་དང་འབྱུང་མུས་སུ་ཡོད་སྟབས། མཆན་བུ་སྤེལ་མཁན་ཚོས་ཐུགས་སྣང་གནང་ཕྱོགས་དང་རྩོམ་སྒྲིག་པས་ཞུ་སྒོ་གཉིས་ཐད་རྩ་འཛིན་ཞིག་དགོས་གལ་མཐོང་བ་གཤམ་གསལ།
དང་པོ། ཁ་བརྡའི་ངོས་ནས། དགག་དགོས་དམིགས་བསལ་བ་མེད་ཚེ། མཆན་བུ་སྤེལ་མཁན་ཚོས་རང་མིང་ངོ་མ་སྤྱད་ནས་མཆན་བུ་སྤེལ་རྒྱུར་དགའ་བསུ་ཞུ་བ་ཡིན། རང་མིང་ངོ་མ་སྤྱད་ནས་མཆན་བུ་སྤེལ་བའི་གོམས་གཤིས་འདི་ཇེ་ཆེ་ནས་ཇེ་ཆེར་གཏོང་བ་བརྒྱུད། ང་ཚོའི་སྤྱི་ཚོགས་ནང་མཆན་བུ་སྤེལ་བའི་མིག་དཔེ་འདྲེན་པའི་གོམས་གཤིས་ཤིག་ཆགས་རྒྱུར་རེ་བ་དེ་བས་ཆེ་བ་བྱེད་ཀྱི་ཡོད།
གཉིས་པ། གལ་སྲིད་ཁྱེད་ཀྱིས་དངོས་མིང་མ་ཡིན་པའི་མིང་གཞན་ཞིག་བརྒྱུད་ནས་ཁ་བརྡ་ལ་མཆན་བུ་འདེབས་ཚེ། ཁ་བརྡའི་ངོས་ནས་ཁྱེད་ཀྱི་གློག་འཕྲིན་ཁ་བྱང་ངོ་མ་དང་། མཆན་བུ་སྤེལ་མཁན་དོ་བདག་གི་དངོས་མིང་དང་། སྡོད་གནས་ཁ་བྱང་། སྨྱུག་མིང་ཅི་སྤྱོད་སོགས་ཀྱི་གནས་ཚུལ་རྣམས་ཁ་བརྡ་རྩོམ་སྒྲིག་པའི་གློག་འཕྲིན་ཁ་བྱང་ཐོག་འབུལ་བའི་རེ་སྐུལ་ཞུ་བ་ཡིན།
གསུམ་པ། དངོས་མིང་དང་སྨྱུག་མིང་གང་སྤྱད་པ་ཡིན་ནའང་། ཁ་བརྡའི་ངོས་ནས་དོ་བདག་གི་གཞི་རྩའི་གནས་ཚུལ་རིགས་ཕྱིར་གྱར་མི་འགྲོ་བའི་འགན་ལེན་ཆ་ཚང་ཞུ་རྒྱུ་ཡང་། ཁྲིམས་སར་ར་སྤྲོད་དགོས་གལ་བྱུང་མཚམས། ཁྲིམས་ལུགས་གཞིར་བཞག་གི་འགྲོ་ལུགས་དང་ལེན་ཞུ་བ་ཡིན།
བཞི་པ། མཆན་བུ་སྤེལ་མཁན་ཚོས་རྩོམ་ཡིག་གང་ཞིག་གི་བརྗོད་དོན་གླེང་སློང་དང་། དེ་ཐད་བསམ་ཚུལ་འདོན་པ། དགག་སྒྲུབ་ཀྱི་སྟངས་ཀ་བྱེད་པ་བཅས་ལས་བརྒལ་ནས། རྩོམ་པ་པོ་དང་མཆན་བུ་སྤེལ་མཁན་ཕན་ཚུན་ལ་དམའ་འབེབས་ཚིག་ངན་སྤེལ་རིགས་ངོས་ལེན་མི་བྱེད།
ལྔ་པ། མཆན་བུ་སྤེལ་མཁན་ཚོའི་ཁྲོད་ནས་མཆན་བུ་གང་ཞིག་ནག་བསུབ་དང་། མཆན་སྤེལ་བ་གང་ཞིག་རྩ་འགོག་བྱེད་དགོས་པའི་མཐོང་ཚུལ་སླེབས་སྐབས། ཁ་བརྡའི་གློག་འཕྲིན་ཁ་བྱང་སྟེང་རྒྱུ་མཚན་གསལ་འཁོད་ཀྱི་ཡི་གེ་སྤྲིངས་པའམ ། ཡང་ན། མཆན་བུ་འགོད་སར་སྤེལ་བ་ཡིན་ན། ཁ་བརྡའི་ངོས་ནས་དེ་ལུགས་དཔྱད་ཞིབ་དང་ཐག་གཅོད་ཞུ་འོས་མཆིས་མིན་བབ་བལྟ་བྱ་རྒྱུ།
དྲུག་པ། མཆན་བུ་སྤེལ་མཁན་ཚོས་མཆན་བུ་གཅིག་ཐེངས་ཁ་ཤས་སུ་གཏོང་བ་དང་། དབྱིན་ཡིག་དང་རྒྱ་ཡིག་གི་མཆན་བུ་སྤེལ་རིགས་སོགས་མ་ཡོང་བ་གཙོ་འདོན་གནང་རྒྱུ། ཡིག་རིགས་གཞན་གྱིས་མཆན་བུ་སྤེལ་བ་ངོས་ལེན་བྱེད་ཀྱི་མེད།
བདུན་པ། རྩོམ་ཡིག་གཅིག་དྲ་ངོས་ཁ་ཤས་སུ་བཀོད་ཐོན་སྐབས། དྲ་ངོས་གཞན་གྱི་མཆན་བུ་སྡེབ་བཤུ་བྱས་ནས་ཁ་བརྡའི་མཆན་བུའི་ནང་སྤེལ་རིགས་མ་ཡོང་བ་གནང་རྒྱུ།
བརྒྱད་པ། མཆན་བུ་གང་བཏབས་ལ་རྩོམ་ཡིག་གི་རྣམ་པ་མངོན་སྐབས། ཁ་བརྡ་རྩོམ་སྒྲིག་པའི་ངོས་ནས་དང་། མཆན་བུ་སྤེལ་མཁན་དོ་བདག་གི་རེ་སྐུལ་བྱུང་བ་གང་ཡིན་ཡང་ཁ་བརྡའི་རྩོམ་ཡིག་ཁོངས་འགོད་སྤེལ་གྱི་ལམ་ཁ་ཡོད།
དགུ་པ། མཆན་བུ་སྤེལ་མཁན་དག་གིས་མཆན་བུ་འདེབས་སའི་ཐོད་ཀྱི་རེ་སྐུལ་ཞུ་ཡིག་དེར་ངེས་པར་ཐུགས་སྣང་གནང་དགོས།
ཕྱི་ལོ་ ༢༠༡༢ ཟླ་ ༣ ཚེས་ ༣༡ ལ།
ཁ་བརྡའི་འཛིན་སྐྱོང་ཚན་པས།


༄༅།།གསང་སྔགས་ཡི་གེ་བརྒྱ་པའི་གོ་དོན་དང་ཕན་ཡོནབཞུགས།།
༄༅། །མཁའ་ཁྱབ་ཀྱི་སེམས་ཅན་ཐམས་ཅད་རྣམ་མཁྱེན་རྫོགས་པའི་སངས་རྒྱས་ཀྱི་གོ་འཕང་ཐོབ་པའི་ཆེད་དུ། བརྒྱུད་པ་དགུ་ལྡན་གྱི་བླ་མ་དམ་པ་རྣམས་དང་ཡི་དམ་རྒྱུད་སྡེ་བཞི་དྲུག་གི་དཀྱིལ་འཁོར་གྱི་ལྷ་ཚོགས་རྣམས་དང་མ་རྒྱུད་མཁའ་འགྲོ་རྒྱ་མཚོའི་ཚོགས་ལ་ཕྱག་འཚལ་ཞིང་སྐྱབས་སུ་མཆིའོ།།
འདིར་གསང་སྔགས་ཡི་གེ་བརྒྱ་པའི་གོ་དོན་དང་ཕན་ཡོན་ཅུང་ཙམ་བརྗོད་ན།
དང་པོ་གོ་དོན་ནི།
ཨོཾ་སྐུ་ལྔ།
བཛྲ་ས་ཏྭ་ས་མ་ཡ།མ་ནུ་པ་ལ་ཡ།རྡོ་རྗེ་སེམས་དཔའི་དམ་ཚིག་རྗེས་སུ་སྐྱོངས།
བཛྲ་ས་ཏྭ་ཏྭེ་ནོ་པ་ཏིཥྛ་རྡོར་སེམས་ཉིད་ཀྱིས་ཉེར་གནས་མཛོད།
ཌིཌྷྲོམེ་བྷ་ཝ།བདག་ལ་བརྟན་པར་མཛད་དུ་གསོལ།
སུ་ཏོ༷ཥྱོ་མེ་བྷ་ཝ།བདག་ལ་ཤིན་ཏུ་དགྱེས་པར་མཛོད།
སུ་པོཥྱོ་མེ་བྷ་ཝ།བདག་ལ་ཤིན་ཏུ་རྒྱས་པར་མཛོད།
ཨ་ནུ་རཀྟོ་མེ་བྷ་ཝ།བདག་ལ་རྗེས་སུ་ཆགས་པར་མཛོད།
སརྦ་སིདྡྷིམྨེ་པྲ་ཡཙྪ༔བདག་ལ་དངོས་གྲུབ་ཐམས་ཅད་སྩོལ།
སརྦ་ཀརྨ་སུ་ཙ་མེ།ལས་ཀུན་ལ་ཡང་གཉིས་ནི།
ཙིཏྟཾ་ཤྲི་ཡཾཿཀུ་རུ།སེམས་ལ་དགེ་ལེགས་སུ་ཞི་མཛོད།
ཧཱུྃ།ཐུགས་ཀྱི་ས་བོན།
ཧ་ཧ་ཧ་ཧ་ཧོཿ ཡེ་ཤེས་ལྔ་མཚོན་བྱེད།
བྷ་ག་ཝན་སརྦ་ཏ་ཐ་ག་ཏ་ བཅོམ་ལྡན་དེ་བཞིན་གཤེགས་ཀུན་གྱིས།
བཛྲ་མཱ་མེ་མུཉྩ། བདག་གྲོལ་རྡོར་སེམས་ཉིད་དུ་མཛོད།
བཛྲི་བྷ་ཝ་མ་ཧཱ་ས་མ་ཡ་ས་ཏྭ། དམ་ཚིག་སེམས་དཔའ་ཆེན་པོར་མཛོད།
ཨཿཐམས་ཅད་སྐྱེ་མེད་ཀློང་དུ་གཅིག་ཅེས་པའོ།།
ཡང་ན།
ཨོཾ་མཆོག་གི་དངོས་གྲུབ་སྟེར་བའོ།།
བཛྲ་ས་ཏྭ་ནི་རྡོ་རྗེ་སེམས་དཔའ་ས་མ་ཡ་དམ་ཚིག
མ་ནུ་པ་ལ་ཡ་རྗེས་སུ་སྐྱོངས་ཤིག. ཇི་ལྟར་སྐྱོང་ན་བཛྲ་ས་ཏྭ་ཏྭེ་ནོ་པ་ཏིཥྛ་ནི་རྡོ་རྗེ་སེམས་དཔའ་ཉེ་བར་གནས་པར་མཛོད་དེ། རང་གི་བསམ་པ་བཞིན་དུའོ།། དྲིཌྡྷོ་མེ་བྷ་ཝ་བདག་ལ་བརྟན་པའི་རང་བཞིན་དུའོ།།
སུ་ཏྭཥྱོ་མེ་བྷ་ཝ།བདག་ལ་དགའ་བའི་རང་བཞིན་དུའོ།།
ཨ་ནུ་རཀྟོ་མེ་བྷ་ཝ་བདག་ལ་རྗེས་སུ་ཆགས་པའི་རང་བཞིན་དུའོ།།
སུ་པོཥྱོ་མེ་བྷ་ཝ་བདག་ལ་མཛེས་པའི་རང་བཞིན་དུའོ།།
སརྦ་སིདྡྷིམྨེ་པྲ་ཡཙྪཿབདག་ལ་དངོས་གྲུབ་ཐམས་ཅད་སྩོལ།
སརྦ་ཀརྨ་སུ་ཙ་མེ།བདག་ལ་ལས་ཐམས་ཅད་སྩོལ་ཏེ།ཚུལ་དེ་ལྟ་བུའི་བདག་ལ་སྐྱོངས་ཤིག. བསྐྱངས་ནས་ཅི་བྱེད་ན།
ཙིཏྟ་ཤྲྀ་ཡཾཿཀུ་རཱུ་བདག་གི་སྙིང་ལ་གནས་པར་མཛོད་ཅིག་གང་གནས་ཤེ་ན།
ཧཱུྃ་ཆོས་ཀྱི་དབྱིངས་མི་འགྱུར་བས་གནས་དང་།
ཧ་བཞི་ནི་ཡེ་ཤེས་གཞན་བཞི།ཧོ་དབྱེར་མེད་པ།
བྷ་ག་ཝཱན་བཅོམ་ལྡན་འདས།
སརྦ་ཏ་ཐཱ་ག་ཏ་དེ་བཞིན་གཤེཊ་པ་ཐམས་ཅད་ཀྱིས།
བཛྲི་མཱ་མེ་མུཉྩ་རྡོ་རྗེ་བདག་ལ་འདོར།
བཛྲ་བྷ་ཝ།རྡོ་རྗེ་ཅན་མཛོད།མ་ཧཱ་ས་མ་ཡ་ས་ཏྭ་ནི་དམ་ཚིག་སེམས་དཔའ་ཆེན་པོ།
ཨཱཿནི་སྐྱེ་བ་མེད་པ་སྟེ་སྔགས་དང་ལྷ་དང་སྒྲུབ་པ་པོ་རྣམས་རང་བཞིན་སྐྱེ་མེད་དུ་གཅིག་པའི་དོན་ནོ།།
གཉིས་པ་ཕན་ཡོན་ནི།
རང་འདོད་ཡིད་བྱེད་ཀྱི་བློ་ངན་དང་བྲལ་ཏེ།
གཞན་ཕན་བྱང་ཆུབ་སེམས་ཀྱིས་ཀུན་ནས་ལྷིང་ཞིང་། སེམས་དམིགས་པ་ལས་གཞན་དུ་མི་ཡེངས་ཤིང་ཐ་མལ་གྱི་སྨྲ་བ་དང་མ་འདྲེས་པར། དུས་གཅིག་ལ་ཡི་གེ་བརྒྱ་པ་ལན་བརྒྱ་རྩ་བརྒྱད་བཟླས་ན་སྔར་བྱས་ཀྱི་སྡིག་སྒྲིབ་དང་ཉམས་ཆག་ཐམས་ཅད་ངེས་པར་དག་པ་བླ་མ་རྡོ་རྗེ་སེམས་དཔའི་ཞལ་གྱིས་བཞེས་པ་ཡིན་ཏེ། དྲི་མེད་བཤགས་རྒྱུད་ལས་ཀྱང་། བདེ་བར་གཤེགས་པ་ཐམས་ཅད་ཀྱི་ཐུཊ་ཀྱི་ཡང་སྙིང་ཉམས་ཆག་དང་རྟོག་སྒྲིབ་ཐམས་ཅད་སྦྱོང་བར་བྱེད་པ།ཡི་གེ་བརྒྱ་པ་ཞེས་བྱ་བ་བཤགས་པ་ཐམས་ཅད་ཀྱི་རྒྱལ་པོ་འདི་དུས་གཅིག་ལ་ལན་བརྒྱ་རྩ་བརྒྱད་དུ་བཟླས་ན་ཉམས་ཆག་ཐམས་ཅད་བསྐངས་ཏེ།ངན་སོང་གསུམ་དུ་ལྟུང་བ་ལས་ཐར་བར་འགྱུར་རོ།། རྣལ་འབྱོར་པ་གང་ཞིག་གིས་ཡི་དམ་དུ་བཅས་ནས་འདོན་ན།མི་དེ་ཚེ་འདི་ལའང་དུས་གསུམ་གྱི་སངས་རྒྱས་ཐམས་ཅད་ཀྱིས་སྲས་ཀྱི་དམ་པར་དགོངས་ནས་སྲུང་སྐྱོབ་མཛད་ལ།ཤི་འཕོས་ནས་ཀྱང་བདེ་བར་གཤེགས་པ་རྣམས་ཀྱི་སྲས་ཀྱི་ཐུ་བོར་འགྱུར་བ་གདོན་མི་ཟའོ།།ཞེས་དང་།
དུས་གསུམ་བདེ་གཤེགས་ཐམས་ཅད་ཀྱི༔
ཡང་སྙིང་ཡི་གེ་བརྒྱ་པ་འདི༔
བདུན་ནམ་ཉི་ཤུ་རྩ་གཅིག་གམ༔
བརྒྱ་དང་རྩ་བརྒྱད་བརྗོད་གྱུར་ན༔
མཚན་མེད་ལྔ་ཡི་སྡིག་པ་བྱང་༔
ཉམས་ཆག་ཀུན་ཀྱང་བྱང་གྱུར་ནས༔
དུས་གསུམ་སངས་རྒྱས་ཐམས་ཅད་ཀྱི༔
སྲས་ཀྱི་དམ་པ་དགོང་པར་འགྱུར༔
ཞེས་གསུངས། དེ་བཞིན་དུ་གསང་སྔགས་རྡོ་རྗེ་ཐེག་པའི་སྒོར་ཞུགས་ནས་རྩ་བ་དང་ཡན་ལག་གི་དམ་ཚིག་ཉམས་ཆག་གང་བྱུང་ཡང་།ཉིན་རེ་བཞིན་རྡོ་རྗེ་སེམས་དཔའ་བསྒོམས་ནས་ཡི་གེ་བརྒྱ་པ་ཉི་ཤུ་རྩ་གཅིག་རེ་བཟླས་ན།དེས་ལྟུང་བ་བྱིན་གྱིས་རླབས་པ་ཞེས་བྱ་སྟེ།ལྟུང་བ་བྱུང་བའི་རྣམ་སྨིན་གོང་ནས་གོང་འཕེལ་དུ་འགྲོ་རྒྱུ་མེད་པ་དང་།ཡི་གེ་བརྒྱ་པ་འབུམ་ཕྲག་གཅིག་བཟླས་ན་ལྟུང་བ་ཐམས་ཅད་རྩ་བ་ནས་དག་པར་སྙིང་པོ་རྒྱན་ལས་གསུངས་ཏེ།
པད་དཀར་ཟླ་བའི་གདན་གནས་པའི།།
རྡོ་རྗེ་སེསས་དཔའ་ལེགས་དམིགས་ཏེ།།
ཡི་གེ་བརྒྱ་པ་ཆོ་ག་བཞིན།།
ཉི་ཤུ་རྩ་རེ་བཟླས་གྱུར་ན།།
ལྟུང་སོགས་བྱིན་གྱིས་བརླབ་གྱུར་ཕྱིར།།
འཕེལ་བ་དུ་ནི་མི་འགྱུར་ཞེས།།
གྲུབ་པ་མཆོག་རྣམས་ཀྱིས་བཤད་པས།།
རྟག་པར་དུ་ནི་ཉམས་སུ་བླང་།།
འབུམ་ཕྲག་གཅིག་ཏུ་བཟླས་གྱུར་ན།།
རྣམ་པར་དག་པའི་བདག་ཉིད་འགྱུར།།
ཞེས་གསུངས་པ་སོགས་མདོ་རྒྱུད་མན་ངག་རྣམས་སུ་ཕན་ཡོན་ཆེ་ཚུལ་མང་དུ་གསུངས།རྒྱུ་མཚན་དེའི་ཕྱིར་ན་འུ་ཅག་རྣམས་གྱིས་ཀྱང་།༼ཀུན་ཕན་རྡོར་སེམས་ཡིག་བརྒྱ་གླིང་༽ཞེས་ཚོགས་པ་འདི་ཇེ་རྒྱས་ཇེ་ལེགས་སུ་གཏོང་ན་མང་པོའི་གདེག་ན་གདུང་པོ་ཞེས་པའི་དཔེ་ལྟར་རང་གཞན་རྣམས་ལ་ཕན་པ་ཆེ་བར་དམིགས་ཏེ་སྒྲུབ་པ་ལེགས་ན།ཚོགས་མི་ཡོངས་ཀྱིས་ཚོགས་པ་འདི་ཉམ་པ་སླར་གསོ་དང་མ་ཉམ་གོང་འཕེལ་དུ་འགྲོ་བ་ལ་འབད་འབུང་བྱེད་པར་སོར་བཅུའི་ཐལ་མོ་སྙིང་ཁར་ཟུམ་དེ་བཀའ་དྲིན་སྙིང་ནས་ལན་བརྒྱར་ཞུའོ།།


ཟླ་བཞི་བའི་ཚེས་ཉེར་དྲུག་ཉིན། རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་པེ་ཅིན་རྒྱལ་ཁབ་གྲོས་ཚོགས་ལྟེ་གནས་ནས་བསྡུས་པའི་རྒྱུད་གཅིག་ལམ་གཅིག་རྒྱལ་སྤྱིའི་མཉམ་ལས་ཀྱི་མཐོ་རིམ་གླེང་སྟེགས་སྐབས་གཉིས་པ་ཚོགས་འགོ་བརྩམས་པའི་མཛད་སྒོར་ཞུགས་པར་མ་ཟད་ཁ་ཡིག་ལ་སྟོབས་ཤུགས་གཅིག་སྒྲིལ་སྒོས་རྒྱུད་གཅིག་ལམ་གཅིག་གི་མཛེས་པའི་མ་འོངས་པ་མཉམ་སྐྲུན་བྱེད་དགོས་པའི་ཞེས་པའི་གསུང་བཤད་གལ་ཆེན་གནང་།
ཞིན་ཧྭ་གསར་འགྱུར་ཁང་གི་གློག་འཕྲིན་ལྟར། ཟླ་བཞི་བའི་ཚེས་ཉེར་དྲུག་ཉིན། རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་པེ་ཅིན་རྒྱལ་ཁབ་གྲོས་ཚོགས་ལྟེ་གནས་ནས་བསྡུས་པའི་རྒྱུད་གཅིག་ལམ་གཅིག་རྒྱལ་སྤྱིའི་མཉམ་ལས་ཀྱི་མཐོ་རིམ་གླེང་སྟེགས་སྐབས་གཉིས་པ་ཚོགས་འགོ་བརྩམས་པའི་མཛད་སྒོར་ཞུགས་པར་མ་ཟད་ཁ་ཡིག་ལ་སྟོབས་ཤུགས་གཅིག་སྒྲིལ་སྒོས་རྒྱུད་གཅིག་ལམ་གཅིག་གི་མཛེས་པའི་མ་འོངས་པ་མཉམ་སྐྲུན་བྱེད་དགོས་པའི་ཞེས་པའི་གསུང་བཤད་གལ་ཆེན་གནང་། ཁོང་གིས་རྒྱུད་གཅིག་ལམ་གཅིག་མཉམ་སྐྲུན་བྱེད་པ་དེས་འཛམ་གླིང་གི་རྒྱལ་ཁབ་སོ་སོའི་འཕེལ་རྒྱས་ལ་གོ་སྐབས་གསར་བ་འདོན་སྤྲོད་བྱས་པ་དང་ཀྲུང་གོའི་སྒོ་འབྱེད་འཕེལ་རྒྱས་ཐད་ལ་རྣམ་པ་གསར་བ་གསར་སྐྲུན་བྱས། ང་ཚོས་མ་འོངས་པར་ཁ་ཕྱོགས་ཏེ་མཉམ་གྲོས་དང་མཉམ་སྐྲུན། མཉམ་སྤྱོད་བཅས་ཀྱི་རྩ་དོན་རྒྱུན་འཁྱོངས་བྱེད་པ་དང་སྒོ་འབྱེད་དང་ལྗང་མདོག སྤྱོད་གཙང་བཅས་ཀྱི་འདུ་ཤེས་རྒྱུན་འཁྱོངས་བྱས་ནས། ཧུར་ཐག་སྒོས་ཚད་གཞི་མཐོ་ཞིང་དམངས་ཚིས་ལེགས་བཅོས་བྱེད་པ་དང་རྒྱུན་མཐུད་དམིགས་འབེན་མངོན་འགྱུར་བྱེད་དགོས་ལ། རྒྱུད་གཅིག་ལམ་གཅིག་མཉམ་སྐྲུན་བྱེད་པ་དེ་སྤུས་ཚད་མཐོ་བའི་འཕེལ་རྒྱས་ཀྱི་ཕྱོགས་སུ་མུ་མཐུད་དུ་མདུན་སྐྱོད་བྱེད་པར་སྐུལ་འདེད་གཏོང་དགོས་ཞེས་ནན་གྱིས་བསྟན།
རྒྱལ་སྲིད་སྤྱི་ཁྱབ་ཁང་གི་ཙུང་ལི་གཞོན་པ་ཧན་ཀྲིན་གྱིས་གླེང་སྟེགས་ཚོགས་འགོ་བརྩམས་པའི་མཛད་སྒོར་འགོ་འཛིན་བྱས།
ཉིན་དེའི་སྔ་དྲོའི་དུས་ཚོད་དགུ་དང་སྐར་མ་སོ་ལྔའི་སྟེང་། ཞི་ཅིན་ཕིང་དང་མཛད་སྒོར་ཞུགས་པའི་ཕྱི་རྒྱལ་གྱི་འགོ་ཁྲིད་པ་རྣམས་མཉམ་དུ་ཚོགས་རར་ཕེབས་པ་དང་ཧན་ཀྲིན་གྱིས་རྒྱུད་གཅིག་ལམ་གཅིག་རྒྱལ་སྤྱིའི་མཉམ་ལས་མཐོ་རིམ་གླེང་སྟེགས་སྐབས་གཉིས་པ་ཚོགས་འགོ་བརྩམས་པ་ཁྱབ་སྒྲོག་བྱས།
ཚོགས་ཐོག་ཏུ་ཞི་ཅིན་ཕིང་གིས་གསུང་བཤད་གལ་ཆེན་གནང་། ཁོང་གིས་བསྟན་དོན། རྒྱུད་གཅིག་ལམ་གཅིག་མཉམ་སྐྲུན་བྱེད་པའི་དམིགས་ཡུལ་ནི་མཉམ་སྦྲེལ་མཉམ་མཐུད་གཅིག་སྡུད་བྱེད་པ་དང་དངོས་གཉེར་མཉམ་ལས་གཏིང་ཟབ་ཏུ་སྤེལ་ཞིང་ལག་རྡང་སྦྲེལ་ཏེ་མིའི་རིགས་ཀྱི་མདུན་དུ་གནས་པའི་ཉེན་ཁ་དང་འགྲན་རྩོད་སྣ་ཚོགས་ལ་ཁ་གཏད་འཇལ་ནས། གཉིས་ཕན་མཉམ་རྒྱལ་དང་མཉམ་དུ་འཕེལ་རྒྱས་སུ་འགྲོ་བ་མངོན་འགྱུར་བྱེད་རྒྱུ་དེ་ཡིན། ཕྱོགས་སོ་སོས་མཉམ་དུ་འབད་བརྩོན་བྱས་འོག སྐབས་དང་པོའི་མཐོ་རིམ་གླེང་སྟེགས་ཀྱི་གྲུབ་འབྲས་སྣ་ཚོགས་བདེ་བླག་ངང་དངོས་འབེབས་བྱས་པ་དང་རྒྱལ་ཁབ་དང་རྒྱལ་སྤྱིའི་རྩ་འཛུགས་བརྒྱ་དང་ལྔ་བཅུ་ལྷག་གིས་ཀྲུང་གོའི་བར་ལ་རྒྱུད་གཅིག་ལམ་གཅིག་མཉམ་སྐྲུན་བྱེད་པའི་མཉམ་ལས་ཀྱི་གྲོས་མཐུན་བཀོད། ཨེ་ཤ་ཡ་དང་ཡོ་རོབ་གླིང་སྐམ་ས་ཆེན་མོ་ནས་ཧྥེ་གླིང་དང་གླིང་ཆེན་ཨ་མེ་རི་ཁ་སོགས་ཀྱི་བར་དུ་རྒྱུད་གཅིག་ལམ་གཅིག་མཉམ་སྐྲུན་བྱས་པ་དེས་འཛམ་གླིང་གི་དཔལ་འབྱོར་འཕར་སྣོན་ཐད་ལ་བར་སྟོང་གསར་བ་གསར་སྐྲུན་བྱས་པ་དང་རྒྱལ་སྤྱིའི་ཉོ་ཚོང་དང་དངུལ་གཏོང་ཐད་ལ་སྟེགས་བུ་གསར་བ་ཞིག་འདོན་སྤྲོད་བྱས་པར་མ་ཟད། འཛམ་གླིང་དཔལ་འབྱོར་བཅོས་སྐྱོང་ཐད་ལ་ལག་ལེན་གསར་བ་རྒྱ་སྐྱེད་པ་དང་། རྒྱལ་ཁབ་སོ་སོའི་མང་ཚོགས་ལ་བདེ་སྐྱིད་སྐྲུན་པའི་ཐད་ལ་བྱས་རྗེས་གསར་བ་བཞག་པས། ཐུན་མོང་གི་གོ་སྐབས་བགྲོད་ལམ་དང་དར་རྒྱས་བགྲོད་ལམ་དུ་གྱུར་ཡོད་ཟེར།
ཞི་ཅིན་ཕིང་གིས་ཀྲུང་གོས་བཅོས་སྒྱུར་སྒོ་འབྱེད་ཀྱི་བྱེད་ཐབས་གལ་ཆེན་རབ་དང་རིམ་པ་སྤྱད་དེ་ལམ་ལུགས་རང་བཞིན་དང་སྒྲིག་གཞི་རང་བཞིན་གྱི་བཀོད་སྒྲིག་ལ་ཤུགས་བསྣན་ནས་ཆུ་ཚད་མཐོ་བའི་ཕྱི་ཕྱོགས་སྒོ་འབྱེད་ལ་སྐུལ་འདེད་གཏོང་རྒྱུ་ཁྱབ་སྒྲོག་མཛད། གཅིག སྔར་ལས་ཆེ་བའི་ཁྱབ་ཁོངས་སུ་ཕྱི་དངུལ་ཚོང་རར་ཞུགས་ཚད་རྒྱ་བསྐྱེད་དགོས། གཉིས། སྔར་ལས་ཤུགས་ཆེ་བའི་སྒོ་ནས་ཤེས་བྱའི་ཐོན་དབང་སྲུང་སྐྱོབ་ཀྱི་རྒྱལ་སྤྱིའི་མཉམ་ལས་ལ་ཤུགས་སྣོན་དགོས། གསུམ། སྔར་ལས་གཞི་ཁྱོན་ཆེ་བའི་སྒོ་ནས་ཚོང་རྫས་དང་ཞབས་ཕྱིའི་ནང་འདྲེན་ཇེ་མང་དུ་གཏོང་དགོས། བཞི། སྔར་ལས་ཕན་ནུས་ལྡན་པའི་སྒོ་ནས་རྒྱལ་སྤྱིའི་ཆེ་ཕྱོགས་དཔལ་འབྱོར་སྲིད་ཇུས་ལག་བསྟར་བྱེད་དགོས། ལྔ། སྔར་ལས་ལྷག་པའི་སྒོ་ནས་ཕྱི་ཕྱོགས་སྒོ་འབྱེད་སྲིད་ཇུས་ལག་བསྟར་དང་དངོས་འབེབས་བྱེད་པར་མཐོང་ཆེན་བྱེད་དགོས་ཟེར།
ཨུ་རུ་སིའི་ཙུང་ཐུང་ཕུའུ་ཅིན་དང་ཨེ་ཅིབ་ཀྱི་ཙུང་ཐུང་སེ་ཞི། མཉམ་འབྲེལ་རྒྱལ་ཚོགས་ཀྱི་དྲུང་ཡིག་ཆེན་མོ་ཀུའུ་ཐི་ལོས་སི་སོགས་ཀྱིས་མཛད་སྒོའི་སྟེང་ཤིས་ཚིག་ཕུལ། ཁོ་ཚོས་བཤད་རྒྱུར། རྒྱུད་གཅིག་ལམ་གཅིག་མཉམ་སྐྲུན་གྱི་གྲོས་འགོ་བཏོན་པ་དེས་རྒྱལ་ཁབ་སོ་སོས་ཀྲུང་གོ་དང་གྲོགས་པོའི་མཉམ་ལས་རྒྱ་བསྐྱེད་པ་དང་ཁུལ་ཁོངས་དང་འཛམ་གླིང་གི་དཔལ་འབྱོར་གཞི་གཅིག་ཅན་ལ་རོགས་འདེགས་ནུས་པ་འདོན་སྤྲོད་བྱས། ཕྱོགས་སོ་སོས་མུ་མཐུད་དུ་རྒྱུད་གཅིག་ལམ་གཅིག་མཉམ་སྐྲུན་བྱེད་པར་རྒྱབ་སྐྱོར་བྱས་ཏེ། འཕེལ་རྒྱས་འཐབ་ཇུས་འབྲེལ་མཐུད་ལ་ཤུགས་སྣོན་པ་དང་ཁྱབ་ཁོངས་སོ་སོའི་དངོས་གཉེར་མཉམ་ལས་རྒྱ་བསྐྱེད་ནས་མིའི་རིགས་ཀྱི་ལས་སྐལ་གཅིག་བསྡུས་ཀྱི་ཐུན་མོང་ཚོགས་པ་མཉམ་སྐྲུན་བྱེད་འདོད་ཡོད་ཟེར།
ཏེན་ཞའོ་ཞང་དང་དབྱང་ཅེ་ཁྲི། ཧུའུ་ཁྲུན་ཧྭ། ཧོང་ཁུན་མེན། ཚེ་ཆི། ཝང་དབྱི། ཞོ་ཅན། ཀྲའོ་ཁི་ཀྲི། ཧི་ལིས་ཧྥིན་སོགས་གླེང་སྟེགས་ཚོགས་འགོ་བརྩམས་པའི་མཛད་སྒོར་ཞུགས། །
རྩོམ་སྒྲིག་པ། རྡོ་རྗེ་བསམ་འགྲུབ།


ཟླ་བ་འདིའི་ཚེས་༢༧གྱི་ཉིན་བོད་ཀྱི་བླ་ན་མེད་པའི་དབུ་ཁྲིད་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་རྒྱ་གར་གྱི་རྒྱལ་ས་ལྡི་ལིའི་ཉེ་འགྲམ་དུ་ཡོད་པའི་ཨུ་ཊར་པར་སྡེ་ཤིའི་མངའ་སྡེའི་ས་གནས་Sahidabadདུ་ཡོད་པའི་DAVསློབ་གྲྭའི་སློབ་ཕྲུག་༣༠༠༠ལྷག་ཙམ་ཞིག་ལ་གཞི་རྩའི་འགྲོ་བ་མིའི་ཐོབ་ཐང་གོང་འཕེལ་དུ་གཏོང་ཕྱོགས་སྐོར་བཀའ་སློབ་གསུང་བཤད་གནང་ཡོད་པའི་སྐོར་འདི་གའི་གནས་ཚུལ་མཁོ་གཏོང་བ་ཚེ་རིང་དབང་རྒྱལ་ལགས་ཀྱིས་བཏང་བའི་གནས་ཚུལ་ཞིག་གསན་རོགས་གནང་།


ལོ་བརྒྱའི་སྡིག་སྒྲིབ།༼ སྙན་ངག་རིང་མོ ༽
༡
ང་རང་མུན་ནག་གི་ལག་མཐིལ་དུ་སྐྱེས་དུས
སྨྱོན་པའི་ཟིན་ཐོ་ཞིག་དང་ཁྭ་ཏའི་གཟེངས་རྟགས་ཤིག
མིག་གི་སྒེའུ་ཁུང་དུ་ས་རྡུལ་གྱིས་བརླན་ཡོད་ལ
ནམ་མཁའ་ཐེད་པོ་ཞིག་གི་ཁ་དོག་ཀྱང
མུན་ནག་གི་ས་ཁྲ་ཞིག་ལ་འདྲེས་ནས་ཡོད
ལྕགས་ཐབ་ཀྱི་ངར་དྲི་ཡིས
རྔུལ་ཆུ་ནག་པོ་ཞིག་དེ་མུར་བསྐམས་ཤིང
བ་སྤུའི་ཚོམ་ནི་ཧར་གྱིས་བྲེགས་སོང
དེ་དུས རླུང་གིས་དེད་པའི་རྐྱང་རྒོད་ཅིག
རང་དབང་གི་གཡང་གཟར་ལ་མཆོངས་པ་ནི
སྐྱེ་བ་སྔོན་མའི་རྨི་ལམ་དེ་རྨིས་པས་ཡིན་སྲིད
བྱ་གླག་ཅིག་གིས་ནམ་མཁར་གྱེན་ལོག་བྱས
གཤོག་པས་མདའ་གྲི་བཟུང་ཏེ་གྱེན་ལོག་བྱས
ཡང་ན དཀར་ལ་ནག་པོའི་སྤྲིན་པར་གྱེན་ལོག་བྱས
ལས་དབང་གི་ལྷན་པ་མང་པོའང
སྐྱི་སྤགས་བཤུ་བ་ལྟར ས་ཤུན་བཀོག་པ་བཞིན
ཐལ་བ་སྤར་མོ་གང་སྨོན་ལམ་གྱི་ཚབ་ཏུ་ཆུ་ལ་བཏབ
དོང་རིམ་པ་དགུ་ལས་སྐྱེས་པའི་མེ་ཏོག་དག་གི་དྲན་པ་གསོས
རྡོ་བ་མང་པོ་ཞིག་གི་སེམས་ཐོག་ཏུ་ཆུ་བླུགས
ནད་རྙིང་གི་རྨ་ཁ་རུ་རས་ཐུམ་ཡང་ཡང་རྒྱབ
དེ་ལྟར མཚན་མོ་རྡོག་པས་བརྫིས་ནས
ཁྱེད་ཕྱོགས་སུ་གོམ་པ་ནན་གྱིས་བཞག་དུས
ཡིད་ཚིམ་པའི་སྐྱེ་རེངས་ཤིག་སྐྱེ་བ་འདི་ལ་མི་འདུག
རློམ་ཆོག་པའི་དབྱར་ཁ་ཞིག་ན་ཚོད་འདི་ལ་མི་འདུག
ངལ་དུབ་ཀྱིས་ལུས་པོ་གཅུར་བ་དེ
སེམས་ཀྱི་མཐིལ་ལ་རྡོ་ཕུང་ཉིལ་བ་འདྲ
སུན་སྣང་གིས་རྣམ་ཤེས་རྨས་པ་དེ
ཚོར་བ་ཡི་གདོང་ལ་ཁ་བ་བབས་པ་དང་ཅི་འདྲའི་མཚུངས་ཨང
ཉིན་མཚན་གྱི་འདྲེས་མཚམས་སུ་སྙན་ངག་ཅིག་བྲིས་པས
ཐོད་རུས་ཀྱི་ཉིན་སྲིབ་ལ་སྡིག་སྒྲིབ་ཀྱི་སྨུག་པ་འཁོར་སོང
ཕྱིར་དྲན་གྱི་གཙང་བོའང་མུ་ནས་མུ་རུ་བཞུར་སོང
སྐབས་སྐབས་སུ མིག་ཆུ་ལྡོག་འགའ
སྙུག་རྩེ་ནས་ལྷོད་ཀྱིས་ལྷ་ཡུལ་ལ་བབས
ཞག་མ་གྱ་དགུ་ལ་ཁྱོད་གཅིག་པུ་དྲན
ཁྱོད་ཀྱི་མཆིན་པའི་དྲོ་འཁྱག་དང་ཁྲག་གི་ཁ་དོག་དྲན
ད་དུང ཁྱོད་ཀྱི་སེམས་སུ་རུམ་པའི་ལོ་ཟླ་དེ་དག་དྲན
དྲན་དྲན་མཐར་ང་རང་ཉིད་དྲན་དུ་བཅུག་སོང
ལོ་མ་ཞིག་ལ་ཤར་བའི་ལོ་རྒྱུས་སེར་པོ་དེ
སྟོན་རླུང་གིས་ཆུ་ཕྲན་ཞིག་ལ་བསྐུར་དུས
རྒྱང་རིང་གི་གངས་རི་དག་འགུལ་ཞིང
གནམ་མཐའི་མཚོ་མོ་སྐྱོམ་པ་ནི
སྐད་ཆ་དཀར་པོ་ཞིག་མེ་ལ་ཚིགས་སོང་བས་ཅི་ལ་མི
༢
ཕྱིར་མི་ལྡོག་པའི་བློ་སྤོབས་ཀྱིས
བྲང་གི་མི་ཡུལ་ལ་ལྕགས་རི་བསྐོར་ཞིང
མིག་གི་བཙན་རྫོང་ལ་མེ་ཏོག་མང་པོ་བཏབ་བྱུང
དེ་བས ང་རང་ཁེར་རྐྱང་དུ་འགྲོ་དགོས་པ་དང
ཐོད་ལ་སྤྲིན་པ་བཏེགས་ཏེ་འགྲོ་དགོས་པའང་འདི་ཡིན
གཞན་གྱིས་བཤད་ན་ང་ནི་ཁྭ་ཏ་ཞིག་རེད་ཟེར
དྲང་མོར་བཤད་ན ང་ནི་ཕོ་རོག་ཅིག་ཡིན
རླུང་དམར་འུར་འུར་ཁྲོད་གཤོག་པ་བརྐྱོངས་ཐུབ་པའི་ཕོ་རོག་ཅིག
ཡང་ན རླུང་དམར་ཁྲོད་རང་དབང་འཚོལ་མཁན་གྱི་ཕོ་རོག་ཅིག་ཡིན
རང་དབང་གི་འཚོ་བ་འཚོལ་མཁན་གྱི་ཕོ་རོག་ཅིག
ས་འདམ་གྱི་སེང་གེ་ཞིག་མཚན་མོའི་གཙང་བོར་བརྒལ་སོང
ཤོག་བུའི་ཁྱུང་ཆེན་ཞིག་ནམ་མཁར་འཕུར་སོང
ཡུལ་མི་དག་གི་དད་པའང་རླུང་གིས་དེད་སོང
སྐར་མ་སྐེ་རྒྱན་དུ་བཏགས་པའི་བུ་ཆུང་ཞིག
རྩྭ་སྤུང་ཞིག་ལ་འཇུས་ནས་ཡང་ཡང་ངུས
ངུས་ནས་ས་གཞི་བརླན་པར་བྱས་སོང
ཞྭ་མོ་ནག་པོ་ཞིག་སྐུད་ནག་གིས་གཙག་གྲུབ་བྱས་པ་དེ
གངས་རི་དཀར་པོ་ཞིག་ལ་བཙན་གྱིས་གཡོག་ཀྱང
ལྡེབས་རིས་སུ་བརྐོས་ཡོད་པའི་བློ་གྲོས་ཀྱི་ཁ་དོག་ནི
ཇི་སྲིད་བར་དུ་དྲི་མེད་དྭངས་གཙང་གིས་བཞུར་ངེས
སྙོམས་པར་མོས་དྲག་པ་དེ་ཅིའི་ཕྱིར
ངག་ལ་སྒོ་ལྕགས་རྒྱག་པ་དེ་ཅིའི་ཕྱིར
ཁྱོད་ནི་སུ་ཞིག་ཡིན གང་ལྟར
ཀུན་ལ་དབང་བའི་ནམ་མཁའ་ཡིན་མི་སྲིད
༣
གནམ་སའི་མཚམས་ནས་འཕྱུར་བའི་ས་རྡུལ
རྒྱ་མཚོའི་གཏིང་ནས་སྐྱེས་པའི་མེ་ཏོག
སེམས་པའི་ཉིན་སྲིབ་ནས་བབས་པའི་ཁ་བ
ཡང་ན ཚོར་བའི་མཇིང་ལ་བཏགས་པའི་སྐད་ཆ་དག
ལོ་ཟླའི་རྩུབ་བརྡར་ཁྲོད་ཉི་མ་བཞིན་དུ་གསལ་ངེས
གངས་རི་ཡར་ལ་འཕག་པའི་སླད་དུ
མུན་པའི་སྒེའུ་ཁུང་ཕྱེ་བའི་ཆེད་དུ
ང་རང་ལྕགས་ཀྱི་ཚེར་མ་བཞིན
ཁྱེད་ཀྱི་མིག་གི་སྲུབས་ཀ་རུ་སྐྱེས་ཡོད
ཡིན་ནའང སྲ་མཁྲེགས་ལ་གློ་བ་གླན་མཁན་གྱི་ཁྱོད་རང
ཨུ་ཚུགས་ཀྱིས་རི་ཚོགས་ལ་ཁེན་ནས
མུན་པའི་ནང་ལ་ག་ལེར་ལོག་སོང
སུས་ཀྱང་གོ་མྱོང་བའི་གཏམ་རྒྱུད་དེ
འགོ་རྩོམ་དུས་ཀྱང་ནག་པོ་ཞིག་ཡིན་ལ
མཇུག་བསྡུ་དུས་ཀྱང་ནག་པོ་ཞིག་རེད
དེ་བས དེ་བཤད་མཁན་གྱི་མིའང་ནག་པོ་ཞིག་ཡིན
ཁ་རོག་གེར་ཁེར་རྐྱང་གིས་ངུས་པ
གང་འདོད་དུ་རྒྱུ་མཚན་མི་འདྲི་རོགས
ཡོད་ཚད་རྨི་ལམ་གྱི་ཚབ་ཏུ་ངུས་པ་ཡིན
རེ་བ་རུམ་གང་ཁྱེར་ནས་ལམ་ལ་ཆས་ནའང
རེ་བའི་དབྱར་ཁ་དེ་སླེབས་མི་སྲིད་པ
འདི་ལྟར ཁྱོད་རང་ཆུ་རྙོག་ལྟར་བཞུར་བས་རེད
ངས་བདེན་མིན་གྱི་རི་རྩེ་ཇི་ལྟར་བསྟན་ཡང
ངས་དཀར་ནག་གི་ཡི་གེ་ཅི་ཙམ་བྲིས་ཀྱང
ཤིང་དང་རྡོ་བ་འདྲ་བའི་ཁོ་ཚོ་ལ
ཁྲག་དང་མིག་ཆུ་མི་འདུག
དྲན་པ་དང་གདུང་བ་མི་འདུག ཚོར་བ་མི་འདུག
དབྱངས་རྟ་ནག་པོ་ཞིག བག་ཆགས་རློན་པ་ཞིག
མུན་པ་གདུ་བའི་དོང་ནང་དུ་འཕྱུར་སོང
རུས་པ་ནག་པོ་ཞིག སྐྲ་ལོ་སྐྱ་བོ་ཞིག
འོད་ཀྱི་སྲུབས་ཀ་ནས་རྙིད་ཀྱང་རྒས་སོང
དེ་དུས སྙིང་གི་གྲོག་རོང་དུ་ལྕེབས་པའི་འབྲོང་རྒོད་དག
སེམས་ཀྱི་གངས་འདབས་སུ་ད་དུང་གསོན་ཡོད
ཁ་བྱང་མེད་ལ་མིང་ཡང་མེད་པའི་མི་ཞིག
ལམ་ཕྲན་ཐེད་པོ་ཞིག་ལ་དུངས་དྲག་ནའང
ཁ་རླངས་བཙན་པོ་ཞིག་གི་སྡིག་སྒྲིབ་ཀྱིས
ལས་དབང་གི་སྒྲོག་ལ་རྒྱབ་པས
ཚོན་མདངས་ཀྱི་མིང་ཐོ་ཞིག
ཁྱེད་ཀྱི་སྒོ་བྱང་དུ་འགྱུར་བར་སྨོན
༤
ཚིག་གིས་མཚོན་མི་ཐུབ་པའི་ན་ཟུག་གི་ཚོགས
ཁྲག་གི་སྦུབས་སུ་བརྒྱུད་ནས་ཐོད་ཀྱིས་འཕྱུར་པ
ཁྱེད་ཀྱི་ནམ་མཁའ་ནས་རྒོད་པོ་ཤི་བས་ཡིན
སྐྱོ་བའི་རི་མོ ངུ་བའི་དབྱངས་ཡིག
ཡང་ན དུར་ཁྲོད་ཀྱི་སྣང་བ་བར་མ་ནི
དམྱལ་བའི་ཞིང་ཁམས་སུ་དབྱར་ལྟར་སྨིན
སྦར་ཆོག རྣམ་ཤེས་སྦར་ཆོག བརྩེ་བ་སྦར་ཆོག
སྙན་ངག་དང་ཚིག་འབྲུ་རེ་རེ་སྦར་ཆོག
ཁྱོད་ནི་ན་ནིང་ཚིག་པའི་མེ་ཏོག་དེ་ཨེ་ཡིན
ཁྱོད་ནི་ད་ལོར་ཐལ་བར་གྱུར་བའི་ལྕི་བ་དེ་ཨེ་ཡིན
དེ་དུས ང་བཟི་མྱོང རབ་ཏུ་བཟི་མྱོང
སྐྱོའང་མྱོང ཤིན་དུ་སྐྱོ་མྱོང
མཐའ་འཁོར་གྱི་རྡོ་བ་འདྲ་བའི་མི་དག
འཁྱག་ཐག་ཆོད་པའི་རོ་ལྟར ཡང་ན ལྕགས་ལྟར
ཉག་ཁ་རྫོབ་པོ་དེ་རུ་ལུས་ཡོད
རང་དབང་གི་སྤང་ཐང་དེ་གཞན་ལ་འགྱུར་རྗེས
ལུ་གུ་ཞིག་གི་ས་གཞི་རྡུལ་གྱི་རྨས་སོང
རི་གླུ་དགུ་ཚིག་ཅན་དེ་སྨུག་པའི་པང་ནས་བླངས་ཡོད
བཞོ་དབྱངས་སྒལ་ཚིགས་ཅན་དེ་སེམས་ཀྱི་ལྷས་ནས་བཀུག་ཡོད
ཁང་ལེབ་སྐྱ་བོ་དེའང་དུས་ཀྱི་མཆེ་བར་ན་འདར
ཐག་དྲུད་བྱས་པའི་འབྲོང་ཁྱུ་ཤི་སོང
འཇའ་ཚོན་གྱི་ཟེགས་མ་ས་རུ་འཐོར་སོང
ལམ་འགྲམ་གྱི་ལྗོན་པ་དག་ཀྱང་ཤི་སོང
རྒྱང་རིང་གི་མགྲོན་པོ་དེ་ག་ལེར་ཕེབས་དུས
ཕ་ཡུལ་གྱི་སྙིང་རྩིད་མེ་ལ་ཤོར་བ་ཚོར་བྱུང
དེ་བས ཁ་དོག་མེད་པའི་ཉི་འོད་ཀྱི་ཁ་ཡིག་ནི
ནམ་ཡང་ཕམ་མི་སྲིད་ཅེས་པ་དེ་ཡིན་སྲིད་ཨང
ཡིད་ཆས་ཀྱི་མེ་ལོང་དུ་ཤར་བའི་རི་མོ
ལག་པའི་མཐིལ་དུ་བརྩིགས་པའི་ཕོ་བྲང
དྲན་པའི་བརྙན་རིས་སུ་ཇི་ལྟར་བྲིས་ནའང
ཁྱེད་ཀྱིས་དོན་ལོག་གིས་ང་རང་ཐེངས་མང་བསད་མྱོང
ཁྱེད་ཀྱིས་ཞེན་མདའ་ཡིས་ང་རང་གང་མང་རྨས་མྱོང
འདི་ནི་སྐྱེ་བ་ཕྱི་མའི་ལས་དབང་ཞིག་ཡིན
ལས་དབང་གི་འཐབ་ར་ཞིག་ཡིན
བྱམས་པ་ནི་བརྩེ་བའི་ལྷ་ཞིག་ཡིན་ཟེར
འདས་ལོག་གི་བདེ་སྨོན་ཚར་འགའ
ས་སྲོད་ལ་ངག་ནས་བཙན་གྱིས་བཟློས་ནའང
བདེ་སྐྱིད་ཀྱི་སྐར་མདའ་མང་པོས
དྭངས་གཙང་གི་ནམ་མཁའ་གཤགས་ནས་བུད་སོང
མཛེས་སྡུག་གི་ཐང་ཆེན་བརྒལ་ནས་བུད་སོང
སྐབས་སྐབས་སུ ཡིད་ཀྱི་ས་མཚམས་སུ་སླེབས་ན
ངས་རང་གི་གཏམ་རྒྱུད་ཁྱོད་ལ་བཤད་ངེས
༥
འཆི་བ་ནི་སྙན་ངག་ཅིག་གི་རྟོག་པ་ཡིན་པས
བཙུན་པ་ཞིག་གི་རལ་བའང་ཡིན་ཆོག
འཇིགས་པ་ནི་ཁ་བ་ཞིག་གི་ལང་ཚོ་ཡིན་པས
ནད་པ་ཞིག་གི་སྨན་ཡིག་ཀྱང་ཡིད་སྲིད
རྒྱུ་ཉོག་ཅན་གྱི་རི་བོ་ཞིག་གི་རུལ་དྲི་ཚོར་བས
བྱིས་པ་ཞིག་གི་རྨི་ལམ་གསར་བ་ཞིག་རྨིས་བྱུང
རྩྭི་ཤིང་གི་འཇིག་རྟེན་ལས་མེ་ཏོག་བཞད
མཚན་མོའི་མཚན་ཁུ་རུ་ཡུག་པོ་སྐྱེས
ཡང་ན ངག་གི་མཚོ་འགྲམ་དུ་མུན་པ་འཁྲུངས
རང་ལ་ཡོད་པའི་ངོ་གདོང་གི་གཟུགས་བརྙན་ཁྲ་ཁྲ
གཙང་བོ་ཞིག་གི་སྐད་ཆ་ལས་འོད་དུ་འཚེར་ནའང
ཆེས་འཇམ་མཉེན་གྱི་གཤོག་པ་ཕྲ་མོ་དེ
སྤྲིན་པའི་མེ་ཏོག་སྟེང་ནས་བརྐྱངས་ཏེ
ཡིད་འོང་གི་ཟིན་བྲིས་ཤིག་ཏུ་བབས་ཡོད
རྒྱུ་མཚན་དར་སྐུད་འདྲ་ཞིག་ཡོད་པ་ནི
ནམ་ཡང་མིག་གི་ཁབ་རྩེ་རུ་ལྷོད་ཀྱིས་བབས་པ་དེ་རེད
སྙིང་ཉེ་ཁྱོད་ལ་སྙིང་ཉེ་བའི་སྡེར་མ་ཞིག་ཡོད
སྡེར་མ་དེའི་མིང་ལ་ཕ་ཡུལ་ཞེས་བཏགས་ཆོག
སྡེར་མ་དེའི་ནང་དུ་ཁྱོད་ཀྱིས་ཅི་ཡང་ཟས་ཆོག
ཡང་ན ཅི་ཡང་བཤད་ཀྱང་ཆོག
ཀྱེ ང་ནི་གྲིབ་མ་ཞིག་གི་ཤི་རོ་དེ་རེད་མ་བསམ
ང་ནི་ཁྱེད་ལ་སྲོག་ལེགས་སྐྱེས་སུ་འབུལ་མཁན་དེ་ཡིན
ང་ནི་ཁྱེད་ལ་མིག་གི་དཔལ་ཡོན་གནང་མཁན་དེ་ཡིན
ནམ་ཡང་ལྷོད་མི་སྲིད ལྷོད་ནའང་འཆི་མི་སྲིད
སྲོག་གི་ཁྲག་དམར་གྱི་གདུ་འཕྱུར་དེ་བསམ་ནས
བློ་གྲོས་ལ་ས་རྡུལ་ཆགས་ནའང
རིག་པ་ལ་བཙའ་ཆགས་ནའང
ང་ནི་ཁྱེད་ལ་བློ་དཀར་གྱི་ཁྭ་ཏ་དེ་ཡིན
ཁྭ་ཏ་རྟུལ་ཕོད་ཅན་དེ་ཡིན
2014.12.28ཉིན་འགོ་བརྩམ།
2015.2.26མཚན་མོར་གྲུབ།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


རྒྱལ་སྤྱིའི་བོད་དོན་འབྲེལ་མཐུད་ཁང་གིས་གོ་སྒྲིག་གནང་སྟེ་མེཀ་སི་ཁོའི་རྒྱལ་སའི་ནང་ བྱང་དང་ལྷོ་ཨ་རི་ཁུལ་གྱི་གཞུང་འབྲེལ་མ་ཡིན་པའི་བོད་དོན་ཚོགས་པ་ཁག་གི་ཉིན་གསུམ་གྱི་ཚོགས་འདུ་ཞིག་ཚོགས་ཡོད་པ་དེ་ ཕྱི་ཟླ་དགུ་པའི་ཚེས་༣ རེས་གཟའ་ཉི་མའི་ཉིན་མཇུག་འགྲིལ་ཡོད་ཅིང་ ཚོགས་འདུ་དེར་མངའ་ཁུལ་གྱི་བོད་དོན་ཚོགས་པ་ཁག་གི་སྐུ་ཚབ་འཐུས་མི་ཁྱོན་༤༠ལྷག་ཙམ་ཞིག་ཚོགས་ཞུགས་གནང་ཡོད་པ་


འཁྲུལ་སྣང་།
ཉི་འོད་འཇམ་པོས་བཀྲ་ཤིས་ཀྱི་ལུས་ལ་སྨྲ་མི་ཤེས་པའི་བདེ་སྐྱིད་ཀྱི་ཚོར་སྣང་སྟེར། དེ་དུས། བཀྲ་ཤིས་སྔ་དྲོའི་དུས་ཚོད་བཅུའི་སྟེང་ཡར་ལངས་ནས་སྒོ་རུ་འབུད་སྐབས་རེད། ནམ་ཟླ་དགུན་ཁ་དེར། བཀྲ་ཤིས་སྡོད་པའི་གྲོང་རྡལ་ལ་མཚོན་ན་ཉི་འོད་འདི་འདྲའི་འཇམ་པོ་ཞིག་བྱུང་མྱོང་མེད་པ་འདྲ། ཁ་སང་། ས་རྡུལ་འདྲེས་པའི་ཙག་རླུང་གིས་འགྱིག་ཁུག་གི་གད་སྙིགས་ཁུར་ཏེ་གྲོང་རྡལ་གྱི་སྲང་ལམ་གང་སར་འཕུར་ཞིང་མིག་ཟུང་ཕྱེ་དཀའ་བར་གྱུར་མོད། དེ་རིང་གི་མཁའ་དབུགས་ནི་དབྱར་ཁ་སླེབ་པ་བཞིན། བཀྲ་ཤིས་ཀྱིས་ཚི་ལེན་དཔུང་རྗེན་ཞིག་གྱོན་ནས་ལག་པ་གཉིས་ནམ་མཁའ་རུ་གཡུག་གིན་ཐད་ཀར་མདུན་ཐད་དུ་བཞག་པའི་གད་སྙིགས་སྒམ་དེ་གཟས་ནས་སོང་། གད་སྙིགས་གང་སར་གཏོར་ཡོད་པར་མ་ཟད། གཅིན་སྐྱག་གིས་ཁྱབ་འདུག་པའི་སྲང་གྱོག་གི་གྲུ་ཟུར་དེར་བཀྲ་ཤིས་ཀྱིས་བདེ་སྣང་ངང་གཅིན་བཏང་། ཉི་འོད་ལམ་ལམ་ཁྲོད་གཅིན་གཏོང་དུས་ལུས་ཡོངས་ལ་བདེ་སྣང་གིས་ཁྱབ།
ཉི་འོད་ཁྲོད་བཀྲ་ཤིས་ཀྱི་ངོ་གདོང་དཀར་ལམ་ལམ་བྱེད་ཅིང་མིག་ཟུང་ནག་ཀྲིག་ཀྲིག་བྱེད། གཟུགས་རིང་ཐུང་འོས་ཤིང་འཚམས། ཉི་འོད་ཁྲོད་ཁོས་དེ་ལྟར་གཅིན་གཏོང་བཞིན་པའི་སྐབས་སུ་བུ་མོ་ཞིག་གིས་མེ་མདའ་ཞིག་གད་སྙིགས་སྒམ་དུ་གཡུག་པ་མཐོང་། ཁོའི་སེམས་ལ་འཚུབ་ཆ་སྐྱེས། ལོ་འདི་གར་རྒྱལ་ཁབ་ཀྱིས་མེ་མདའ་བཀག་འགོག་བྱས་ཡོད་པས། མེ་མདའ་བརྙན་འཕྲིན་ལས་མ་གཏོགས་མཐོང་མི་ཐུབ་པའི་དུས་སུ། ཉིན་དཀར་བུ་མོ་ཞིག་གིས་འདི་ལྟར་གད་སྙིགས་སྒམ་དུ་འཕེན་སྲིད་དམ། བུ་མོ་དེའི་ལྭ་བ་ཁྲག་གིས་དམར་པོར་བསྒྱུར་འདུག མོས་མེ་མདའ་དེ་སྤྱད་ནས་ས་འདི་དང་ཐག་མི་རིང་བའི་གནས་ཤིག་ཏུ་མི་ཞིག་བསད་པ་རེད་སྙམ། ཁོས་རང་ཉིད་ཀྱི་ཕྱོགས་བཞི་ལ་བལྟས་པ་ན། སྲང་གྱོག་དེར་མི་གཞན་ཞིག་མཐོང་རྒྱུ་མེད་པས། ཁོ་ལྷག་ཏུ་འཚབ་འཚུབ་དུ་གྱུར་ཞིང་མགྱོགས་མྱུར་ངང་སྲང་གྱོག་དེ་ལས་འབྲལ་བར་བརྩམས།
སྲང་གྱོག་དེ་ལས་འབྲལ་བར་ཁོ་ལ་གདམས་ཀ་གཉིས་ཡོད་དེ། གཅིག་ནི་ཕྱིར་རང་ཁྱིམ་ལ་བགྲོད་པའི་སྐས་ཐེམ་དག་ལས་ཡར་བཞི་ཐོག་ཏུ་འཛེག་དགོས་པ་དང་། གཉིས་ནི་སྲང་གྱོག་ལས་བྲལ་ཏེ་སྲང་ཆེན་དུ་ཞུགས་དགོས་པ་དེ་ཡིན། ཁོས་གདམས་ཀ་གཉིས་ལས་ཕྱི་མ་གདམས། རྒྱུ་མཚན་སྲང་ཆེན་ལ་གོམ་པ་དྲུག་ཙམ་གྱིས་ཞུགས་ཐུབ་པར་མ་ཟད། མི་ཚོགས་ཀྱི་རླབས་རྒྱུན་དུ་ཞུགས་ན་བདེ་འཇགས་ཡིན་སྲིད་སྙམ།
ཡིན་ན་ཡང་། གོམ་པ་དྲུག་ཙམ་མདུན་ལ་སྤོ་རྒྱུ་ནི་ཇི་འདྲའི་དཀའ་ཁག་ལྡན་པ་ཞིག་ཡིན་པ་བཀྲ་ཤིས་རང་ཉིད་མ་གཏོགས་གཞན་གྱིས་རྟོགས་མི་སྲིད། ཁོས་ཏག་ཏག་གོམ་པ་གསུམ་མདུན་དུ་སྤོས་མ་ཐག བུ་མོ་དེས་འཛུམ་མདངས་མེ་ཏོག་འདྲ་བ་ཞིག་སྟོན་བཞིན་ཁོའི་མདུན་བླངས་ནས་བཀག་བྱུང་།
བུ་མོ་དེར་བལྟས་མ་ཐག་བརླན་ཞིང་གཤེར་བའི་གདོང་དང་ལྡེམ་ཞིང་འཕྱོར་བའི་གཟུགས། བྲང་ན་འབུར་བའི་མྱོས་བུམ་སོགས་ལས་རྒྱུས་མེད་ཀྱི་བུ་མོ་དེའི་མཛེས་པ་ལྟ་བས་ཆོག་མི་ཤེས་ཤིང་། བྱིས་པའི་མདངས་དང་ལྡན་པའི་འཇམ་གཉེན་གྱི་ཚོར་བས་ལུས་པོ་གཡོག་སོང་།
“ཁྱོད་བདེ་མོ་ཡིན་ནམ།”
བུ་མོ་དེས། ཁོའི་དཔུང་བར་འཇུ་ཙམ་བྱས་ནས་གྲལ་འགྲིག་པའི་སོ་འཕྲེང་ལས་སྐད་ཆ་དེ་འཐོར་བྱུང་པས། ཁོའི་སེམས་ལ་བདེ་སྣང་གི་ཚོར་བ་སྟུག་པོ་ཞིག་ཁྱབ་བྱུང་།
“ཁྱོད་སུ་ཡིན་ནམ།”
སྐད་ཅིག་དེར། བཀྲ་ཤིས་ལ་སྐྲག་སྣང་སྐྱེ་བ་དང་ལྷན་ཅིག་ཆགས་སེམས་ཞིག་ཀྱང་སྐྱེས་བྱུང་མོད། བུ་མོ་དེས་མདུན་བཀག་ནས་གཏོང་རྩིས་མེད་པས། ཁོ་ལ་སྐྲག་སྣང་སྔོན་ལས་ཀྱང་ལྡབ་འགྱུར་གྱིས་སྐྱེས།
“དེས་ན། ཁྱོད་ཅིའི་ཕྱིར་འབྲོ་བ་ཡིན།”
བུ་མོ་དེས་དེ་ལྟར་བཤད་བཞིན་རུམ་ཁུག་ལས་རྣོ་གྲི་ཆུང་ཆུང་ཞིག་བཏོན་ནས་བཀྲ་ཤིས་ཀྱི་སྐེ་རྩའི་དྲང་ཐད་དུ་གཡུག བཀྲ་ཤིས་ཀྱིས་མོས་ནམ་མཁའ་ནས་ཕྱར་ཡོང་བའི་ལག་མགོ་ནས་བཟུང་སྟེ་ཤུགས་ཀྱིས་དཀྱུ་ཐེངས་ཤིག་གིས་རྣོ་གྲི་ཚུར་འཕྲོག ཡིན་ན་ཡང་། བུད་མེད་དེས་ཟས་བལྡད་པའི་ཚུལ་ཙམ་བསྟན་པས་ཁ་ནང་ནས་ཁྲག་དམར་བརྡོལ་བཞིན་དེ་མ་ཐག་དབུགས་ཆད། དེ་ནི་ཀྲུང་གོའི་དམག་འཁྲུག་གློག་བརྙན་ནང་རྒྱུན་དུ་མཐོང་བའི་གསང་མྱུལ་བ་ཚོས་རང་སྲོག་གཅོད་ཚུལ་དང་འདྲ།
བཀྲ་ཤིས་ཚུལ་དེར་ཧད་སོང་། ཡིན་ཡང་། ཁོས་རང་སྲོག་ཀྱང་སྐབས་འདིར་འཆོར་ལ་ཉེ་བའི་སྐྲག་སྣང་གིས་ཁྱབ་སྟེ། གོམ་གང་མདུན་ལ་སྤོ་དུས། སྐྱེས་པ་ཞིག་དང་སྔོན་གྱི་བུ་མོ་དེ་དང་འདྲ་བ་ཞིག་གིས་རོལ་རྩེད་རལ་གྲི་ཞིག་ལག་ལ་འཆང་བཞིན་ཁོའི་རྒྱབ་ནས་ཐོན་ཞིང་མདུན་བཀག
སྐབས་དེར། བཀྲ་ཤིས་མདུན་གྱི་སྲང་ཆེན་ལ་ཐོན་པར་གོམ་པ་གཉིས་མ་གཏོགས་མེད་ཅིང་། དེ་ལས་མི་ཚོགས་ཡར་གཤར་མར་གཤར་བྱེད་པ་མཐོང་ཐུབ་ལ། མི་ཚོགས་ལས་མི་གཅིག་གིས་ཀྱང་བཀྲ་ཤིས་ཡོང་བའི་སྲང་གྱོག་དེར་མིག་ཟུར་ཙམ་ཡང་མི་བྱེད། བཀྲ་ཤིས་ཀྱིས་རང་ཉིད་སྐྱོབས་པའི་མི་ཞིག་ལ་རེ་ཞིང་སྒུག ཐ་ན་ཁོས་ཨག་རིང་ཞིག་བཏོན་པའང་སྲང་ཆེན་གྱི་འཛེར་སྒྲ་སྣ་ཚོགས་ཀྱིས་མགོ་བསྣན་པ་བཞིན་ནུས་པ་ཅི་ཡང་མི་འདུག
བུ་མོ་དེས་རོལ་རྩེད་རལ་གྲི་ནམ་མཁར་ཕྱར་ཞིང་ཁོའི་སྐེ་རྩར་གཟས་ནས་གཡུག་བྱུང། ཁོས་སྔོན་གྱི་བུད་མེད་དེའི་རྣོ་གྲི་གཡུག་ཐེངས་ཤིག་གིས་སྟབས་ལེགས་ཏེ་བུ་མོ་དེའི་སྐེ་རྩ་དུམ་བུ་གཉིས་སུ་བཏང་། སྐྱེས་པ་དེས་ཁ་པར་ལས་བུད་མེད་གཉིས་བསད་ཚུལ་གཞན་ཞིག་ལ་བརྗོད་ཅིང་རོགས་དམག་མང་པོ་དགོས་ཚུལ་བཤད་ཀྱིན་འདུག
བཀྲ་ཤིས་འཚབ་འཚུབ་ངང་མཆོང་ཐེངས་ཤིག་གིས་སྲང་ཆེན་ལ་ཐོན་ཞིང་། མི་ཚོགས་ལས་ཇི་ལྟར་བྲོས་ནའང་མི་འགས་རྗེས་ན་བདའ་ཡོང་གིན་འདུག ཁོ་རང་ཐབས་ཟད་དེ། ལམ་འགྲམ་དུ་མི་སྐྱེལ་རླངས་འཁོར་ཞིག་བཀག་རྗེས་གྲོང་རྡལ་དང་ཁ་བྲལ། གྲོང་རྡལ་དང་ཁ་བྲལ་ནས་ཡུན་རིང་སོང་ཡང་བཀྲ་ཤིས་ཀྱི་སྙིང་ཆུང་སྟིག་སྟིག་ལྡིང་བཞིན་ཡོད།
དེ་རིང་བྱུང་བའི་དོན་རྐྱེན་ནི་བཀྲ་ཤིས་ལ་མཚོན་ན་བསམ་ཡུལ་ལས་འདས། ཁོ་དུས་ཚོད་བཅུའི་སྟེང་ཡར་ལངས་ཏེ་བཞི་ཐོག་ནས་སྐས་ཐེམ་གྱི་རིམ་པ་བརྩི་བཞིན་གཅིག་ཐོག་ལ་བབས་ཤིང་། ཐད་ཀར་སྒོར་བུད་དེ་མདུན་ཀྱི་གད་སྙིགས་གཏོར་བའི་སྲང་གྱོག་ཏུ་གཅིན་འདོར་དུས། ལག་དམར་ཞིག་དང་འདྲ་བའི་བུ་མོ་ཞིག་གིས་གད་སྙིགས་སྒམ་དུ་མེ་མདའ་འཕེན་པ་མཐོང་། མོས་བཀྲ་ཤིས་གསོད་པར་བརྩམས་པས་བཀྲ་ཤིས་ཀྱིས་མོའི་ལག་གི་རྣོ་གྲི་འཕྲོག་མ་ཐག་རང་ཤི་བརྒྱབ། རྗེས་ནས་སྐྱེས་པ་ཞིག་དང་བུ་མོ་ཞིག་ཐོན་ཏེ། བུ་མོ་དེས་ཁོ་རང་གསོད་པར་རྩོམ་དུས་ཁོ་སྐྲག་མ་འདར་གྱིས་ཤི་ཟིན་པའི་བུ་མོ་དེའི་རྣོ་གྲི་གཡུག་ཐེངས་ཤིག་གིས་བུ་མོ་གཞན་དེའི་སྐེ་རྩ་བྲེགས། ཁྲག་དམར་ལྷོག་ལྷོག་བཞུར་བཞིན་བུ་མོ་དེའང་ཤི། སྐྱེས་པ་དེས་ཁ་པར་ལས་མི་མང་པོ་ཞིག་བོས་ཏེ་ཁོ་གསོད་དགོས་ཟེར།
འདི་དག་ཡོད་ཚད། བཀྲ་ཤིས་ལ་མཚོན་ན་སྐད་ཅིག་ཙམ་ལས་བསམ་བློ་གཏོང་ཁོམ་རྩ་བ་ནས་མེད། བཀྲ་ཤིས་ས་སྟོང་ཞིག་ཏུ་རླངས་འཁོར་ལས་འབབ་དུས། རྗེས་ན་ད་བཟོད་རླངས་འཁོར་གྲངས་མེད་པ་ཞིག་ཡོང་གིན་པ་མཐོང་། དངོས་གནས་བསམ་བློ་གཏོང་ཁོམ་རྩ་བ་ནས་མེད་པར། ཁོ་རང་ལམ་མེད་པའི་རི་གཟར་གྱི་ངོས་སུ་འབྲོ་ཅི་ཐུབ་བྱས། རྗེས་ཀྱི་རླངས་འཁོར་དག་ལས་ཀྱང་མི་མང་པོ་ཞིག་སར་བབས་ཏེ་ཁོའི་རྗེས་སུ་རྒྱུག་གིན་འདུག ངང་ཚུལ་དེ་ནི་འཇར་འགོག་དམག་འཁྲུག་གི་གློག་བརྙན་དག་ལས་བྱུང་བའི་དམག་མིའི་གྲངས་ཀ་ལྟར་བརྗིད་ཉམས་ཀྱིས་ཁོའི་རྗེས་རྒྱུག་གིན་འདུག མྱུར་ཏུ་ཟུངས་ཤིག་ཅེས་པའི་སྐད་འབོད་ཀྱིས་རི་ལུང་ཁྱབ།
བཀྲ་ཤིས་ཀྱི་སྙིང་ཆུང་སྟིག་སྟིག གེ་སར་སྒྲུང་ལས་ཁྲོ་ཐུང་ཟེར་བའི་མི་སྣ་བཞིན་ཕྱི་ཁུང་ཞིག་ཏུ་འཛུལ། ཁོ་རང་ཕྱི་ཁུང་གི་སྟོད་དུ་ཐོན་དུས་ས་སྟེང་ན་རྒྱུག་པའི་མི་དག་གི་གོམ་སྒྲ་གསལ་བོ་ཐོས་པར་མ་ཟད། ཁུང་བུའི་ངོས་སུ་ས་རྡུལ་མར་ཟགས་ཡོང་། ཇི་འདྲའི་མི་མང་པོ་ཞིག་གིས་ཁོ་རང་བདའ་བཞིན་འདུག་ཨང་། ཁུང་བུའི་སྟེང་ནས་ས་རྡུལ་མར་བཞུར་དྲགས་ཏེ་ཁུང་བུའི་ཀླད་དུ་ཨུ་ཁུང་ཆུང་ཆུང་ཞིག་བཏོད་བྱུང་། ཕྱི་ཁུང་གི་ཀླད་དུ་སྤོ་བའི་མི་དག་གི་རྐང་བ་གཉིས་ཀྱང་མཐོང་ཐུབ་ཀྱིན་འདུག
“ ས་འོག་ཏུ་ཡོད་ན་ཡང་རྙེད་ཐབས་བྱེད་དགོས།”
བཀྲ་ཤིས་ཀྱི་སྙིང་ཆུང་སྟིག་སྟིག ཕྱི་ཁུང་ཀླད་ཀྱི་ཨུ་ཁུང་ཇེ་ཆེ་ནས་ཇེ་ཆེར་གྱུར། བཀྲ་ཤིས་ཀྱིས་དེ་ལས་གསལ་བོར་མཐོང་ཐུབ། ཁོ་རང་འཚོལ་བའི་མི་དག་གི་ལོ་བཅོ་བརྒྱད་དུ་སྣང་། གྲངས་ཀ་རི་བོའི་ངོས་ཡོངས་སུ་ནག་ཡོར་ཡོར་བྱེད་པས་ཚོད་དཔག་བྱེད་དཀའ། བཀྲ་ཤིས་ཀྱིས་ཁུ་ཚུར་ལྟ་བུའི་ཨུ་ཁུང་ལས་མིག་ཟུང་ཕྱི་རོལ་ལ་བགྲད་ནས་བསྡད། ངོ་མཚར་བ་ནི་མི་དེ་དག་གི་གཟུགས་རིང་ཚུལ་དང་ལུས་སྟེང་དུ་ཤ་རྒྱས་ཡོད་མེད་གཅིག་མཚུངས་ཡིན་པར་མ་ཟད། དེ་དག་ནི་ཚ་ཚ་དཔར་བ་བཞིན་དབང་བོ་ལྔ་དང་ལུས་ལ་ཁྱད་པར་གཅིག་ཀྱང་མེད་པས། ཕན་ཚུན་བར་དབྱེ་བ་མི་འདུག་ལ། མིག་ཟུང་གིས་ཕར་ཚུར་ལ་བལྟ་དུས་ཚང་མས་ཕྱོགས་གཅིག་ལ་བལྟ་བཞིན་འདུག
བཀྲ་ཤིས་ཀྱིས་མི་དེ་དག་ནི་འཕྲུལ་ཆས་ཀྱིས་ཐོན་སྐྱེད་བྱས་པར་སྙམ། མི་དེ་དག་གི་ཕྱི་ལུས་ལ་ཁྱད་པར་ཅི་ཡང་མེད་མོད། དོན་དངོས་ཀྱི་མི་དང་ཁྱད་པར་ཅི་ཞིག་ཡོད་པའང་ཚོར་དཀའ། མི་དེ་དག་གི་ལྭ་བ་ཧ་ཅང་གཙང་དག་ཡིན་པར་མ་ཟད། ཤ་མདངས་བྱིས་པ་ཞིག་དང་འདྲ། བཀྲ་ཤིས་ཀྱི་སྙིང་ཆུང་སྟིག་སྟིག་ལྡིང་བཞིན་ཁོ་རང་བདའ་ཡོང་བའི་མི་དེ་དག་གི་ལང་ཚོ་ལ་ཡིད་སྨོན་ཡང་སྐྱེས།
བཀྲ་ཤིས་ཧ་ཅང་རྒས་ཏེ་སྐྲ་ཉག་གཅིག་ཀྱང་ལྷག་མེད་ལ། ངོ་གདོང་གཉེར་མས་ཁེབས་ཡོད། ཁོས་ད་ལྟའི་བར་དུ་མི་ཞིག་ལ་གནོད་པའི་ལས་གང་ཡང་བགྱིས་མ་མྱོང་བར་མ་ཟད། ལོ་ལྔ་བཅུའི་ནང་དུ་མི་བསད་དེ་རང་ཉིད་ལ་གཞན་གྱིས་བདའ་འདེད་བྱེད་དགོས་པ་བློ་ཡུལ་དུའང་ཤར་མ་མྱོང་། རང་ཉིད་དུས་ཚོད་བཅུའི་སྟེང་ནས་ཡར་ལངས་པ་ལ་བློ་འགྱོད་སྐྱེས། རང་ཉིད་ཉལ་ནས་མི་སྡོད་པར་སྲང་གྱོག་དེར་གཅིན་འདོར་དུ་ཡོང་བར་དེ་ལས་ཀྱང་བློ་འགྱོད་སྐྱེས། མཇུག་མཐར་རང་ཉིད་ཀྱི་མིག་ཟུང་གིས་བུ་མོ་ཞིག་གིས་མེ་མདའ་གད་སྙིགས་སྒམ་དུ་འཕེན་པ་མཐོང་མེད་ཚེ་དོན་རྐྱེན་གང་ཡང་བྱུང་མེད་ཅེས་རང་གི་མིག་ལ་འཁང་ར་བྱས།
བཀྲ་ཤིས་ཀྱིས་མི་དེ་དག་ལ་བལྟས་བསྡད་ཀྱང་མི་དེ་དག་ས་དེ་དང་ཁ་འབྲལ་བའི་འདུན་པ་མེད་པར་མ་ཟད། རང་རང་སར་སྡོང་བོ་བཞིན་ཀེར་ནས་བསྡད་བྱུང་། འགུལ་རྒྱུ་ཙམ་ཡང་མེད་པར་བསྡད་བྱུང་། བཀྲ་ཤིས་ཀྱིས་ཨི་ཁུང་ལས་ཕྱི་རོལ་གྱི་གནས་ཚུལ་མིག་གིས་མཐོང་ཐུབ་ཀྱང་སེམས་ཁམས་བདེ་ལ་འབབ་ཐབས་བྲལ། འདི་འདྲའི་མི་མང་པོ་ཞིག་གིས་ཁོ་རང་འཚོལ་བཞིན་འདུག ཁོ་དེ་རིང་ཐར་ཡང་སང་ཉིན་ཐར་མི་ཐུབ་པ་དང་། སང་ཉིན་ཐར་ཡང་གནང་ཉིན་ཐར་མི་ཐུབ་བསམ་བཞིན་མི་ཚེ་འདིར་ཕྱིར་འདང་ཞིག་བརྒྱབ། མི་ཚེ་ནི་སྐད་ཅིག་ཙམ་རེད། ལོ་ལྔ་བཅུའི་བར་དུ་རང་ཉིད་གསོན་བྱེད་ཀྱི་ཟ་འཐུང་ཙམ་ལ་བརྩོན་འགྲུས་བྱས་པ་ལས། དཀར་བོ་ཆོས་སྒྲུབ་མ་མྱོང་ལ། ནག་པོ་ངན་ལས་ཀྱང་འདི་ཟེར་བ་ཞིག་དྲན་ཡུལ་ན་མེད། ཁོ་ལ་དགྲ་བོ་དང་གྲོགས་པོའང་མེད།
འདི་ལྟར་འཆི་དགོས་པ་ལས་དབང་དུ་བསམ།
སྐབས་འདིར། ཉེན་རྟོག་པའི་རླངས་འཁོར་གྱི་ཉེན་བརྡ་གྲགས་བྱུང་། བཀྲ་ཤིས་ཕྱིར་དྲན་ལས་བསླངས་ཏེ་ཨུ་ཁུང་གི་ཕྱི་རོལ་དུ་བལྟས། ཉེན་རྟོག་པ་ཞིག་གིས་སྐད་གསེང་མཐོན་པོས་བཤད་རྒྱུར། “མི་གསོད་ཀྱི་ལག་དམར་འདི་ཧ་ཅང་གཡོ་སྒྱུ་ཅན་ཞིག་རེད། ཁྱོད་ཚོས་ས་འདིར་བདའ་ཡོང་བས། ཁོ་རང་འགབ་ཀྱི་བྲག་དང་ཆུ་ལ་ལྕེབས་ན་མ་གཏོགས་ས་ལག་མཐིལ་འདྲ་བ་འདི་ལས་ཕྱིར་འགྲོ་བའི་གོ་སྐབས་ཤིག་མེད། ཁྱོད་ཚོས་ལྟ་རྟོག་ནན་མོ་བྱོས་དང་། ངེད་སྤྱི་བདེ་ལས་ཁུངས་ཀྱིས་ཁྱོད་ཅག་ལ་རམ་འདེགས་བྱེད་ཅི་ཐུབ་བྱེད་ངེས།”
ཡུན་གྱིས་ས་རུབ་ཀྱིན་འདུག བཀྲ་ཤིས་ཀྱི་ལུས་པོ་མི་དེ་དག་གི་ལུས་པོ་ལྟ་བུ་ཞིག་ཏུ་གྱུར། ཁོ་ཕྱི་ཁུང་ལས་བུད་དེ་མི་དེ་དག་གི་གྲས་སུ་སོང་ཡང་བཀྲ་ཤིས་ཡིན་པ་སུས་ཀྱང་མ་ཤེས། མི་དེ་དག་གི་གཟུགས་རིང་ཐུང་དང་། དབང་བོ་ལྔའི་དབྱིབས་གཅིག་མཚུངས་ཡིན་པར་མ་ཟད། བྱིས་པའི་ཤ་མདངས་ནི་འཇམ་ཞིང་མཉེན། བཀྲ་ཤིས་ཀྱིས་གལ་སྲིད་རང་ཉིད་འདི་ལྟ་བུའི་མི་ཞིག་ཡིན་ན། འཇིག་རྟེན་འདིའི་བུ་མོ་དག་མེ་ཏོག་འཐུ་འཐུ་བྱས་ཡོད་སྙམ། ཡིན་ན་ཡང་། ཁོ་ཚོའི་མིག་ཟུང་དུ་ཞེ་སྡང་གི་འོད་འཕྲོ་བཞིན་ལག་ཏུ་མེ་མདའ་དང་རལ་གྲི་མཐོང་མ་མྱོང་པ་སྣ་ཚོགས་ཐོགས་འདུག་པས། ཁོ་ཚོའི་གསེང་ལས་བྲལ་ཏེ་གྲོགས་པོ་ཞིག་ལ་སྐྱབས་བཅོལ་དུ་མི་འགྲོ་ཀ་མེད་བྱུང་། གྲོགས་པོའི་སར་ཐོན་མ་ཐག་ཁོའི་གཟུགས་ཕྱིར་བཀྲ་ཤིས་ཀྱི་གཟུགས་ལ་འགྱུར། དེ་མ་ཐག་མི་ཚོགས་ཀྱིས་སླར་ཡང་བཀྲ་ཤིས་བཙལ་ནས་ཐོན་བྱུང་།
“ངས་མི་བསད་པས། ཅི་ཞིག་བྱེད། ནག་ཚོགས་ཀྱིས་ང་བདའ་ནས་ཡོང་བཞིན་འདུག”
བཀྲ་ཤིས་ཀྱི་གྲོགས་པོ་དེར་འཚུབ་ཆ་མེད་པའི་སྒོ་ནས“སྐྱོན་མེད། ངའི་རྗེས་སུ་ཤོག”ཟེར།
གྲོགས་པོ་བྲོས་ན་ཧ་ཅང་མགྱོགས་པས། ཁོ་གཉིས་སྒང་མགོ་ཞིག་བརྒལ་ཏེ་གྲོང་ཁྱེར་ཞིག་ཏུ་འབྱོར་མོད། རྗེས་སུ་མི་ཚོགས་ཀྱིས་ད་དུང་བདའ་ཡོང་གིན་འདུག
གྲོགས་པོ་དེར། དལ་བྲེལ་མེད་པར“སྐྱོན་མེད། མགྱོགས་པར་ཕྲོས”ཟེར་བས། ཁོ་གཉིས་ཀྱིས་སྔར་ལས་ཀྱང་ཤུགས་བསྣན་ཏེ་བྲོས། གྲོང་ཁྱེར་དེའི་ཁང་པའི་ཆེ་ཆུང་དང་དབྱིབས་ཡོད་ཚད་གཅིག་མཚུངས་རེད། བཀྲ་ཤིས་ཀྱིས་དབྱེ་འབྱེད་ཀྱི་ཁ་ཕྱོགས་མི་ཤེས་མོད། བཀྲ་ཤིས་ཀྱི་གྲོགས་པོ་དེས་ལམ་གཅིག་ཀྱང་མི་ནོར་བར་ཁང་པ་ཞིག་ལ་འཛུལ། ཁང་པ་དེར་ཡུན་རིང་ལ་མི་བསྡད་མ་མྱོང་བས་ཁང་བའི་མཁའ་དབྱིངས་སུ་སྡོམ་གྱི་དྲ་རྒྱ་གང་སར་འཐེན་འདུག ཁོ་གཉིས་ཁང་བའི་གྲུ་ཟུར་ཞིག་ཏུ་སར་བསྡད་པ་ན་མགོ་ཐོག་ཏུ་ས་རྡུལ་ཟགས་ཡོང་།
གྲོགས་པོ་དེས“ཁོ་ཚོས་ཇི་ལྟར་བཙལ་ཡང་རྙེད་མི་སྲིད། གྲོང་ཁྱེར་འདིའི་ཁང་པ་དག་གི་དབྱིབས་གཅིག་མཚུངས་ཡིན་ཞིང་། སྲང་ལམ་གྱི་ཡི་གེ་དག་ཀྱང་གཅིག་ཡིན་པས། མི་སུ་ཡིན་ཡང་ས་འདིར་ཐོན་རྗེས་ཐོག་ཁང་གཅིག་ལ་ཉིན་འགར་བསྐོར་བ་བྱེད་ངེས”ཟེར།
འོན་ཏེ། སྐབས་དེར་སྒོ་ཤུགས་ཀྱིས་རྡུང་བྱུང་བས། ཁང་བ་རུ་ས་རྡུལ་འཕྱུར་བྱུང་ལ། ཡུན་ཙམ་གྱིས་སྒོ་བཅག་སྟེ་མི་ཚོགས་ནང་དུ་ལྡིང་བྱུང་། ས་རྡུལ་སྔར་ལས་ཀྱང་འཚུབ།
ཁང་པ་དེའི་ནང་ན། ཁོ་ཚོ་དང་འདྲ་བའི་མི་གཉིས་ལས་མི་འདུག
ཁོ་ཚོ་ཧ་ལས་ཏེ། “འདི་ཅི་ཞིག་རེད”ཟེར།
མི་དེ་གཉིས་ཀྱིས་ཀྱང་ཕྱིར“འདི་ཅི་ཞིག་རེད”ཟེར།
ཁོ་གཉིས་མི་དེ་དག་དང་མཉམ་དུ་བཀྲ་ཤིས་འཚོལ་དུ་སོང་། རིམ་གྱིས་ཁོས་རང་ཉིད་བཀྲ་ཤིས་ཡིན་པ་གཏིང་བརྗེད་དུ་གྱུར་ཞིང“བཀྲ་ཤིས་གསོད་དགོས”ཅེས་འུར་རྒྱག་བཞིན་ཁོ་དང་ལུས་ལ་ཁྱད་པར་མེད་པའི་མི་དག་དང་ལྷན་དུ་རྒྱུག་གིན་འདུག སྐབས་ཤིག་དེ་དག་གི་གྲས་སུ་ལག་ལ་སྟ་རེ་ཐོགས་པའི་མི་ཞིག་གིས་བཀྲ་ཤིས་ཀྱི་གཉའ་ནས་བཟུང་སྟེ“འཚོལ་མི་དགོས། བཀྲ་ཤིས་འདི་རེད”ཟེར།
སྟ་རེ་དེ་འཁྱག་སབ་སིབ་ངང་བཀྲ་ཤིས་ཀྱི་མགོ་རུ་ཕོག བཀྲ་ཤིས་ཨག་སྒྲ་རིང་བོ་ཞིག་དང་ལྷན་དུ་ཕྱིར་སད།
བཀྲ་ཤིས་གད་སྙིགས་སྒམ་གྱི་མཐའ་རུ་ཀེར་རེར་འགྲེང་འདུག་ལ། གྲིབ་གཟུགས་ནག་པོ་ཞིག་ཁོའི་ལུས་སྟེང་ནས་ཕར་བརྒལ་འདུག ཁོས་ཡར་ལྟ་མར་ལྟ་ཞིག་བྱས་རྗེས། འཚབ་འཚུབ་ངང་མདུན་གྱི་ཐོག་ཁང་དུ་འཛུལ། ཁོས་རང་ཁྱིམ་གྱི་སྒོ་མོ་ཤུགས་ཀྱིས་རྡུང་། གྲགས་འགུལ་མི་འདུག སྔར་ལས་ཀྱང་ཤུགས་ཀྱིས་རྡུང་། སྔར་ལྟར་གྲགས་འགུལ་མི་འདུག ཁོ་ཀླད་དམར་བཞིན་ངའི་ཕོ་བ་ལྟོགས་བྱུང་ཞེས་ཀི་འདེབས་བཞིན་སྒོ་ཤུགས་ཀྱིས་རྡུང་། གོང་འོག་ཐམས་ཅད་ཀྱི་རུ་སྐོར་དག་འདུས་ནས་ཡ་མཚར་བའི་མིག་ཟུང་བཀྲ་ཤིས་ཀྱི་སྟེང་དུ་འཕངས།
འོན་ཀྱང་། ཐོག་ཁང་དེར་སྡོད་པའི་མི་ཐམས་ཅད་ཀྱིས་བཀྲ་ཤིས་ནི་ཀླད་རྩ་མི་ཚང་བའི་མི་ཞིག་རེད་ཟེར་ནས། 110ལ་ཁ་པར་བཏང་སྟེ་འཛིན་དུ་བཅུག འོན་ཏེ། བཀྲ་ཤིས་ཀྱི་གྲིབ་མ་ལྟ་བུའི་ཚིལ་དང་སྣུམ་གྱིས་ཟིན་པའི་ལྭ་བ་དེ་ཤུལ་དུ་བསྐྱུར་འདུག མི་རྣམས་ཀྱིས་བཀྲ་ཤིས་ཀྱི་ཤུལ་དུ“མི་གན་ལ་ཡུལ་ཟེར་བ་ཞིག་ཡོད་དམ། གང་ལྟར། མི་ལྡོམ་དེ་རྒྱུན་དུ་ང་ཚོའི་ཐོག་ཁང་གི་བར་ཁྱམས་སུ་ཉལ་བས་གཅིན་དྲིའང་འཐུལ་འོང་། ངོ་རྫོགས་རྒྱུ་དེ། དམྱལ་བར་འཕེན་རྒྱུ་དེ། ད་ཕྱིར་ཡོང་མེད་པའི་སྨོན་ལམ”ཟེར།
110གི་རླངས་འཁོར་དེ། བཀྲ་ཤིས་ཀྱི་ཆེད་སྤྱོད་རླངས་འཁོར་དུ་གྱུར། མངགས་གཏོང་ཁང་གི་གྲུ་ཟུར་རེ་རེའང་སྐར་ལྔའི་མགྲོན་ཁང་ཞིག་ལྟར་བཀྲ་ཤིས་ཀྱི་སེམས་ལ་སྤྲོ་བ་འདྲེན། བཀྲ་ཤིས་ཀྱི་རི་མོ་ལྟ་བུའི་སེམས་ཀྱི་འཕྲུལ་སྣང་ཁོ་ན་ནི་ད་བཟོད་ཁོ་རང་མི་ཡུལ་ནས་གསོན་པོར་སྡོད་པའི་རྒྱུ་རྐྱེན་ཉག་ཅིག་གོ།
རྩོམ་ཁུངས། ངེད་དྲ་བ།


ལོ་ངོ་འགའ་ཡི་སྔོན་ནས་བཟུང་མཁན་པོ་ཡིན་ལ་དཔོན་པོ་ཡང་ཡིན་པའི་དུས་མཐའི་ཆོས་དཔོན་སྟོབས་གྲགས་ཅན། མཁན་པོ་ཚུལ་ཁྲིམས་བློ་གྲོས་ཞུ་བ་སོགས་ཀྱིས་ལོ་ངོ་སྟོང་གི་ཡར་སྔོན་ནས་འཇིག་ཟིན་པའི་གནའ་བོའི་བཙན་རྒྱལ་དུས་ཀྱི་ལམ་སྲོལ་རྙིང་ཀོག་ཅིག་ཡུལ་གསེར་རྟའི་ཕྱོགས་ཀྱི་བོད་མི་ཉམ་ཆུང་ཚོའི་ནང་ནས་རོ་ལངས་བྱེད་དུ་བཅུག
སྐབས་དེ་ཙམ་ནས་དུས་ལྟའི་བར་༼གློས་ཁྲིམས༽་གང་འདིས་ནི་མིའི་ཐོབ་དབང་སོགས་རྩད་ནས་མི་ཤེས་ལ་གཏན་ནས་ཡོད་མ་མྱོང་བའི་ཡུལ་མི་ག་ཙམ་ཞིག་གི་འཚོ་བའི་སྐྱེ་སྒོ་བཙན་གྱིས་བཀག་ནས་མི་འདོད་སྡུག་ལ་༼ཁྲིམས་༽ཀྱིས་སྦྱར་བ་གྲངས་ཀྱིས་ཟིན་ས་མེད་མོད། ཡུལ་སྡེ་དེར་ཕྱོགས་སུ་གནས་བགྱིས་ཤིང་ཆོས་སྡེ་དེ་དག་གི་དབང་ན་ཡོད་པའི་འབངས་སྐྱོ་བོ་ཚོས་ནི་གློས་ཁྲིམས་བཙན་ཁ་ཅན་དེ་ལ་མི་འདོད་བཞིན་དུ་བསྟུན་པའི་མགོ་བའི་དད་པས་སྒུར་བ་ལས་རྒོལ་བའི་ཞལ་ལྕེ་གཏམ་ལ་འཇོག་མ་ནུས་ལ། ཁོང་ཚོའི་སེམས་སུ་ནི་ཕྱི་མའི་བདེ་སྡུག་དང་དམྱལ་བའི་ཚ་གྲང་ཡོད་ཚད་ཀྱི་མནར་གཅོད་འཇིགས་རྔམ་དག་ཀྱང་ཡུལ་གསེར་རྟའི་ཕྱོགས་ཀྱི་མཁན་པོ་རྒོད་པོ་ཚོའི་ལག་འོག་དབང་འོག་ན་ལོས་ཡོད་འདོད་ན་དེ་ཚོར་ཡང་ཅི་ཁག་སྟེ། བསམ་ཤེས་བྱ་ཐུབ་ལ། ལྟོ་གོས་འཚོ་དོན་སོགས་ཀྱིས་མནར་སྡུག་ལུས་ཀྱིས་མ་ཐེག་པར་རང་རྒྱུ་ལྐོག་འཚོང་བྱེད་མཁན་རེ་གཉིས་དང་། གནས་ལུགས་རྒྱུ་མཚན་གྱི་གཏམ་སྣེ་ཟུར་ཙམ་གླེང་མཁན་དག་ལ་ནི་གོང་གི་སྦྱར་ཡིག་ལས་གསལ་བ་བཞིན་༼སངས་རྒྱས་ཀྱི་བསྟན་པ་༽དང་༼སེམས་ཅན་གྱི་བདེ་སྐྱིད༽་ལ་གནོད་ཅིང་འཚེ་སོང་ཟེར་བའི་ཞྭ་མོ་དམར་བོ་ཞིག་གིས་ལུས་སེམས་ཀུན་པོ་ཀུན་ནས་གཡོག་སྟེ་མྱི་གྲལ་སྡེ་གྲལ་ནས་རྒྱང་ལ་ཕུད་ཅིང་། འདུག་སའི་གནས་ཡུལ་དང་འགྲོ་སའི་ལམ་ངོགས་ཡན་ཆོད་པོ་བཙན་གཅོད་བཙན་འགོག་བྱེད་ཀྱིན་ཡོད་པ་གཅིག་དང་གཉིས་ཙམ་ག་ལ་ཡིན། ཉན་ན་འཇིགས་ཡེར་ཞིང་བསམ་ན་རུས་གཟེར་བའི་ལས་འདི་དང་ཚུལ་འདི་ལ་ནི་བདེན་པའི་སྟོབས་ལ་ཡིད་ཆེས་ཤིང་མི་ཇུས་བསམ་བློས་ཡིད་བརླན་པའི་བོད་མི་ཡི་གེ་བ་ཁེར་རྐྱང་འགའ་ཡིས་ཡང་དང་བསྐྱར་དུ་སྨྱུ་གུས་གཡུལ་བཤམས་ནས་ཞི་བའི་ལམ་བསྟན་པ་ཡང་ཉུང་ཉུང་མིན། ཡིན་ན་ཡང་།དུས་མཐའི་ཆོས་དཔོན་སྟོབས་པོ་ཆེ་དག་གི་སྟོབས་ནི་སྔར་ལས་ཇེ་ཆེ་ཇེ་ངར་ཡིན་ལ། དགེ་བཅུའི་གློས་ཁྲིམས་ཡང་ཇེ་བཙན་ཇེ་ཐུ་ཡིན་པས་ཡུལ་མི་ཉམ་ཆུང་དག་གི་མགོ་ལ་འཐིབས་པའི་སྡུག་གི་མུན་པ་ནི་སྔར་བཞིན་སངས་ཐབས་དཀའ་ན། ད་ནི་ཁོང་ཅག་གིས་ཚུར་བསྟར་བའི་ཁྲིམས་ཞེས་པ་དེ་ཕྱིར་སྟོན་དགོས་འདུག་སྟེ། འཛམ་གླིང་ཧྲིལ་བོ་འདིའི་སྒང་གི་འགྲོ་བ་མི་ཡོད་དོ་ཅོག་ལ་ཡོངས་ཁྱབ་ཏུ་ཡོད་པའི་གཞི་རྩའི་ཐོབ་ཐང་གང་ལ་ཡང་ཚོགས་པའམ་མི་སྒེར་གང་ཞིག་གིས་གང་བསམ་གང་འདོད་ཀྱིས་རྡོག་རོལ་དང་བཙན་གནོད་ཐེབས་མི་ཆོག་ལ་། དེ་ལྟར་བྱེད་མཁན་ནི་མིའི་རིགས་ཀྱི་རང་བྱུང་གི་ཁྲིམས་དང་འགལ་བའི་རྩོད་མེད་ཀྱི་ཉེས་ཅན་ཡིན་ན། རང་རྒྱུ་བཀོལ་སྤྱོད་ལ་བཀག་འགོག་དང་དད་མོས་ཆོས་སྒོ་བཙན་གཅོད་བྱེད་པ་སོགས་ཡོངས་ཁྱབ་འགྲོ་བ་མིའི་ཐོབ་ཐང་ལས་སྒེར་གྱི་རྒྱུ་ནོར་བདག་དབང་དང་ཆོས་དད་རང་དབང་གཉིས་ལ་ངོམ་སུམ་རིག་རིག་གིས་བཙན་འཛུལ་རྡོག་རོལ་གཏོང་བའི་ཡུལ་གསེར་རྟའི་ཕྱོགས་ཀྱི་ཁྲིམས་དཔོན་སྟོབས་ཆེན་ཚོའི་སྦྱོར་བ་འཇིགས་པོ་འདི་དག་ནི་རྒྱལ་ཁབ་གང་ཞིག་གི་ཁྲིམས་རིགས་བཅའ་ཡིག་དང་འགལ་བ་ཙམ་མིན་པར། འགྲོ་བ་མིའི་ཡོངས་ཁྱབ་རིན་ཐང་གི་ངོ་བོར་ལྡོག་ཏུ་ལངས་པའི་གདོལ་བོའི་བྱེད་སྤྱོད་འབའ་ཞིག་ཡིན་པས་ནང་བའི་ཆོས་ལུགས་ལག་ཆར་བྱས་ཏེ་མིའི་གཞི་རྩའི་ཁེ་དབང་ལ་བཙན་འཛུལ་བྱེད་པའི་ཆོས་དཔོན་དག་ལ་ཡང་དམིགས་གསལ་གང་ཡང་མེད་དེ། ཁྱོད་ཚོས་ནང་བའི་ཆོས་ལུགས་ལག་ཆར་སྤྱད་ནས་རང་བསམ་གང་འདོད་ཀྱིས་ཁྲིམས་བཟོས་ཏེ་གཞན་གྱི་ཁེ་དབང་ལ་གནོད་འཛུགས་ཆོག་ན། ང་ཡིས་འགྲོ་བ་མིའི་རིགས་ཀྱིས་ཀུན་ཁྱབ་ངོས་ལེན་ཐོབ་པའི་གཞི་རྩའི་ཐོབ་དབང་གི་རྩ་དོན་ཁྱེར་ནས་ཁྱོད་ལ་རྒོལ་མི་ཆོག་པ་གང་ཡང་མེད་དེ། ཁ་ནས་འགྲོ་བ་རིགས་དྲུག་དང་སེམས་ཅད་ཐམས་ཅད་ཟེར་བཞིན་དོན་ལ་རིགས་གཅིག་སྤུན་ཟླའི་འཚོ་གནས་ཀྱི་སྲོག་རྩ་བཀག་པ་ནི་ཆོས་ལུགས་གང་ཞིག་གི་གཞི་རྩའི་དགོངས་དོན་དང་རྒྱབ་འགལ་ཡིན་ལ། ཁྱིམ་ནས་ཁྱིམ་མེད་པར་རབ་ཏུ་བྱུང་རྗེས་འཇིག་རྟེན་ཁྱིམ་པ་བའི་འཚོ་ཚས་གཉེར་སྟངས་ལ་ལག་འཇོག་པ་ནི་རྒྱལ་སྲས་ཐུབ་དབང་གིས་བསྟན་པའི་ཐར་བའི་ལམ་སྙེགས་སྟངས་ཤིག་ཀྱང་རྦད་དེ་མིན་པས། ད་ནི་ཁོང་ཚོས་འདི་ལྟར་ཁྲིམས་མེད་སར་༼ཁྲིམས་༽བཟོས་ནས་༼ཁྲིམས་༽བསྟར་ཚེ་ང་ཚོས་ཀྱང་རང་གི་ཁེ་དབང་སྲུང་བྱེད་ཀྱི་ཁྲིམས་ཁྱེར་ནས་ཁྲིམས་ཀྱིས་རྒོལ་དགོས་ལ། ཁྲིམས་དཔོན་དག་ཁྲིམས་ལ་གཏུག་པ་ལས་ཐབས་མེད་དོ།།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་མི་བྱེད་པའི་རེ་བ་ཆེ། གལ་ཏེ་བརྒྱུད་འགོད་བྱེད་དགོས་བྱུང་ཚེ་རྩོམ་ཁུངས་དང་སྦྲེལ་ཐག་གསལ་པོར་འགོད་དགོས།
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/debate/358.html


རྒྱ་གར་གྱི་སློབ་ཕྲུག་ཉིན་མོ་སྟེ། སྲིད་བློན་དམ་པ་ནེ་རུ་མཆོག་གི་འཁྲུངས་སྐར་དང་བསྟུན་ཏེ། དེ་རིང་ཞོགས་པར་སྤྱི་ནོར་༧གོང་ས་མཆོག་འབུམ་ལ་དགོན་རྩེ་དགའ་ལྡན་རབ་རྒྱལ་གླིང་གི་ཐང་ཆེན་དུ་ཞབས་སོར་བཀོད་དེ། འབུམ་ལ་ས་ཁུལ་གྱི་རྒྱ་གར་སློབ་གྲྭ་ཁག་ ༡༥ ཙམ་གྱི་སློབ་ཕྲུག་ཚོར་ཞལ་མཇལ་དང་བཀའ་སློབ་ལམ་སྟོན་གནང་ཡོད་ལ། དེའི་རྗེས་མོན་ཡུལ་རོ་ནང་སྨད་ཁཱ་ལ་ཐང་ཞེས་པར་ཕེབས་ཏེ་ཆུ་ཚོད་གཅིག་རིང་མི་མང་ལ་བཀའ་སློབ་དང་ཆོས་འབྲེལ་བཞག་ཡོད།
འབུམ་སྡེ་ལ་ཁུལ་གྱི་མཛད་འཆར་ཡོངས་སུ་ལེགས་བྱུང་རྗེས་གནམ་གྲུ་བརྒྱུད་རྒྱལ་ས་ཨི་ཊ་ན་གྷར་ལ་ཕེབས་འཆར་ཡོད་པ་དང་། དེ་གའི་མཛད་འཆར་སྐོར་བླ་མ་མཚོ་སྣ་རིན་པོ་ཆེ་མཆོག་གིས་ངོ་སྤྲོད་གནང་དོན་ལྟར་ན། དེ་རིང་སྔ་དྲོའི་ཆུ་ཚོད་ ༡༢ ཙལ་ལ་༧གོང་ས་མཆོག་གནམ་གྲུ་བརྒྱུད་རྒྱལ་ས་ཨི་ཊ་ན་གྷར་ལ་ཞབས་སོར་འཁོད་རྒྱུ་ཡིན་པ་དང་། དེར་མངའ་སྡེ་བློན་ཆེན་མཆོག་གིས་ཉིན་གུང་གསོལ་ཚིགས་འདེགས་འབུལ་དང་། གསོལ་ཚིགས་དེའི་སྟེང་ཨི་ཊ་ན་གྷར་གྱི་བཀའ་བློན་ལྷན་རྒྱས་གཙོས་པའི་ས་གནས་གྲོས་ཚོགས་འཐུས་མི་རྣམ་པ། གནད་ཡོད་དཔོན་རིགས་ཁག་ཅིག་བཅས་ལྷན་ཞུགས་གནང་འཆར་ཡོད་འདུག ཉིན་གུང་རྗེས་རྒྱལ་ས་ཨི་ཊ་ན་གྷར་གྱི་གཞུང་འབྲེལ་མི་སྣ་ཁག་ཅིག་དང་ཆོས་ལུགས་འདྲ་མིན་ཁག་གི་སྐུ་ཚབ། དེ་བཞིན་མཁས་དབང་རྣམ་པ་ཁག་ཅིག་བཅས་དང་ལྷན་དུ་ཆོས་ལུགས་འཆམ་མཐུན་གཙོས་པའི་གནད་དོན་ཁག་ཅིག་གི་སྐོར་ལ་བགྲོ་གླེང་གནང་རྒྱུ་ཡིན་པ་དང་། དེའི་རྗེས་ཨི་ཊ་ན་གྷར་དུ་ནང་པའི་དགོན་པ་གཉིས་ཡོད་པ་དེར་ཞབས་སོར་བཀོད་དེ་ཆོས་འབྲེལ་འཇོག་རྒྱུ་ཡིན་འདུག སང་ཉིན་ཕྱི་ཚེས་ ༡༥ ཉིན་གྱི་ཞོགས་པ་༧གོང་ས་མཆོག་ཨི་ཊ་ན་གྷར་ནས་མཁའ་ལམ་བརྒྱུད་རྒྱལ་ས་ལྡི་ལིར་ཞབས་སོར་འགོད་རྒྱུ་ཡིན་འདུག
ཐེངས་འདིར་རྒྱ་ནག་གཞུང་གིས་ཇི་ལྟར་གནོན་ཤུགས་སྤྲོད་མིན་ལ་མ་ལྟོས་པར་སྤྱི་ནོར་༧གོང་ས་མཆོག་མོན་རྟ་དབང་ཁུལ་དུ་ཆིབས་སྒྱུར་བསྐྱངས་ཏེ། ཉིན་ལྔའི་རིང་གི་མཛད་འཆར་ཡོངས་རྫོགས་ལེགས་པར་གྲུབ་སྟེ། ཕྱི་ཚེས་ ༡༢ ཉིན་སྡེ་རཱེང་རྫོང་དུ་ཆིབས་སྒྱུར་བསྐྱངས་ཏེ་མི་མང་ཆིག་ཁྲི་ ༡༠༠༠༠ ལྷག་ལ་མ་ཎིའི་ལུང་སོགས་གནང་ཡོད་པ་དང་། ཚེས་ ༡༣ ཉིན་འབུམ་སྡེ་ལའི་མི་མང་ཉིས་ཁྲི་ ༢༠༠༠༠ བརྒལ་བར་ཚེ་དབང་དང་དགེ་བསྙེན་གྱི་སྡོམ་པ་སོགས་བསྩལ་ཡོད་ལ། ཉིན་རྒྱབ་འབུམ་ལ་དགོན་རྩེ་དགའ་ལྡན་རབ་རྒྱལ་གླིང་ནས་བོད་རིགས་མི་མང་ལ་དམིགས་བསལ་བཀའ་སློབ་གནང་ཡོད། དེ་རིང་ཞོགས་པ་སློབ་གྲྭ་ཁག་ ༡༥ ཙམ་གྱི་སློབ་ཕྲུག་ཚོར་གསུང་བཤད་གནང་ཡོད་ལ། དེ་ནས་རོ་ནང་ཁཱ་ལ་ཐང་དུ་ཆིབས་སྒྱུར་གྱིས་མི་མང་ལ་ཆོས་འབྲེལ་བཞག་ཡོད། ཉིན་གུང་རྒྱལ་ས་ཨི་ཊ་ན་གྷར་ལ་ཞབས་སོར་བཀོད་དེ་མཛད་འཆར་ཁག་ཡོངས་སུ་གྲུབ་རྗེས་སང་ཉིན་རྒྱལ་ས་ལྡི་ལིར་ཕེབས་རྒྱུ་ཡིན་འདུག
༼ གསར་འགོད་པ་དོན་འགྲུབ་བཀྲ་ཤིས་ཀྱིས་འབུལ་སྡེ་ལ་ནས་སྤེལ ༽
༼ གསར་འགོད་པ་དོན་འགྲུབ་བཀྲ་ཤིས་ཀྱིས་འབུལ་སྡེ་ལ་ནས་སྤེལ ༽


གཡོག་གླེན་པ།
སྔོན་གཡོག་པོ་བསམ་བློ་དེ་ཙམ་གཏོང་མི་ཤེས་མཁན་ཞིག་ཡོད་པ་དེ་སྦྱིན་བདག་གི་ནང་དུ་སྐད་བཏང་ནས་དུག་ལོག་ལ་དབུར་ཏི་རྒྱག་སྟངས་བསླབས་རྗེས། “དེ་རིང་ཁྱེད་ཀྱིས་འདིར་གཉེར་འཁུམ་ཡོད་པ་ཚང་མར་དབུར་ཏི་རྒྱོབ་ཨ།” ཞེས་ལབ་ནས་སྦྱིན་བདག་ཁོང་རང་ཁྲོམ་ལ་ཕྱིན་པ་རེད། དེ་ནས་གང་འཚམས་སོང་རྗེས་སྦྱིན་བདག་ནང་དུ་ལོག་སླེབས་པ་དང་སྦྲགས་གཡོག་པོ་དེས་སྦྱིན་བདག་སར་བཅར་ཏེ། “སྦྱིན་བདག་ལགས། ངས་གཉེར་འཁུམ་ཅན་གྱི་དུག་ལོག་ཚང་མར་དབུར་ཏི་བརྒྱབ་ཚར་བ་མ་ཟད་རྨོ་ལགས་ཀྱི་བཞིན་རས་དང་སྐུ་གཟུགས་ལའང་གཉེར་མ་མང་པོ་འདུག་པས་སྦྱིན་བདག་གིས་ད་གིན་གཉེར་འཁུམ་ཅན་ཚང་མར་དབུར་ཏི་རྒྱོབ་གསུངས་པ་ལྟར་ཁོ་བོས་བརྒྱབ་པ་ཡིན།” ཞེས་ལབ་པས་སྦྱིན་བདག་དེ་སྐད་ངན་ཤོར་དགོས་བཟོས་པ་རེད།
ང་རང་གི་གདོང་པ།
རྡོར་གླིང་སྟོབས་རྒྱལ་ཟེར་བའི་མི་རྒྱའུ་ཞིག་ཡོད་པ་རེད། ཁོས་ཟླ་བ་རེ་ལ་ཨ་ར་ཐེངས་རེ་གཞར་གྱི་ཡོད། ཉིན་ཞིག་ཁོ་པ་ཕྱི་ལོག་ལ་སྐྱོད་སྐབས་གཡོག་པོ་ཨ་ནུ་ཟེར་བ་དེ་སྐད་བཏང་ནས། “ཨ་ནུ། ཨ་ནུ། ངའི་ཨ་ར་གཞར་རྒྱུའི་ཡབ་ཆས་འདི་ཚོ་ཁྱེད་ཀྱིས་འཁྱེར་ཤོག་ཨ།” ལབ་པར་ཨ་ནུས། ལགས་སོ་ཞེས་ལབ་ནས་འཁྱེར་ཡོང་སྐབས་ལམ་བར་ཞིག་ཏུ་ཨ་ནུ་རྐང་པ་ཐོགས་ནས་ས་ལ་འགྱེལ་བ་དང་གདོང་པ་ལྟ་ཡག་གི་ཤེལ་སྒོ་དེ་ཆག་པ་རེད། དེ་སྟོབས་རྒྱལ་གྱིས་མཐོང་སྐབས་ཁོ་རང་ཁོང་ཁྲོ་དང་བཅས་ཏེ། ད་ཁྱེད་ཀྱིས་ང་རང་རང་གི་གདོང་པ་མཐོང་རྒྱུ་ཡོད་པའི་ཤེལ་སྒོ་འདི་བཅགས་པ་རེད། ད་ཁྱེད་ཕྱིན་ཏེ་ཁྲོམ་ནས་ཤེལ་སྒོ་འདི་འདྲ་བ་ཞིག་ཉོས་ཤོག ཅེས་བཤད་ནས་ཚབ་གཅིག་ཉོ་བར་བཏང་། ཆུ་ཚོད་གཉིས་ཙམ་གྱི་རྗེས་ལ་ཨ་ནུ་དབུགས་ཧལ་བཞིན་དུ་ལག་པ་སྟོང་པར་ལོག་ཡོང་བས་སྟོབས་རྒྱལས་གྱིས། “ཤོལ་སྒོ་ག་རེ་བྱས་ནས་མ་ཉོས་པ་ཡིན་ནམ།” ཞེས་ཁོང་ཁྲོ་ཆེན་པོའི་ངང་ནས་དྲིས་པར་ཨ་ནུས། “ངས་ཚོང་ཁང་ཚང་མའི་ནང་ལ་ཕྱིན་ནས་ཤོལ་སྒོ་ཚང་མར་བལྟས་པ་ཡིན། འོན་ཀྱང་ཤེལ་སྒོ་དེ་ཚོ་ཚང་མའི་ནང་ང་རང་རང་གི་གདོང་པ་ལས་སྦྱིན་བདག ཁྱེད་རང་གི་བཞིན་རས་མཐོང་མཁན་ནི་གཅིག་ཀྱང་རག་ཡག་མི་འདུག” ཞེས་ཞུས་པར་བརྟེན། སྟོབས་རྒྱལ་ཁོ་པར་ལན་རྒྱག་ཡག་མ་རག་པར་ལུས་པ་རེད།
ཡོང་ཁུངས་གཞན། ཡི་གེ་བ་གྲུ་ལྷོ་སྐལ་བཟང་ཕུན་ཚོགས།


ཉིན་བརྒྱ་ཉིན་མོའི་སྲུང་བརྩི་སྐོར།
ཉིན་བརྒྱ་སོང་བའི་ཉིན་མོ་སྲུང་བརྩིའི་ལས་རིམ་འདི་ནི་སྔོ་འགྲོ་ལོ་གསུམ་པའི་སློབ་མ་ཡོངས་ཀྱི་ཨང་རྩིས་ཀྱི་ཆེད་དུ་བཅད་པའི་ལས་འཆར་ཞིག་ཡིན། འདི་ལོ་བོད་ཁྱིམ་ཤེས་ཡོན་འཕེལ་རྒྱས་ཚོགས་འདུའི་གྲོས་ཆོད་ནང་དོན་བཞིན་བཟང་སྤྱོད་ཀྱི་ལོ་སྲུང་བརྩི་ཞུ་བ་དང་སྟབས་སྟུན་ཏེ་ཕྲུ་གུའི་བྱེད་སྒོ་དང་ལས་རིམ་རྣམས་ཀྱང་བཟང་སྤྱོད་སྤེལ་ཐབས་ཐོག་ཤུགས་སྣོན་གྱི་ལས་རིམ་སྤེལ། དེའང་ཕྱི་ལོ་༢༠༡༨ ཕྱི་ཟླ་༣ ཚེས་༡ ཉིན་ནས་འགོ་འཛུགས་ཞུས་ཏེ་ཕྱི་ཟླ་༨ ཚེས་༨ བར་རེས་གཟའ་ཉི་མ་སོགས་གུང་སེང་གང་ཡིན་ཕུད་དེ་སློབ་དུས་ཀྱི་ཉིན་གྲངས་༡༡༣ འཁོར་མཚམས་སུ་སྔོན་འགྲོ་གསུམ་པའི་སློབ་ཕྲུག་ཚང་མ་འཛིན་ཁང་སྒོར་མོའི་ནང་འཛོམས་ཏེ་ཉིན་བརྒྱ་འཁོར་བའི་ཉིན་མོའི་མཛད་སྒོ་གཟབ་རྒྱས་ཚུགས། དུས་ཡུན་དེའི་ནང་སྔོན་འགྲོ་གསུམ་པའི་སློབ་མ་གྲངས་༦༤ ཡོད་པ་བཞིན་སློབ་མ་ཚང་མས་གྲངས་༡༠༠ བར་གྱི་འབྲི་ཀློག་ཐུབ་པ་དང་དོན་གྱི་གོ་བ་རྟོགས་ཐུབ་པ། གྲངས་༢།༥།༡༠།༢༠ སོགས་ཀྱི་གྲངས་༡༠༠ སྒྲུབ་ཚུལ་དང་གྲངས་ཀྱི་’འབོར་དང་རིན་ཐང་ཤེས་ཐུབ་པ། སློབ་ཁྲིད་ཀྱི་ཞོར་ལ་དགེ་རྒན་ནས་གྱང་སྦྱར་སྟེང་དབྱིབས་མི་འདྲ་བ་དང་མེ་ཏོག སེམས་ཅན་སོགས་ཀྱི་རི་མོའི་སྟེང་དུ་ཕྲུ་གུར་སྲན་མ་དང་ཤོག་དྲས་ཀྱི་གྲངས་བརྒྱ་དང་བཅུ་གསུམ་སྦྱར་དུ་བཅུག་པ། དེ་བཞིན་ཤོག་བུའི་ལྟེབ་ཚིགས་ཀྱི་ཁང་པ་དང་བྱ་རིགས། མེ་ཏོག་འདྲ་མིན་བཟོ་རྒྱུའི་ལག་རྩལ། རི་མོའི་སྟེང་ཚོན་གཏོར་གྱི་ལག་རྩལ་སོགས་སློབ་སྟོན་གྱིས་བྱེད་སྒོ་སྤེལ་རྗེས་མཇུག་བསྡོམས་མཛད་སྒོའི་སྐབས་སུ་འགྲེམ་སྟོན་ཞུས། སྐབས་དེར་མགྲོན་འབོད་ཞུ་བ་བཞིན་བོད་ཁྱིམ་སྤྱི་ཁྱབ་ཡིག་ཚང་གི་མཛད་གཙོ་རྣམ་པ་དང་ཁྱིམ་སྡེའི་འགན་འཛིན་རྣམ་པ་གཟིགས་ཞིབ་དུ་ཕེབས་ཡོད། མཛད་སྒོའི་སྐབས་སུ་སླབ་མ་རྣམས་རུ་ཁག་བཞིའི་ཐོག་ཆ་བགོས་ཀྱིས་གྲངས་ཀྱི་རྩེད་མོ་དཔེར་ན། ༡། ཕྲུ་གུ་གཉིས་བར་ཤོ་གཡུག་སྟེ་ཨང་ཀི་བརྒྱ་བར་འབྲི་མགྱོགས་ལོད། ༢། བིང་གྷོ། ༣། ཚལ་ཐམ་བརྒྱ་རྒྱག་མགྱོགས་ལོད། ༣། སྲན་མ་བརྒྱ་གྲངས་འདྲེན་མགྱོགས་ལོད། ༤། བྱུ་རུ་བརྒྱ་རྒྱུ་མགྱོགས་ལོད་སོགས་རུ་ཁག་རེས་མོས་ཀྱིས་རྩེད་མོ་རྩེ་རུ་འཇུག དེ་ནས་བར་མཚམས་སུ་སྐུ་མགྲོན་རྣམ་པ་ལ་གསོལ་ཇ་བཞེས་ཏོག་འདེགས་འབུལ་དང་སློབ་མས་བཟོ་་བའི་ལག་རྩལ་ཁག་ལ་གཟིགས་ཞིབ་གནང་བ་དང་སློབ་ཕྲུག་ལའང་བཞེས་ཏོག་དང་ཆབ་མངར་འབུལ། བར་སེང་རྗེས་སླར་ཡང་གྲངས་ཀྱི་རྩེད་མོ་འདྲ་མིན་རྩེ་རུ་འཇུག་པ་དང་རྒྱལ་ཁ་ཐོབ་པ་རྣམས་ལ་བྱ་དགའ་སྩལ་རྗེས་ཉིན་བརྒྱ་སོང་བའི་ཉིན་མོ་རྒྱལ་དགའི་ངང་གྲུབ་བོ།


༡ གུ་རུ་རྒྱལ་མཚན་དང་མཇལ་སྐོར་བླ་མ།
སྒྲུང་པ་གྲགས་ཅན་གུ་རུ་རྒྱལ་མཚན1986ལོར་རྨ་ཆེན་གངས་རིར་མཇལ་སྐོར་སོང་། ཁོང་གིས་དཀའ་བ་བརྒྱ་ཕྲག་སྣང་མེད་དུ་བཞག་ནས་གངས་སྐོར་བགྱིད་སྐབས། ལས་དང་བསོད་ནམས་ཀྱི་དབང་གིས་ཟི་ཁྲོན་ནས་ཕེབས་པའི་མཇལ་སྐོར་བླ་མ་ཞིག་དང་འཕྲད། གེ་སར་སྒྲུང་ཤིན་རུ་ཐུག་མ་ཐག་སྤྲོད་བ་སྐྱེས་ཏེ་བླ་མ་དཀོན་མཆོག་གསུམ་ལ་སྐྱབས་འཇུག་ཞུ་བ་དང་གསོལ་བ་བཏབ་པ་ན། གུ་རུ་རྒྱལ་མཚན་ལ་གེ་སེར་སྒྲུང་འབྲི་བའི་གཏེར་སྒོ་ཕྱེ་བ་ལྟ་བུའི་སྣང་ཚུལ་གསར་བ་ཞིག་ཤར་ཞིང་། ཡིད་ཀྱི་མེ་ལོང་ངོས་ལ་སྔར་དང་མི་མཚུངས་པར་གསལ་ཞིང་དག་པའི་གཏམ་རྒྱུད་སྣ་ཚོགས་ཡང་ནས་ཡང་དུ་ཤར་བ་དང་གཏམ་རྒྱུད་འབྲི་འདོད་ཀྱི་ཀུན་སློང་ཡང་ཟློག་ཏུ་མེད་པ་ཞིག་སྐྱེས།
༢ གུ་རུ་རྒྱལ་མཚན་དམངས་ཁྲོད་ལས་ཐོན་པ།
1987ལོའི་ཟླ5བར་མགོ་ལོག་ཁུལ་གེ་སར་སྒྲུང་མྱུར་སྐྱོབ་གཞུང་ལས་ཁང་གིས་ཁྱད་མཚར་ཅན་གྱི་ན་གཞོན་པ་གུ་རུ་རྒྱལ་མཚན་གྱི་མིང་ཐོས་པ་ན། འཕྲལ་དུ་མི་སྣ་རྩ་འཛུགས་བྱས་ཏེ་དགའ་བདེ་རྫོང་ལ་ཆས་ནས་གུ་རུ་རྒྱལ་མཚན་གྱི་རྒྱུ་མཚན་ཡོངས་ཁྱབ་ནས་རྒྱུས་ལོན་བྱས་ཤིང་། ཁོར་གེ་སར་སྒྲུང་ལས་འབྲུ་སྒ་སྡེ་ཆོས་སྐྱོང་བེར་ནག་གི་བསྟོད་པ་ཞིག་དང་། འབྲི་ཤེས་པའི་སྒྲུང་གི་དཀར་ཆག་ཅིག་ཕྲིས་ཟེར་བ་ན། དེ་མ་ཐག་བསྟོད་ཚིག་སྙན་ཞིང་དོན་ལྡན་པ་ཞིག་དང་སྒྲུང་མིང120བྲིས་ཏེ་ཁོ་ཚོར་སྤྲད་པས་ཚང་མ་ངོ་མཚར་བར་གྱུར་ཅིང་། ཆེད་ལས་མཁས་པ་དག་རྩ་འཛུགས་བྱས་ནས་ཁོས་བྲིས་པའི་སྒྲུང་ལ་དཔྱད་པ་བཏང་རྗེས། ཚང་མས་མགྲིན་གཅིག་ཏུ་གུ་རུ་རྒྱལ་མཚན་གྱིས་བྲིས་པའི་སྒྲུང་ནི་ནང་དོན་ཁ་ཚང་ཞིང་གོ་རིམ་ལྡན་ལ། རྗོད་ཚིག་སྙན་ཞིང་གོ་བདེ་བར་མ་ཟད། ཁྱད་པར་ཅན་གྱི་རྩོམ་རིག་གི་རིན་ཐང་དང་ཞིབ་འཇུག་གི་རིན་ཐང་ཡོད་ཅེས་གདེང་འཇོག་ཚད་མཐོན་པོ་གནང་ངོ་།།
༣ གུ་རུ་རྒྱལ་མཚན་གྱི་སྙན་གྲགས་ཀུན་ལ་ཁྱབ།
1987ལོའི་ཟླ8པར་མགོ་ལོག་རྟ་བོ་རུ་བསྡུས་པའི་ཁུལ་གེ་སར་སྒྲུང་བཤད་ཚོགས་འདུའི་སྟེང་དུ་གུ་རུ་རྒྱལ་མཚན་གྱིས་རང་གིས་བྲིས་པའི་སྒྲུང་སྙན་མོ་དབྱངས་སུ་བཀུག་ནས་བཤད་པའི་མོད་ལ། མི་ཚང་མས་མགོ་ལོག་རྩྭ་ཐང་གི་གེ་སར་སྒྲུང་བྲིས་ནས་རྫོགས་རྒྱུ་མེད་པའི་སྒྲུང་མཁན་རེད་ཟེར་ནས་མཚན་སྙན་རང་ཤུགས་སུ་ཕྱོགས་བཞི་མཚམས་བརྒྱད་ལ་ཁྱབ་ཅིང་། 1987ལོའི་ཟླ9པར་མཚོ་སྔོན་པོའི་འགྲམ་རྒྱུད་དུ་བསྡུས་པའི་མཚོ་སྔོན་ཞིང་ཆེན་གྱི་ཐེངས་དང་པོའི་གེ་སར་སྒྲུང་གི་དམངས་ཁྲོད་སྒྲུང་པའི་ཚོགས་ཆེན་སྟེང་དུ་བྱ་དགའ་ཨང་དང་པོ་ཐོབ། ཁོར་གཟི་བརྗིད་ཀྱི་མཚན་སྙན་དང་བྱ་དགའ་དག་ཐོབ་ཀྱང་ང་རྒྱལ་སྤུ་ཙམ་ཡང་མེད་པར་སྔར་ལས་ལྷག་པའི་སྡུག་རུས་ཀྱིས་སྒྲུང་དཔེ་མུ་མཐུད་དུ་བྲིས་པར་བརྟེན། ད་ལྟ་སྒྲུང་དཔེ་གསར་བ«ལི་ཁྲིའི་རྟ་རྫོང»དང«སྨུག་པོ་ལྡོང་གི་རྒྱལ་རབས»བཅས་སྒྲུང་ཁག་བཅུ་ལྷག་བྲིས་ཡོད་ལ། དེ་དག་ལས«སྨུག་པོ་ལྡོང་གི་རྒྱལ་རབས»ཞེས་པ་དེ་མཚོ་སྔོན་མི་རིགས་དཔེ་སྐྲུན་ཁང་ནས་དངོས་སུ་པར་སྐྲུན་བྱས། 1991ལོའི་ཟླ11པར་ཀྲུང་གོའི་སྤྱི་ཚོགས་ཚན་རིག་ཁང་དང་། ཀྲུང་གོའི་དམངས་ཁྲོད་རིག་རྩལ་མཐུན་ཚོགས་བཅས་ཀྱིས་གེ་སར་རྒྱལ་པོའི་སྒྲུང་པ་གྲགས་ཅན་ཞེས་པའི་མཚན་སྙན་གནང་།
༤ གུ་རུ་རྒྱལ་མཚན་གྱི་སྒྲུང་བཤད་ཀྱི་ཁྱད་ཆོས།
གུ་རུ་རྒྱལ་མཚན་གྱི་སྒྲུང་བཤད་ཀྱི་ཁྱད་ཆོས་ཀྱང་གཞན་དང་མི་མཚུངས་པ་སྟེ།ཐོག་མར་ཡི་གེར་འབྲི་བ་དང་ཕྱིས་སུ་ཡི་གེར་བལྟས་ནས་བཤད་པ།གལ་ཏེ་ཡི་གེ་དང་བྲལ་ན་བློ་ནས་བཤད་མི་ཤེས་པ་ཡིན་པས། ཁོ་ཡང་བབས་སྒྲུང་རིགས་ཀྱི་སྒྲུང་པ་ཚོ་དང་འདྲ་བར་རང་ཉིད་ཀྱིས་བྲིས་པའི་སྒྲུང་དཔེ་ལ་ངོ་མཚར་ཞིང་གསང་བ་འགྲེལ་དཀའ་བའི་སྣང་བ་ཞིག་ནམ་ཡང་ཤར་འདུག ཁོས་བཤད་པ་ལྟར་ན།སྒྲུང་གི་གཏམ་རྒྱུད་དང་གོ་མི་སྣ་སོགས་སྒྲུང་འབྲི་འགོ་མ་བརྩམས་པའི་སྔོན་ལ་ཡིད་ལ་ཅི་ཡང་ཤར་རྒྱུ་མེད། གལ་ཏེ་སྨྱུ་གུ་ལག་ཏུ་འཕྲད་པའི་ཚེ། ཡིད་ལ་གློག་བརྙན་དུ་ཤར་བ་ལྟར་གཏམ་རྒྱུད་དང་གོ་རིམ། ཐ་ན་རྗོད་བྱེད་ཀྱི་ཚིག་ཀྱང་གཅིག་རྗེས་གཉིས་མཐུད་དུ་གསལ་ལེར་ཤར་ཞིང་། ལག་གི་སྨྱུ་གུ་ལ་གཟུགས་མེད་ཀྱི་སྟོབས་ཤུགས་གཞན་གྱིས་བཀོད་འདོམས་བྱེད་པ་ལྟར་རང་དབང་མེད་པར་ཤར་ཤར་དུ་བྲིས་བྱུང་ཟེར་ལ། གལ་སྲིད་ལག་གི་སྨྱུ་གུས་འབྲི་མཚམས་བཞག་པ་ན། སྔོན་ལ་ཅི་ཞིག་བྲིས་པ་ཐམས་ཅད་ཡིད་ལ་ཅི་ཡང་མི་དྲན། ཕལ་ཆེར་སྔོན་ལ་བྲིས་པ་ཡོད་ཚད་བརྗེད་སོང་བ་འདྲ་ཟེར། ཁོ་བོས་དེ་སྔ་ཁོས་བྲིས་པའི་སྒྲུང་དཔེ«སྨུག་པོ་ལྡོང་གི་རྒྱལ་རབས»ཞེས་པར་བལྟས་མྱོང་ཞིང་། བྲིས་པའི་ཡིག་གཟུགས་དེ་འདྲ་ལེགས་པོ་ཞིག་མིན་ཡང་། ཤོག་སྟེང་གཙང་ཞིང་གཞན་གྱི་མ་ཡིན་ལས་སོ་མ་བཤུས་པ་བཞིན་ཡི་གེ་གཅིག་ཀྱང་བསུབས་མེད།
༥ གུ་རུ་རྒྱལ་མཚན་གྱིས་འབྲི་ཤེས་པའི་སྒྲུང་དཔེ།
གུ་རུ་རྒྱལ་མཚན་གྱིས་འབྲི་ཤེས་པའི་སྒྲུང་དཔེ་ནི«སྨུག་པོ་ལྡོང་གི་རྒྱལ་རབས» དང«རྟ་རྒྱུག་ནོར་བུ་ཆ་བདུན» «གནམ་ལྕགས་འཕྲལ་རྫོང» «འཛམ་གླིང་གཡུལ་རྒྱལ་རྫོང»སོགས་སྒྲུང་དཔེ120ལྷག་ཡོད་དོ།།


བོན་རྒྱ་བསྟན་འཛིན་རབ་རྒྱས་དང་རྡོ་རྗེ་དབང་ཕྱུག་གཉིས་ནས་གནས་ཚུལ་ཕྱོགས་བསྒྲིགས་བྱེད་དོན།
༼༡༽ སྙིང་དཀར་བཀྲ་ཤིས་ཀྱིས་རང་ལུས་མེར་བསྲེགས་བཏང་བའི་གནས་ཚུལ།
དེ་རིང་རེབ་གོང་སྒྲོ་རོང་པོ་ནས་རང་ལོ་ ༢༤ ཡིན་པ་སྙིང་དཀར་བཀྲ་ཤིས་ཞུ་བ་ཞིག་གིས། “རྒྱལ་བ་རིན་པོ་ཆེ་སྐུ་ཚེ་བརྟན་པར་ཤོག” ”བོད་ལ་རང་དབང་དགོས”ཞེས་སྐད་འབོད་དང་བཅས་ཏེ། རང་ལུས་མེར་བསྲེགས་བཏང་ནས་འདས་གྲོངས་ཕྱིན་འདུག
སྙིང་དཀར་བཀྲ་ཤིས་ནི་ཕ་བཀྲ་ཤིས་རྣམ་རྒྱལ་༼རང་ལོ་ ༤༧༽་དང་མ་མཁའ་འགྲོ་འཚོ་༼ལོ་བཞིའི་གོང་ཚེ་ལས་འདས་འདུག༽གཉིས་ཀྱི་བུ་ཡིན་པ་དང་། སྙིང་དཀར་བཀྲ་ཤིས་ཀྱི་སྐྱེས་དམན་གྱི་མིང་ལ་འབྲུག་མོ་ཚེ་རིང་༼ལོ་ ༢༣༽ཡིན་འདུག་ལ། སྙིང་དཀར་བཀྲ་ཤིས་ཀྱི་ཨ་མ་འདས་རྗེས་ཁོང་གི་ཨ་ཕས་སྐྱེས་དམན་གཞན་ཞིག་དང་གཉེན་སྒྲིག་ཡོད་པ་དེའི་མིང་ལ་ལྷ་མོ་མཁར་ཟེར་གྱི་ཡོད་འདུག མེར་བསྲེགས་གཏོང་ཡུལ་ནི་སྒྲོ་རོང་པོའི་གད་དམར་ཐང་གི་སློབ་གྲྭའི་ནང་རེད་འདུག་ལ། དེ་རིང་དེ་གར་ཁ་སྔོན་འདས་གྲོངས་ཕྱིན་པ་རྟ་མགྲིན་མཚོ་དང་སྐལ་བཟང་སྦྱིན་པ་གཉིས་ཀྱི་ཆེད་མདོ་བ་དང་སྒྲོ་རོང་པོ་ཁུལ་དུ་སྨོན་ལམ་མཆོད་འབུལ་དང་། ནང་མིར་མྱ་ངན་སེམས་གསོའི་མི་ཚོགས་ཕོན་ཆེ་འཛོམས་སྐབས་ཤིག་རེད་འདུག མེར་བསྲེགས་གཏོང་དུས་ནི་དེ་རིང་ཉིན་རྒྱབ་བོད་ནང་གི་ཆུ་ཚོད་ ༣ དང་སྐར་མ་ ༡༥ སྟེང་རེད།
དེ་རིང་མདོ་བ་དང་སྒྲོ་རོང་པོ་ཁུལ་དུ་འདི་ཟླའི་ཚེས་ ༧ ཉིན་རང་ལུས་མེར་བསྲེགས་བཏང་ནས་འདས་གྲོངས་སོང་བ་སྒྲོ་རོང་པོའི་དཔའ་མོ་རྟ་མགྲིན་མཚོ་དང་། འདི་ཟླའི་ཚེས་༨ཉིན་རང་ལུས་མེར་བསྲེགས་བཏང་ནས་འདས་གྲོིངས་སོང་བ་མདོ་བ་སྡོང་བེ་ནས་ཡིན་པ་དཔའ་བོ་སྐལ་བཟང་སྦྱིན་པ་གཉིས་ཀྱི་ཁྱིམ་དུ་གདུང་སེམས་མཉམ་བསྐྱེད་ཆེད་ཕེབས་མཁན་གྱི་མི་ཚོགས་མང་བའི་སྐབས་དང་འཁེལ་ཡོད་པར་བརྟེན། སྐུ་ཕུང་རྒྱ་ལག་ཏུ་ཤོར་མ་བཅུག་པར་རང་ཁྱིམ་དུ་གདན་འདྲེན་ཞུས་ཏེ། མི་མང་གིས་སྲུང་སྐྱོབ་འོག་འདས་པོ་ཁོང་གི་ཆེད་རྗེས་འཇུག་སྨོན་ལམ་གསུང་འདོན་བྱེད་ཀྱི་ཡོད་འདུག
གཞན་ཡང་གནས་ཚུལ་འབྱོར་དོན་ལྟར་ན། ཁ་སང་ཕྱི་ཚེས་ ༡༡ ཉིན་མདོ་བ་ཞང་སྒྲོ་རོང་པོ་སྡེ་བའི་དམར་ཤོག་ཧྲུའི་ཅི༼ཏ་ཏོས་ཧྲུའུ་ཅི༽ སྟག་ལྷ་ཟེར་བ་རྒྱ་གཞུང་གི་ལས་ཀ་བྱས་ནས་ལོ་ ༡༥ ཕྱིན་ཡོད་པ་ཁོང་གིས། “མང་ཚོགས་ནང་ལ་བསམ་ཚུལ་ག་རེ་ཡོད་མེད་ཧ་གོ་མ་སོང་། ངས་བསམས་ན། མེར་བསྲེགས་གཏོང་དགོས་པའི་རྒྱུ་རྐྱེན་གཙོ་བོ་ནི་༸གོང་ས་མཆོག་གི་སྐུ་པར་བཤམས་མི་ཆོག་པ་དང་། གསོལ་བ་སྨོན་ལམ་འདེབས་མི་ཆོག་པ། གཙོ་བོ་༸གོང་ས་མཆོག་ཕྱི་ལོགས་ལ་ཕུད་པ་དང་། བོད་ལ་ཕེབས་འཇུག་གི་མེད་པ། པཎ་ཆེན་རིན་པོ་ཆེའི་སྤྲུལ་སྐུ་བཙོན་ཁང་དུ་བཀག་པ། བོད་ལ་རང་དབང་གཙང་མ་མེད་པ་བཅས་ལ་བརྟེན་ནས། རང་ལུས་མེར་བསྲེགས་གཏོང་དགོས་པ་འདི་ལ་ཐུག་པ་རེད།” ཅེས་དྲི་བ་འགོད་མཁན་འབྲེལ་ཡོད་ལས་བྱེད་ལ་བཤད་འདུག་པར། ཡུལ་མི་ཚོ་ཁོང་གི་བསམ་ཚུལ་འདི་ལ་ཧ་ལས་པའི་ཚོད་དུ་འདུག་པ་དང་། ལས་བྱེད་ཅིག་གིས་དེ་ལྟར་བཤད་པར་ཆེ་བསྟོད་བྱེད་པ་དང་བློ་ཁོག་ཆེན་པོ་འདུག་ཅེས་བསྔགས་བརྗོད་བྱེད་ཀྱིན་འདུག་ཟེར།
༼༢༽ སྙིང་ལྕགས་འབུམ་གྱིས་རང་ལུས་མེར་བསྲེགས་པའི་གནས་ཚུལ།
ཡང་གནས་ཚུལ་འབྱོར་གསལ་ལྟར་ན། དེ་རིང་ཉིན་རྒྱབ་བོད་ནང་གི་ཆུ་ཚོད་ ༧ དང་སྐར་མ་ ༡༨ སྟེང་། རེབ་གོང་མདོ་བ་འབྲོག་ཡོ་ལག་ར་རྒན་སྡེ་བ་ནས་ཡིན་པ་སྙིང་ལྕགས་འབུམ་ཞུ་བ་ཞིག་གིས་མདོ་བ་ཞང་སྲིད་གཞུང་གི་སྒོ་ཁ་ནས་རང་ལུས་མེར་བསྲེགས་བཏང་སྟེ་འདས་གྲོངས་ཕྱིན་འདུག
ཁོང་གི་ཕ་མིང་ལ་ལྷ་ཕྱུག༼ ལོ་ ༤༤ ༽མ་མིང་ལ་ཚེ་རིང་མཚོ་༼ ལོ་ ༣༨ ༽གཉིས་ཀྱི་བུ་ཡིན་པ་དང་། ཁོང་གཉིས་ལ་ཕྲུ་གུ་གསུམ་ཡོད་པ་ནི། ཆེ་བ་བུ་སྙིང་ལྕགས་འབུམ་དང་། འབྲིང་བ་བུ་མོ་འབྲུག་མོ་མཚོ། ཆུང་བ་བུ་མོ་ཚེ་འབྲུག་སྐྱིད་བཅས་ཡིན།
དཔའ་བོ་ཁོང་གིས་མདོ་བ་གཡག་ལུང་སྟེ་མདོ་བ་ཞང་ཡོད་ས་ནས་རང་ལུས་མེར་བསྲེགས་བཏང་འདུག་ལ། དེ་རིང་མདོ་བ་ཞང་ཡོད་སར་མི་མང་པོ་འཛོམས་ཡོད་སྐབས་ལ་བརྟེན། སྐུ་ཕུང་རྒྱ་ལག་ཏུ་ཤོར་མ་བཅུག་པར་ཐད་ཀར་མདོ་བ་དགོན་པའི་ནང་གདན་ཞུས་ཀྱིས་སྨོན་ལམ་གསུང་འདོན་དང་། དེ་ནས་གྲྭ་པ་རྣམས་འདས་གྲོངས་སུ་ཕྱིན་རིགས་སྦྱིན་སྲེག་བྱེད་ས་ཞིག་ཡོད་པ་དེར་གདན་ཞུས་ཀྱིས་སྦྱིན་སྲེག་བྱེད་ཀྱི་ཡོད་འདུག ཁྱོན་མི་མང་ཉིས་སྟོང་ནས་སུམ་སྟོང་བརྒལ་བ་འདུ་འཛོམས་ཀྱིས། ༸གོང་ས་མཆོག་གི་ཞབས་བརྟན་“གངས་རི་ར་བས་བསྐོར་བའི་ཞིང་ཁམས་སུ། །ཕན་དང་བདེ་བ་མ་ལུས་འབྱུང་བའི་གནས། །སྤྱན་རས་གཟིགས་དབང་བསྟན་འཛིན་རྒྱ་མཚོ་ཡི། །ཞབས་པད་སྲིད་མཐའི་བར་དུ་བརྟན་གྱུར་ཅིག །”ཅེས་པ་དབྱངས་སྒྲོག་དང་། མ་ཎི་འདོན་པ་སོགས་བྱས་དང་བྱེད་བཞིན་ཡོད་འདུག་པ་ལས། ཞིབ་ཕྲའི་གནས་ཚུལ་ལག་སོན་མ་བྱུང་།
གཞན་ཡང་རེབ་གོང་རོང་འབྲོག་ཁུལ་དུ་རྫོང་དང་ཞང་སྲིད་གཞུང་གི་ལས་བྱེད་ཚོས་ས་གནས་མང་ཚོགས་ནང་གཏམ་བཤད་འདྲ་མིན་སྤེལ་བ་དང་། ༸གོང་ས་མཆོག་གི་སྐུ་པར་བཤམས་མི་ཆོག་པ། མི་མང་འདུ་འཛོམས་རིགས་མི་ཆོག་པ་སོགས་ཀྱི་དམ་བསྒྲགས་བྱེད་ཤུགས་ཆེ་རུ་བཏང་ཡོད་འདུག་ལ། རེབ་གོང་༼ཐུན་རིན༽རྫོང་བློན་ཆོས་ཞང་ཟེར་བའི་ལས་ཁུངས་ནས་ཡི་གེ་ཞིག་བཀྲམས་འདུག་པའི་ནང་། ཀྲུང་གོ་གུང་ཁྲན་ཏང་གི་འགོ་ཁྲིད་ནམ་རྒྱུན་སྲུང་སྐྱོང་བྱ་རྒྱུ། མེས་རྒྱལ་གཅིག་གྱུར་ཡོང་བར་སྲུང་སྐྱོང་དང་། ཏཱ་ལའི་ཚོགས་པའི་ཁ་བྲལ་སིམ་འཛུལ་ངོ་རྒོལ་བྱ་དགོས་ཞེས་སོགས་བཀོད་འདུག་པ་ཟུར་གསལ་པར་ནང་གསལ་བ་འདི་ཡིན།།